ވުޟޫކުރާއިރު އިސްޓާކީނުމަތީ ފެން ފޮހުން\nޚުއްފުމަތީ ފެންފޮހުމުގެ ބަޔާން<?xml:namespace prefix = "o" ns = "urn:schemas-microsoft-com:office:office" />\nޚުއްފަކީ ފަޔަށް ލެއްވުމަށްޓަކައި ޖަނަވާރުހަމުން ނުވަތަ މަސްނޫޢީ ހަމުން ހަދައިފައިވާއެއްޗެކެވެ. ޢާއްމުގޮތެއްގައި މީސްތަކުން ޚުއްފުލައްވައި އުޅެނީ ފިނިމޫސުމުގައެވެ. މިއީ ވަރަށް ކުރީއްސުރެ މީސްތަކުން އިސްތިޢުމާލުކުރަމުންއައި އެއްޗެކެވެ. ފިނިމޫސުމުގައި ވުޟޫކުރަންޖެހޭ ކޮންމެފަހަރަކު ޚުއްފުބޭލުމަކީ ކޮންމެމީހަކަށްވެސް އުނދަގޫކަމެކެވެ. އެހެންކަމުން ފައިދޮވުމުގެބަދަލުގައި ޚުއްފުގައި ފެންފޮހުމަށް ޝަރީޢަތުގައިވަނީ ހުއްދަދެއްވާފައެވެ. ފަހެ ދަތުރުވެރިންނަށާއި، މުޤީމުންނަށާއި، ފިރިހެނުންނަށާއި، އަންހެނުންނަށާއި، ބަލިމީހުންނަށާއި، ގަދަމީހުންނަށް ފިނިމޫސުމުގައިވެސް އަދި ހޫނުމޫސުމުގައިވެސް ޚުއްފުގައި ފެންފޮހުން ހުއްދަވެގެންވެއެވެ. އެއީ ބޭނުމެއްޖެހިގެން ޚުއްފުލެއްވިކަމުގައިވިޔަސް ނުވަތަ ބޭނުމެއްނެތި ޚުއްފުލެއްވިކަމުގައިވިޔަސްމެއެވެ. މާތްﷲ ރުއްސުންލެއްވި جرير بن عبد الله ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. " رسول الله صلّى الله عليه وسلّم ކުޑަގެފިލިކުރައްވާ ދެން ވުޟޫކުރައްވާ އަދި އެކަލޭގެފާނުގެ ޚުއްފުގައި ފެންފުއްސަވަނިކޮށް އަހުރެންދެކުނީމެވެ." މާތްﷲ ރުއްސުންލެއްވި جرير بن عبد الله އިސްލާމްވެވަޑައިގެންނެވީ ފައިދޮވުން ވާޖިބުކޮށްފައިވާ ވުޟޫގެއާޔަތް ޝާމިލްވަނިވި މާއިދާސޫރަތް ބާވައިލެވުނު ފަހުންނެވެ. އެހެންކަމުން އެކަލޭގެފާނުގެ މިރިވާޔަތްވާނީ އެއާޔަތް ޚާއްޞަކުރަނިވި ދަލީލެއްގެ ގޮތުގައެވެ. އެބަހީ ފައިދޮވުން ވާޖިބުވާނީ ޚުއްފުނުލައްވައިހުންނަމީހާއަށެވެ. އަދި ޚުއްފުލައްވައިގެންހުންނަމީހާއަށް ވާޖިބުވެގެންވަނީ ޚުއްފުގައި ފެންފޮހުމެވެ.\nޚުއްފުގައި ފެންފޮހުން ހުއްދަވެގެންވާފަދައިން އިސްޓާކީނުގައި ފެންފޮހުންވެސް ހުއްދަވެގެންވެއެވެ. އަސްޙާބުބޭކަލުންގެތެރެއިން ވަރަށްގިނަބޭކަލުންގެ ކިބައިން މިކަންސާބިތުވެގެންވެއެވެ. إمام أبو داود – رحمه الله- ވިދާޅުވިއެވެ. " މާތްﷲ ރުއްސުންލެއްވި علي بن أبي طالب އާއި، ابن مسعود އާއި، برّاء بن عازب އާއި، أنس بن مالك އާއި، أبو أمامة އާއި، سهل بن سعد އާއި، عمرو بن حريث އާއި މިބޭބޭކަލުން އިސްޓާކީނުގައި ފެންފުއްސެވިއެވެ. އަދި މާތްﷲ ރުއްސުންލެއްވި ޢުމަރުގެފާނާއި އިބުނުޢައްބާސްގެ ކިބައިންވެސް އިސްޓާކީނުގައި ފެންފޮހުން ރިވާވެގެންވެއެވެ." އަދި މާތްﷲ ރުއްސުންލެއްވި عمّار بن ياسر އާއި، بلال بن عبد الله بن أبي أوفى އާއި، ابن عمر ގެ ކިބައިންވެސް އިސްޓާކީނުގައި ފެންފޮހުން ރިވާވެގެންވެއެވެ. އަދި ގިނަ ޢިލްމުވެރިންގެ ރައުޔަކީވެސް އިސްޓާކީނުގައި ފެންފޮހުން ހުއްދަކަމަށެވެ. އެއީ ޚުއްފުގައި ފެންފޮހުމުގެ މައްޗަށް ޤިޔާސްކުރައްވާފައެވެ. އަދި ބައެއްޢިލްމުވެރިން ވިދާޅުވެފައިވަނީ އިސްޓާކީނު ބޯވެގެންވާނަމަ ފެންފޮހުން ހުއްދަކަމަށެވެ. އަދި ފައިއެނގޭވަރަށް ތުނިކަމުގައިވާނަމަ ފެންފޮހުން ހުއްދަނޫންކަމަށެވެ. އަދި إمام أبو حنيفة– رحمه الله – ގެ އަރިހުގައި އިސްޓާކީނުގައި ފެންފޮހުން ހުއްދަވެގެންނުވެއެވެ. އެކަމަކު އެކަލޭގެފާނު އަވަހާރަވެވަޑައިގަތުމުގެ ތިންދުވަސް ނުވަތަ ހަތްދުވަސްކުރިން އެކަލޭގެފާނުގެ އެރައުޔުން އެކަލޭގެފާނު ރުޖޫޢަވެވަޑައިގަތެވެ. އަދި އެކަލޭގެފާނު އަވަހާރަވެވަޑައިގެންނެވި އާލާސްކަންފުޅުގައި އިސްޓާކީނުގައި ފެންފުއްސެވިކަން ސާބިތުވެގެންވެއެވެ. ދަންނައެވެ. ޚުއްފުގެ މާނައިގައިހިމެނޭ ކޮންމެ އެއްޗެއްގައި ފެންފޮހުން ހުއްދަވެގެންވެއެވެ. އެބަހީ ފައިތިލަ ފޮރުވޭގޮތަށް ފަޔަށްލެއްވޭ ކޮންމެއެއްޗެއްގައި ފެންފޮހުން ހުއްދަވެގެންވެއެވެ. މާތްﷲ ރުއްސުންލެއްވި مغيرة بن شعبة ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. " ހަމަކަށަވަރުން رسول الله صلّى الله عليه وسلّم، وضوء ކުރައްވާ އިސްޓާކީނާއި ފައިވާންކޮޅުމަތީގައި ފެންފުއްސެވިއެވެ." (رواه أحمد والتّرمذي وابن ماجه) އަދި ޚުއްފުގައާއި އިސްޓާކީނުގައި ލޯވަޅުއެޅިފައިވީނަމަވެސް ޚުއްފުގެގޮތުގައި ނުވަތަ އިސްޓާކީނުގެގޮތުގައި އިސްތިޢުމާލުކުރެވޭހައިހިނދަކު ފެންފޮހުން ހުއްދަވެގެންވެއެވެ. إمام سفيان الثّوري – رحمه الله – ވިދާޅުވިއެވެ. " މުހާޖިރުންނާއި އަންޞާރުންގެ ޚުއްފުތައް މީސްތަކުންގެ ޚުއްފުތައްފަދައިން ލޯވަޅުތަކުން ސަލާމަތްވެގެންނުވެއެވެ. ފަހެ އެޙާލަތުގައި ފެންފޮހުން މަނާވެގެންވީނަމަ އެބޭކަލުންގެ ކިބައިން އެކަން ވާރިދުވެގެން އައިސްފައިވީހެވެ."\nޚުއްފުމަތީގައާއި އޭގެމާނައިގައިވާ ކޮންމެއެއްޗެއްގެމަތީގައި ފެންފޮހުން ހުއްދަވެގެންވާ ޝަރުޠު.\nޚުފުގައާއި އޭގެމާނައިގައިވާ ކޮންމެއެއްޗެއްގައި ފެންފޮހުން ހުއްދަވެގެންވާ ޝަރުޠަކީ: ވުޟޫކޮށް ދެފައި ދޮވެފައި އެއިން އެއްޗެއް ލައްވާފައިވުމެވެ. މާތްﷲ ރުއްސުންލެއްވި مغيرة بن شعبة ގެކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. " އެއްރެއަކު އަހުރެން رسول الله صلّى الله عليه وسلّم އާއެކު ދަތުރެއްގެމަތީގައިވީމެވެ. ފަހެ އަހުރެން، ބާލިދީއަކުން އެކަލޭގެފާނުގެ އަތްޕުޅަށް (އެކަލޭގެފާނު ވުޟޫކުރުމަށްޓަކައި) ފެންއަޅައިދިނީމެވެ. ދެން އެކަލޭގެފާނު މޫނުފުޅު ދޮންނަވާ، އަދި އަތްޕުޅު ދޮންނަވާ، އިސްތަށިފުޅުގައި ފެންފުއްސަވައިފިއެވެ. ދެން އެކަލޭގެފާނުގެ ޚުއްފުކޮޅު ބޭލުމަށްޓަކައި އަހުރެން ގުދުވެއްޖައީމެވެ. ފަހެ އެކަލޭގެފާނު ޙަދީޘްފުޅުކުރެއްވިއެވެ. " (ޚުއްފު ނުބައިލައި) ދޫކޮށްލާށެވެ. އެހެނީ ހަމަކަށަވަރުން ތިމަންކަލޭގެފާނު ޚުއްފުލެއްވީ ތިމަންކަލޭގެފާނުގެ ފައިންޕުޅު ޠާހިރުވެގެންވާޙާލުގައެވެ. (އެބަހީ ވުޟޫކުރައްވާ ފައިންޕުޅު ދޮންނަވާފައެވެ.) " (رواه أحمد والبخاري ومسلم) އަދި ފައިން ދޮވުން ވާޖިބުވެގެންވާހިސާބު ފޮރުވޭވަރުއެއްޗެއްކަމުގައި ޚުއްފުވުން ބައެއްޢިލްމުވެރިން ޝަރުޠުކުރައްވައެވެ.\nޚުއްފުގައާއި އެމާނައިގައިވާ ކޮންމެއެއްޗެއްގައި ފެންފޮހެންޖެހޭތަން.\nޚުއްފުގައިފެންފޮހުމަށް ޝަރުޢުކުރެވިގެންވާގޮތަކީ އޭގެމަތީފުށުގައި ފޮހުމެވެ. މާތްﷲ ރުއްސުންލެއްވި مغيرة بن شعبة ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. " رسو ل الله صلّى الله عليه وسلّم ޚުއްފުގެ މަތީފުށުގައި ފެންފުއްސަވަނިކޮށް އަހުރެން ދެކުނީމެވެ." (رواه أحمد وأبو داود والتّرمذي) އަދި މާތްﷲ ރުއްސުންލެއްވި ޢަލީގެފާނުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. " ދީނުގެކަންތައްތައް ރައުޔުގެމައްޗަށް ބިނާވެގެންވާނަމަ ޚުއްފުގެ މަތީފުށަށްވުރެ އޭގެދަށްފުށް ފެންފޮހުމަށް މާއައުލާކަންބޮޑުވެގެންވީހެވެ. (އެއީ ހަޑިވާނީ ދަށްފުށްކަމަށް ވާތީއެވެ.) ހަމަކަށަވަރުން رسول الله صلّى الله عليه وسلّم، އެކަލޭގެފާނުގެ ޚުއްފުކޮޅުގެ މަތީފުށުގައި ފެންފުއްސަވަނިކޮށް އަހުރެން ދެކުނީމެވެ." (رواه أبو داود والدّارقطني)\nޚުއްފުމަތީގައި ފެންފޮހުމަށް ކަނޑައެޅިގެންވާ މުއްދަތު.\nޚުއްފުގައިފެންފޮހުމަށް މުޤީމަކަށް (ރަށުގައި ހުންނަމީހަކަށް) ކަނޑައެޅިގެންވާ މުއްދަތަކީ ރެއަކާއި ދުވާލެވެ. އަދި ދަތުރުވެރިޔަކަށް ތިންރޭ ތިންދުވާލެވެ. މާތްﷲ ރުއްސުންލެއްވި صفوان بن عسّال ގެކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. " އަހުރެމެން ވުޟޫކޮށްގެން ޚުއްފުލައްވާހިނދު ދަތުރެއްގައިވާނަމަ ތިންރޭ ތިންދުވާލު އަދި ރަށުގައިވާނަމަ ރެއަކާއި ދުވާލު ޚުއްފުގައި ފެންފޮހުމަށާއި ޖުނުބުވެރިވެގެން މެނުވީ ޚުއްފު ނުބޭލުމަށް رسول الله صلّى الله عليه وسلّم އަހުރެމެންނަށް އަމުރުކުރެއްވިއެވެ." (رواه الشّافعي، وأحمد، وابن خزيمة، والتّرمذي، والنّسائي) ބައެއްޢިލްމުވެރިން ވިދާޅުވާގޮތުގައި މުއްދަތު ގުނަންފަށާނީ ވުޟޫކޮށްގެން ޚުއްފުލެއްވުމަށްފަހު ވުޟޫގެއްލޭވަގުތުންފެށިގެންނެވެ. އަދި ބައެއްޢިލްމުވެރިން ވިދާޅުވާގޮތުގައި މުއްދަތު ގުނަންފަށާނީ ޚުއްފުގައި އެންމެފުރަތަމަ ފެންފޮހޭވަގުތުންފެށިގެންނެވެ. ފަހެ ރާޖިޙުވެގެންވާ ގޮތަކީމިއެވެ.\nވުޟޫކޮށް އަވަދިވެގެން ޚުއްފުލެއްވުމަށްފަހު ދެންވުޟޫކުރާ ކޮންމެފަހަރަކު ފައިދޮވުމުގެބަދަލުގައި ދެއަތުން ކުޑަމިންވަރެއްގެ ފެންފޮދެއްނަގައި ޚުއްފުގެ މަތީފުށުގައި ދެއަތުން ފޮހެލާނީއެވެ. އިސްޓާކީނުގައިވެސް ފެންފޮހޭނީ ހަމަމިގޮތަށެވެ. ދަތުރުވެރިޔަކުނަމަ ތިންދުވަސްވަންދެން ޚުއްފު ނުބައިލައި ފެންފޮހެމުންގެންދާނީއެވެ. އެއްފަހަރުވެސް ޚުއްފުގައި ފެންފޮހެގެންހުއްޓައި ޚުއްފުބައިލައިފިއްޔާ، އޭނާގެ ވުޟޫހުރިނަމަ، އޭނާޖެހޭނީ ހަމައެކަނި ފައިދޮވެލާށެވެ. އަދި އޭނާގެ ވުޟޫނެތްނަމަ އޭނާ ޖެހޭނީ ފުރިހަމައަށް ވުޟޫކުރާށެވެ. އެބަހީ ފައިވެސްދޮންނާށެވެ. އަދި މުޤީމެއްނަމަ ރެޔަކާއި ދުވާލު ބަޔާންވެދިޔަފަދައިން ފެންފޮހެމުން ގެންދާނީއެވެ.\nޚުއްފުމަތީގައި ފެންފޮހުން ބާޠިލުކުރާ ކަންތައްތައް.\nއަންނަނިވި ކަންތައްތައް ޚުފުގައި ފެންފޮހުން ބާޠިލުކުރެއެވެ.\n1- ކަނޑައެޅިފައިވާ މުއްދަތު ހަމަވުން. އެބަހީ މުޤީމެއްނަމަ ރެޔަކާއި ދުވާލެވެ. ފުރަތަމަ ފެންފޮހޭ ވަގުތުންފެށިގެން ރެޔަކާއި ދުވާލު ހަމަވުމުން ވުޟޫހުރިނަމަ ޚުއްފުބައިލައި ހަމައެކަނި ފައިދޮވެލުމުން ފުދޭނެއެވެ. ވުޟޫނެތްނަމަ ޚުއްފުބައިލައި އަލުން ފުރިހަމައަށް ވުޟޫކުރާނީއެވެ. ދަތުރުވެރިޔެއްނަމަ ފުރަތަމަ ފެންފޮހޭ ވަގުތުން ފެށިގެން ތިންރޭ ތިންދުވާލު ހަމަވުމުން ހަމަ ކުރިން ދެންނެވިގޮތަށް ހަދާނީއެވެ.\n2- ޚުއްފުބޭލުން. އެބަހީ އެއްފަހަރުވެސް ފެންފޮހެގެންހުއްޓައި ޚުއްފުބައިލައިފިއްޔާ، ވުޟޫހުރިނަމަ، ހަމައެކަނި ފައިދޮވެލާނީއެވެ. އަދި ވުޟޫނެތްނަމަ އަލުން ފުރިހަމައަށް ވުޟޫކުރާނީއެވެ.\n3- ޖުނުބުވެރިވުން. ޖުނުބުވެރިވެއްޖެނަމަ ހިނައިގަތުމަށްޓަކައި ޖެހޭނީ ޚުއްފުބައިލާށެވެ. އެއީ ހިނައިގަންނައިރު މުޅިގައިގައި ފެންޖެއްސުމަކީ ވާޖިބުކަމެކެވެ.\nނޯޓް: މިއީ ފަޟީލަތުއްޝައިޚް މުޙައްމަދު އިބްރާހީމް ލިޔުއްވާފައިވާ "ކިތާބުއްޠަހާރާ" މިފޮތުން ނަގާފައިވާ ލިޔުމެކެވެ. މިފޮތް ނޫރުލްއިސްލާމް ލައިބްރަރީއިން ހިލޭ ޑައުންލޯޑު ކުރެއްވޭނެއެވެ.


އެންމެގިނަ ލަނޑުޖެހި ކުޅުންތެރިޔަކަށް ޖަވާ | Landhooinfo\nއެންމެގިނަ ލަނޑުޖެހި ކުޅުންތެރިޔަކަށް ޖަވާ\n” ލަންދޫއިންފޯ ” އިން ހޮވާ އެންމެގިނަ ލަނޑުޖަހާ ކުޅުންތެރިޔަކަށް ދެވޭ ލަންދޫއިންފޯ އިވޯރޑް މިފަހަރު ހޯދާ ކުޅުންތެރިޔަކީ ވޭތުވެދިޔަ އަހަރުތަކުގައި ލަންދޫ އިންފޯ އެވޯރޑަށްވެސް ވާދަކޮށްފައިވާ ހުނަރުވެރި ފޯވާރޑް ހުސެއިން ޖަވާދު ޖަވާއެވެ.\nލަންދޫޓީމްތައް ލަންދޫގައާއި ލަންދޫން ބޭރުގައި ކުޅެވޭ އެކުވެރިކަމުގެ މެޗްތަކަށާއި ރަސްމީ ހައިސިއްޔަތެއް ލިބިފައިވާ ފަރާތަކުން އިންތިޒާމްކޮށްގެން ލަންދޫގައި ބޭއްވޭ ފުޓްބޯޅަ މުބާރާތްތަކުގައި ޖަހާލަނޑުތަކަށް ބަލައިގެން ” ލަންދޫއިންފޯ ” އިން ދިނުމަށް ހަމަޖައްސާފައިވާ މިއެވޯޑް މިފަހަރު ޖަވާ ހޯދަނީ ވޭތުވެދިޔަ އަހަރު ޖުމުލަ 20 ގޯލް ކާމިޔާބުކޮށްގެންނެވެ. މިއީ މިފަހަކަށް އައިސް އެއްކުޅުންތެރިޔަކު އެއްއަހަރު ދުވަހުގެ ތެރޭގައި މިހާގިނަ ލަނޑު ކާމިޔާބުކުރި ފުރަތަމަ ފަހަރުވެސް މެއެވެ.\nޖަވާ ޖަހާފައިވާ 20 ގޯލްގެ ތެރެއިން 11 ގޯލަކީ އެކުވެރިކަމުގެ މެޗުތަކުގައި ލަންދޫޓީމަށް ޖަހައިދީފައިވާ ގޯލްތަކެވެ. މީގެ ތެރޭގައި ލަންދޫގެ އެއްނަމްބަރ ޓީމް މާޅެންދޫއަށް ގޮސް މާޅެންދޫގައި ކުޅެވުނު މެޗްގައި ޖަވާހެދި ހެޓްރިކް ފާހަގަކޮށްލެވެއެވެ. ” ލިޔެސް ” ޖަޢިއްޔާއިން އިންތިޒާމްކޮށް ބަޑިފެމެލީއިން ސްޕޮންސަރ ކޮށްގެން ވޭތުވެދިޔަ އަހަރު ލަނދޫގައި ބޭއްވުނު ” ބަޑިފެމެލީ ލިޔެސް ހޮލިޑޭކަޕް ” ގައި ޖަވާ9ލަނޑު ޖަހާފައިވާ އިރު7ލަނޑަކީ އެފްސީ އޮކާޗީ ކޮޅަށް އޭނާ ޖަހާފައިވާ7ލަނޑެވެ. މިއީ ލަނދޫގެ ތާރީޙްގައި މިފަދަ މުބާރާތެއްގައި އެއްމެޗެއްގައި އެއްކުޅުންތެރިޔަކު މިހާތަނަށް ޖަހާފައިވާ އެންމެގިނަ ލަނޑުވެސް މެއެވެ.\nމިިފަހަރުގެ ލަންދޫއިންފޯ އެންމެގިނަ ގޯލްޖެހި ކުޅުންތެރިޔާގެ އެވޯރޑަށް ޖަވާ އާއި އެންމެގާތުން ވާދަކޮށްފައިވަނީ ވޭތުވެދިޔަ އަހަރުގައިވެސް ހުނަރުވެރި ކުޅުމެއްދެއްކި ޒުވާން ހުނަރުވެރި ކުޅުންތެރިޔާ މުހައްމަދު ސަމާޙް ސަމައްޓޭ އާއި ވޭތުވެދިޔަ އަހަރުގެ ” ލަންދޫއިންފޯ އެންމެމޮޅު ކުޅުންތެރިޔާގެ އެވޯރޑް ” ހާސިލްކުރި ހުނަރުވެރި ތަޖުރިބާކާރު ކުޅުންތެރިޔާ ޔޫސުފް ޢަބްދުއްރަޙީމް ޔޫއްޓޭ އެވެ. މީގެ ތެރެއިން ސަައްޓޭ ވޭތުވެދިޔަ އަހަރު 13 ލަނޑު ޖަހާފައިވާއިރު ޔޫއްޓޭ 12 ލަނޑު ޖަހާފައިވެއެވެ.\nމިއަހަރުގެ ” ލަންދޫއިންފޯ އެވޯރޑްނައިޓް ” ބޭއްވުމުގެ ތައްޔާރީތައް މިހާރުއަންނަނީ ވަމުންނެވެ،


ތައާރަފް\tޑިޕާރޓްމަންޓް އޮފް ޖުޑީޝަލް އެޑްމިނިސްޓްރޭ ޝަނަކީ ޝަރުޢީ ދާއިރާގެ އެންމެހައި އިދާރީ ކަންތައްތައް ރާވާ ހިންގުމަށް ހަމަޖެހިފައިވާ ޑިޕާރޓްމަންޓެވެ. މި ޑިޕާރޓްމަންޓުން ކުރާ މައިގަނޑު މަސައްކަތްތަކަކީ:\nއިދާރީ މުވައްޒަފުންނާ ބެހޭ ކަންތައްތައް:\nދިވެހިރާއްޖޭގެ ޢަދުލު އިންސާފު ޤާއިމު ކުރުމުގެ ބާރުގެ ދަށުގައި ހިމެނޭ ހުރިހާ ކޯޓުތަކުގެ އިދާރީ މުވައްޒަފުންގެ ވަޒީފާއާބެހޭ ޢާއްމު އިދާރީ ކަންކަން އެ ކޯޓެއްގެ އެންމެ އިސް ފަނޑިޔާރެއްގެ މަޝްވަރާގެ މަތިން ކުރިއަށް ގެންދިއުން. ޝަރުޢީ ދާއިރާގެ އިދާރީ މުވައްޒަފުންގެ ފެންވަރު ބަލައި އިސްލާޙުކުރުމަށް އަޅަންޖެހޭ ފިޔަވަޅު އެޅުން. ޖުޑީޝަލް ކައުންސިލަށް ބޭނުންވާ ފަންނީ އަދި އިދާރީ އެހީތެރިކަން ފޯރުކޮށްދިނުމާއި، ޖުޑީޝަލް ކައުންސިލުން ކަނޑައަޅާ ޖުޑީޝަލް ޕޮލިސީތަކާއި އިޖްރާއާތު (ޕްރޮސީޖާރތައް) ތަންފީޒުކުރުން.\nފަނޑިޔާރުންނާއި އިދާރީ މުވައްޒަފުންނަށް ތަމްރީނުދީ އަހުލުވެރިކުރުން:\nފަނޑީޔާރުންނަށް ބޭނުންވާ ތަމްރީނު ދިނުމާއި، އެ ބޭފުޅުންގެ ޢިލްމީ އަދި ފަންނީ ފެންވަރު ކުރިއަރުވާ ތަރައްޤީ ކުރުމަށްޓަކާ ކުރަންޖެހޭ ކަންތައްތައް ދިވެހިރާއްޖޭގެ އުއްތަމަ ފަނޑިޔާރުގެ ލަފާފުޅުގެ މަތިން ކުރިއަށް ގެންދިއުން.ފަނޑިޔާރުންގެ މަސައްކަތުގެ ފެންވަރު ވަޒަންކުރުމަށް ބޭނުންވާ މަޢުލޫމާތު އެއްކުރުމާއި އެ މަޢުލޫމާތު ބެލެހެއްޓުން. ކޯޓުތަކުގެ ކޮންސޮލިޑޭޓަޑް ބަޖެޓު ތައްޔާރު ކުރުމާއި ފައިސާއާބެހޭ ކަންތައްތައް: ޢަދުލު އިންސާފު ޤާއިމުކުރުމުގެ ކޮންސޮލިޑޭޓަޑް ބަޖެޓް ކޯޓުތަކުގެ މަޝްވަރާއާއި އެކު އެކުލަވާލާ މިނިސްޓްރީ އޮފް ފިނޭންސް އެންޑް ޓްރެޜަރީއަށް ހުށަހެޅުން. ރާއްޖޭގެ ރަށުކޯޓުތަކުގެ ޚަރަދުތަކަށް ފޮނުވަންޖެހޭ ފައިސާ ފޮނުވުމާއި، ހަމަޖެހިފައިވާ އުސޫލުތަކާއި ޤަވާޢިދުތަކާއި އެއްގޮތަށް އެކަމުގެ ރެކޯޑް ބެލެހެއްޓުން. އަދި ކޯޓުތަކުގެ ފައިސާގެ ހިސާބުތަކުގެ އިންޓަރނަލް އޮޑިޓް ކުރުން.\nދުވަސްވީ ލިއުންތައް ރައްކާތެރިކޮށް ބެލެހެއްޓުން\nދުވަސްވީ ޝަރުޢީ ލިއުންތައް ގިނަ ދުވަހަށް ދެމި ހުންނާނެ ގޮތަކަށް ރައްކާތެރިކަމާއިއެކު ބެލެހެއްޓުމާއި ކަނޑައެޅޭ ވަކި އުސޫލެއްގެ މަތިން އެ ލިޔުންތައް ދޫކުރުން.\nޝަރުޢީ ދާއިރާއަށް ބޭނުންވާ ޢިމާރާތްތައް ހޯދުމާއި، ޢިމާރާތްތައް ބެލެހެއްޓުން:\nޝަރުޢީ ދާއިރާގެ ބޭނުމަށްޓަކައި ހޯދަންޖެހޭ ޢިމާރާތްތައް ހޯދުމާއި، ޢިމާރާތްކުރަންޖެހޭ ތަންތަން ކަނޑައަޅައި، ޢިމާރާތްކުރުމާއި މަރާމާތުކުރަންޖެހޭ ތަންތަން މަރާމާތުކޮށް ބެލެހެއްޓޭނެ އިންތިޒާމް ހަމަޖެއްސުން.\nއިންފޮމޭޝަން ޓެކްނޮލޮޖީއާއި މީޑިއާއާ ބެހޭ ކަންތައްތައް ހިންގާ ބެލެހެއްޓުން\nޢަދުލު އިންސާފުގެ ދާއިރާގައި ޒަމާނީ ޓެކްނޮލޮޖީ ފުރިހަމައަށް ބޭނުންކުރެވޭނޭގޮތް ހަމަޖެއްސުން ޝަރުޢީ ދާއިރާއިން މީޑިއާއަށް ދޭން ބޭނުންވާ މަޢުލޫމާތު މީޑިއާއަށް ދިނުން.\nކޯޓުތަކަށް ޝަރުޢީ ވަފުދު ފޮނުވުމާ ބެހޭ އިދާރީ ކަންތައްތައް ހަމަޖެއްސުން\nކޯޓުތަކަށް ފޮނުވަންޖެހޭ ޝަރުޢީ ވަފުދުތައް ފޮނުވުމަށް ހަމަޖައްސަންޖެހޭ އިދާރީ ކަންތައްތައް ހަމަޖެއްސުން. ތާރީޚުގެ ތެރެއިން ޑިޕާރޓްމަންޓް އޮފް ޖުޑީޝަލް އެޑްމިނިސްޓްރޭޝަން\nޑިޕާރޓްމަންޓް އޮފް ޖުޑީޝަލް އެޑްމިނިސްޓްރޭޝަނަކީ ދިވެހިރާއްޖޭގެ ޝަރުޢީ ދާއިރާގެ އިދާރީ ކަންތައްތައް ހިންގާ އެންމެ ދުވަސްވީ މުވައްސަސާއެވެ.\nމި ޑިޕާރޓްމަންޓުން މިހާރު ކުރަމުން ގެންދާ މަސައްކަތްތަކަކީ މައިގަނޑުގޮތެއްގައި ކުރީގެ ޖަސްޓިސް މިނިސްޓްރީއިން ކުރި އިދާރީ މަސައްކަތްތަކެވެ. މިގޮތުން މި ޑިޕާރޓްމަންޓްގެ ތާރީޚަށް ނަޒަރު ހިންގާލާއިރު:\n1932: ދިވެހި ރާއްޖޭގެ ފުރަތަމަ ޤާނޫނު އަސާސީ ފާސްވެ ވުޒާރަތުލް ޙައްޤާނިއްޔާ އުފެއްދެވި. ފުރަތަމަ މިނިސްޓަރ އޮފް ޖަސްޓިސް ނުވަތަ ވަޒީރުލް ޙައްޤާނިއްޔާގެ ގޮތުގައި އައްޝައިޚް ޙުސައިން ޞަލާޙުއްދީން އިސްކުރެއްވި\n1934: ވުޒާރަތުލް ޙައްޤާނިއްޔާ މަޙުކަމަތުއް ޝަރުޢިއްޔާއަށް ބަދަލުވި\n1968: މަޙުކަމަތުއް ޝަރުޢިއްޔާ މިނިސްޓްރީ އޮފް ޖަސްޓިސްއަށް ބަދަލުވި\n2008:7އޯގަސްޓުގައި މިހާރު ޢަމަލު ކުރަމުންދާ ޤާނޫނު އަސާސީ ތަސްދީޤުކޮށް މިނިސްޓްރީ އޮފް ޖަސްޓިސް އުވާލެވުނު. އަދި ޖުޑީޝަލް އެޑްމިނިސްޓްރެޓިވް ސާރވިސަސް އުފެއްދެވި. އަދި 1 އޮކްޓޯބަރ 2008 ގައި ޖުޑީޝަލް ސާރވިސް ކޮމިޝަނުން ޖުޑީޝަލް އެޑްމިނިސްޓްރެޓިވް ސާރވިސަސް އުވާލައްވައި، ޑިޕާރޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީ.ޖޭ.އޭ.) އުފެއްދެވި. އަދި2ޑިސެމްބަރ ގައި ސުޕްރީމް ކޯޓުން ރޫލިން އެއް ނެރުއްވާ މި ޑިޕާރޓްމަންޓް ސުޕްރީމް ކޯޓުގެ ދަށަށް ގެންދެވި. މުހިއްމު ލިޔުންތައް


އެމްޑީއެންގެ ރިޕޯޓު ކިޔައިފިން، ނުރަނގަޅު ކަންކަން އެބަހުރި: ރައީސް ނަޝީދު | Jazeera\tއެމްޑީއެންގެ ރިޕޯޓު ކިޔައިފިން، ނުރަނގަޅު ކަންކަން އެބަހުރި: ރައީސް ނަޝީދު - Jazeera\nއެމްޑީއެންގެ ރިޕޯޓު ކިޔައިފިން، ނުރަނގަޅު ކަންކަން އެބަހުރި: ރައީސް ނަޝީދު\nޢަލީ ޔާމީން October 6, 2019 68 views0\nމޯލްޑިވްސް ޑިމޮކްރަސީ ނެޓްވޯކް (އެމްޑީއެން) ގެ ރިޕޯޓު ކިޔުއްވާފައިވާ ކަމަށާއި އޭގައި ނުރަނގަޅު ކަންކަން އެބަހުރި ކަމަށް ރައްޔިތުންގެ މަޖިލީހުގެ ރައީސް، އަދި ރާއްޖޭގެ ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމްޑީއެން އިން ނެރުނު ރިޕޯޓެއްގަައި އިސްލާމްދީނާ ދެކޮޅު ވާހަކަތަކެއް ހިމަނާފައިވާ މައްސަލައެއް ފެންމަތިވެެފައިވާއިރު، އެ ރިޕޯޓުގައި އިސްލާމްދީނުގެ އަސާސްތަކާއި ޚިލާފު ވާހަކަތައް ހިމަނާފައިވުމުގެ އިތުރުން ވަނީ ރަސޫލާ މުހައްމަދުއް ސަލައްލަﷲ އަލައިހި ވަސައްލަމައަށް ނިސްބަތްކޮށް ބޭ އަދަބީ ބަސްތައް ވެސް ބޭނުންކޮށްފައެވެ.\nރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ އެމްޑީއެންގެ ރިޕޯޓުގައިވާ ނުރަނގަޅު އެއް ކަމަކީ މާތްﷲ އާއި ކީރިތި ރަސޫލާއާއި ބެހޭގޮތުން އެކަށީގެން ނުވާ ބަސްތަކެއް ގެނެސްފައިވުން ކަމަށާއި އެއީ މުސްލިމުން ކޮށްގެން ވާނެ ކަމެއް ނޫން ކަމަށެވެ.\nއެމްޑީއެން އިން ނެރުނު ރިޕޯޓުގެ މައްސަލަ ތަހުގީގުކޮށް ފިޔަވަޅު އަޅަން އިސްލާމިކް މިނިސްޓްރީން މިދިޔަ ބުރާސްފަތި ދުވަހު ވަނީ ފުލުހަށް މައްސަލަ ހުށަހަޅާފައެވެ. ފުލުހުން ރޭ ވިދާޅުވީ އެ މައްސަލަ އިތުރަށް ތަހުޤީޤު ކުރައްވަމުން އަންނަ ކަމަށެވެ.


Mudhalu Zakathah Ihumaalu Vumaky Akhirathuga Thimaage Halaaku: Hukuru Khutbah | Dhiislam\nމުދަލު ޒަކާތަށް އިހުމާލު ވުމަކީ އާޚިރަތުގައި ތިމާގެ ހަލާކުކަމަށް ހުކުރު ޚުޠުބާގައި ފާހަގަ ކުރައްވައިފިއެވެ.\nމިދިޔަ ފެބްރިއަރީ މަހުގެ 28 ވަނަ ދުވަހު އިސްލާމީ މަރުކަޒުގައި އޮތް ހުކުރު ޚުޠުބާގައި ފާހަގަ ކުރައްވާފައިވާ ގޮތުގައި ޒަކާތް ދިނުމަކީ އިސްލާމްކަމުގެ ފަސް ރުކުނުގެ ތެރެއިން ވާ ކަމެކެވެ. އަދި ޒަކާތް ދިނުމަށް އިންކާރު ކުރުމަކީ ތިމާގެ އިސްލާމްކަން ނެތިގެންދާ ފަދަ ކަމެއް ކަމުގައިވެސް ޚުޠުބާގައި ވިދާޅުވެފައިވެއެވެ.\nއިމާމް އިތުރަށް ވާހަކަފުޅު ދައްކަވަމުން ފާހަގަ ކުރައްވާފައިވާ ގޮތުގައި މުދަލަކީ އިންސާނުންގެ ހިތުގައި އެއަށް ގަދަވެގެންވާ ލޯތްބެއް އޮންނަ އެއްޗެކެވެ. އަދި އެއީ ފިޠުރީ އަދި ޠަބީޢީ ކަމެއްކަމުގައިވުން، މުދަލަށް ކުރާ ލޯބީގައި ތިންކަމަކަށް ސަމާލުވުމަށް އިލްތިމާސް ކުރައްވާފައިވެއެވެ. އެއީ މުދަލަކީ ﷲތައާލާގެ މިލްކެއްކަން ގަބޫލުކުރުމާއި، މުދަލަކީ އަމާނާތެއްކަމުގައި ގަބޫލުކުރުން އަދި ހައްގުވެރި ބަޔަކު ވާކަމަށް ގަބޫލުކުރުމެވެ.\nމީގެ އިތުރުން ޝަހާދަތުގެ ދެކަލިމަ ހިތުން ތެދުކޮށް ޤަބޫލު ކުރުމާއެކު، ނަމާދު ކުރުން، ރަމަޟާން މަހުގެ ރޯދަ ހިފުން އަދި ހައްޖުގެ އަޅުކަމަށް އެންމެންވެސް އަހައްމިއްޔަތުކަން ދޭ އިރު ޒަކާތުގެ އަޅުކަމަށް މުސްލިމު އަހުންނާއި އުހުތުން ފަރުވާ ކުޑަކުރާ ކަމަށް ޚުޠުބާގައި ފާހަގަ ކޮށްފައިވެއެވެ. އަދި ބައެއް ފަހަރު މުދަލަކީ ނުރައްކާތެރި ފިތުނައެއް ކަމަށާއި، ކުރިމަތިވެފައިވާ ބޮޑު އިމްތިޙާނެއް ކަމުގައްޔާއި، މާތް ﷲ އަހަރެމެންނަށް ދެއްވި މުދަލަށާއި ރިޒްޤަށް ޝުކުރުވެރިވުމަށް ގޮވާލައްވާފައިވެއެވެ.\nހަމައެފަދައިން މުދަލު ޒަކާތައް އިހުމާލިވުމަކީ ތިމާގެ މުދަލުގެ ބަރަކާތް ކެނޑި، މުދަލަކީ ވަބާއެއްކަމުގައި ވާ އެއްޗެއް ކަމަށާއި، އެއީ ޤިޔާމަތް ދުވަހު ގަދަފަދަ، ވޭންދެނިވި ޢަޛާބަށް ހުށަހެޅޭނެ ކަމެއް ކަމުގައި ޚުތުބާގައި ވިދާޅުވެފައިވެއެވެ.\nކީރިތި ޤުރުއާނުގައި ޒަކާތަކީ ނަމާދާއެކު ވިދިގެން ބަޔާންކޮށްފައިވާ އަޅުކަމެއް ކަމަށް ޚުޠުބާގައި އަޑުއިވިގެންދިޔައެވެ. އަދި ނަމާދަށް އީމާންވެ ނަމާދު ކުރަމުން މުދަލުން ޒަކާތް ނުނެރޭނަމަ، ނުވަތަ ނަމާދު ކުރަމުން ޒަކާތަށް އިހުމާލު ވެވޭނަމަ، ތިމާގެ އިސްލާމްކަން ފުރި ހަމަ ނުވާނެ ކަމަށާއި، މިހެންކަމުން ޒަކާތުގެ މުހިއްމުކަމާއި، ޒަކާތް އަދާކުރުމަށް ކުރަން ހުރި ކަންކަން އޮޅުންފިލުވާ، ލަސްނުކޮށް ޒަކާތް ނެރުމަށް ޚުޠުބާގައި ނަޞޭޙަތްތެރިވެ ވަޑައިގެންފައިވެއެވެ.


Dr. Waheed ge Column: Kudhirevi, dhigu thaareekheh oiy, viyafaari usoolun Raahjjeygai hehddhidhaane gaheh - One Online\nކުދިރެވި މާ ---\nޑރ. ވަހީދުގެ ކޮލަމް: ކުދިރެވި، ދިގު ތާރީހެއް އޮތް ފިޔަފާރި އުސޫލުން ރާއްޖޭގައި ހެއްދިދާނެ ގަހެއް\nކުދިރެތްވަކީ މެދު އިރުމަތިން ތައާރަފުވި ގަހެއް ކަމަށް ބެލެވެއެވެ. މިހާރު އެ ގަސް ވަނީ މުޅި ދުނިޔެއަށް ފެތުރިފައެވެ. ޔޫރަޕުގައި އެއްމެ ގިނަ، ލޮލަށް ރީތި މަލަކީ ރެވި ކަމަށް ބުނެވެއެވެ. ރާއްޖޭގައި ވެސް ވަލުތެރޭގައި ރެވި ހެދެއެވެ. އަދި ކުރީ ޒަމާނުގައި ގޯތިތެރޭގައި ހައްދައި އުޅުނެވެ. އެހެން ހައްދާ ރެވިން ދިވެހި ބޭސް ހަދައި އުޅުނެވެ. އެހެނަސް ރާއްޖޭގެ ކެއްކުންތަކުގައި އާއްމުކޮށް ރެވި ބޭނުންކުރި ކަމެއް އެނގޭކަށް ނެތެވެ. ގޯތި ތެރޭގައި ރެވި ހައްދާފައި ހުއްޓާ ދުށް މީހުން މިހާރު ވެސް ފުވައްމުލަކުގައި އެބަތިއްބެވެ. އެކަމަކު މިހާރަކު އެ ރަށުން ރެތްވެއް ނުފެނެއެވެ.\nރާއްޖޭގެ އެހެން ރަށްރަށުގައި ވެސް ވަލުތެރޭގައި ކޮންމެވެސް ވަރަކަށް ރެވި މިހާރު ވެސް ހެދެއެވެ. ނަމަވެސް ރެވި ގަސް ފާހަގަކުރެވޭނީ އެއާ، ވަލުތެރޭގައި ހުންނަ ރެތްވާއި ވައްތަރު އެހެން ގަސްގަސް ވަކި ކުރަން އެނގިގެންނެވެ. އޭގެތެރެއިން އެއް ގަހަކީ ރާބެބުރިއެވެ. ރާބެބުރިއަކީ ވެސް ރެވި، އެ އާއިލާއެއްގައި ހިމެނޭ ބްރެސިކޭސީ އާއިލާގެ ގަހެކެވެ. ރާބެބުރީގެ މަލާއި ފަތާއި ތޮޅިއާއި ރެވީގެ މި އެއްޗެއްސާ ވަރަށް އެއްގޮތެވެ. އެހެނަސް ރާބެބުރިއަކީ ތަންކޮޅެއް ބޮޑު އަދި ކޮންމެވެސް ވަރަކަށް އާރުލާ ގަހެކެވެ.\nކުދިރެވި ގަހުގެ އޮށް ---\nރެތްވަކީ ވަރަށް ކުލަގަދަ ތާރީޚެއް އޮންނަ ގަހެކެވެ. މީގެ 4000 އަހަރު ކުރިން ތަރައްގީވެފައި އޮތް އިންޑަސް ވެލީ ސިވިލްޒޭޝަންގައި ވެސް ރެވި ގެންގުޅުނުކަން އެނގެން އެބައޮތެވެ. އަދި އެއިރު އެތަނުގައި ރެވި ހެއްދިކަން ވެސް އާރކިއޮލޮޖީގެ ހޯދުންތަކުން ފެންނަން އެބަ އޮތެވެ. އެ ދުވަސްވަރު ހެއްދި ރެވީގެ ބާވަތް ވެސް މިހާރު ވަނީ ދެނެގަނެވިފައެވެ. މިއަދު ވެސް އިންޑިއާގެ ބެންގާލް ސަރަހައްދުގައި އެ ބާވަތުގެ ރެވި ހެދެއެވެ.\nރޯމަނުންގެ ޒަމާނުގައި އެމީހުން އައު ރާއްޖެތަކަށް، އެއްގަމު ދަތުރުކުރާއިރު ރެވިއޮށް ގެންގޮސް އުޅުނެވެ. އެއީ ރެއްވަކީ ފަސޭހައިން ގަސް ފަޅާ، އަވަހަށް މާއަޅައި، ދުރުން ފާހަގަކުރެވޭ އެއްޗަކަށް ވާތީއެވެ. އެމީހުން ކޮންމެ ތަނަކަށް ދާއިރު ވެސް ދަނީ ދާ މަގަށް ރެވިއޮށް އުކަމުންނެވެ. އެނބުރި އަންނައިރު އެއިން ހުންނަނީ ގަސްފަޅައި މާ އަޅާފައެވެ. އަމިއްލަ ރަށަށް އެނބުރި އަންނަމަގު ފާހަގަ ކޮށް އުޅުނީ އެ މާތަކަށް ބަލައިގެންނެވެ.\nރޯމަނުން މުޅި ވިލާތުގައި ކުރި ގިނަގުނަ ދަތުރުތަކުގައި މިގޮތަށް ރެވި ހެއްދުމުގެ ސަބަބުން މުޅި ޔޫރަޕްވިލާތަށް ރެވި ފެތުރުނެވެ. މިހާރު ޔޫރަޕުން އެއްމެ ގިނައިން ފެންނަ އެއް މަލަކީ ރެވި މަލެވެ. ވިލާތުގެ ހައިވޭތަކުން ދަތުރު ކުރާއިރު މަގުގެ ދެ ފަރާތުގައި ހުންނަ ހާމަ ބިންތަކުން ރީނދޫ ކުލައިގެ ދޫލައެއްހެން އެ ފެންނަނީ ރެވި މަލެވެ.\nރެވިން މަސްޓަރޑު އުފައްދައިގެން ކެއުމުގައި އެ ބޭނުން ކުރަން ފުރަތަމަ ފެއްޓީ ރޯމަނުން ކަމަށް ބުނެ އުޅެއެވެ. އެމީހުން އެ އުފެއްދީ ރަތް މޭބިސްކަދުރު ޖޫހަށް ރެވި އަޅައިގެންނެވެ. އެ ދުވަސްވަރު މަސްޓަރޑް ހަދައި އުޅުނު ގޮތުގެ ރެސީޕީއެއް ޤަދީމީ ކައްކާ ފޮތަކުން މިހާރު ވެސް ފެންނާން އެބައޮތެވެ. އެ ރެސިޕީގައި ރެއްވާއި މޭބިސްކަދުރު ޖޫހާއި ދިރިއާއި އަސޭ މިރުހާއި ފިޔައާއި ރާހުތާއި ދަވިއްގަނދާއި ކޮތަނބިރިއާއި މި ނޫންވެސް ބައެއް ތަކެތި ހިމަނާފައި ވެއެވެ.\nފްރާންސަށް ރެވި އެކްސްޕޯރޓްކޮށް އެއިން މަސްޓަރޑް އުފައްދަން ފެށީ ވެސް ރޯމަނުން ނެވެ. ދުވަސްކޮޅަކުން ފްރާންސް ވެގެން ދިޔައީ ދުނިޔޭގައި އެންމެ ގިނައިން ރެވި އުފައްދާ ޤައުމަށެވެ. މިހާރު ވެސް ފްރާންސްގެ ޑިޖޯންއަކީ ދުނިޔޭގެ މަސްޓަރޑް ކެޕިޓލްކަމަށް ބެލެވެއެވެ. އެ ރަށުގެ މަސްޓަރޑަކީ ރަޖިސްޓަރީ ކޮށްފައިވާ ބްރޭންޑެކެވެ.\nރެއްވަކީ ބްރެސިކޭސީ އާއިލާގެ ގަހެކެވެ. އެ އާއިލާގެ އެންމެ ޚާއްސަ ސިފައަކީ މަލުގައި4ފިޔަ ހުރުމެވެ. މިގޮތަށް4ފިޔަ ހުންނައިރު ޞަލީބަކާ ވައްތަރު ގޮތެއް ހުރެއެވެ. އެހެން ކަމުން މި އާއިލާއަށް ކްރޫސިފެރޭ އާއިލާއޭ ކިޔައި އުޅުނެވެ. އެހެނަސް އެ ނަން މިހާރު ވަނީ ބަދަލުކޮށްފައެވެ. މި އާއިލާގައި ހިމެނޭ އެހެން ބައެއް ގަސްގަހަކީ ރެޑިޝްއާއި ކެބެޖާއި ބްރޮކޮލީ ފަދަ ގަސްގަހެވެ.\nރެވި ގަހަކީ ގާތްގަނޑަކަށް އެއް ފޫޓަށް ހެދޭ އާރުނުލާ ގަހެކެވެ. ފަތްތައް ހުންނަނީ ފުޅާކޮށެވެ. 4-5 ފަތް އެކުވެގެން އުފެދިފައި ހުންނަ ގޮތަށް ބަނޑިލައިފައެވެ. މާތައް ހުންނަނީ ރީނދޫ ކުލައިގެ4ފިޔަލައިފައެވެ. ފިޔަތައް އެތުރިފައި ހުންނަނީ ވަށައިގެން ހަމަހަމަ ނުވާ ގޮތަށް (އެސިމެޓްރިކަލްކޮށެވެ.) ތޮޅި ހުންނަނީ ހިމަ ދިގު ކޮށެވެ. ތޮޅީގެ ހިމަ ދިގު ބައްޓަމާއި މަލުގައި4ފިޔަ ހުރުމާއި ވަށައިގެން ހަމަހަމަ ނުވުމާއި ފަތުގެ ސިފައާއި މިއީ ބްރެސިކޭސީ އާއިލާގެ ޚާއްސަ ސިފަތަކެވެ. ތޮޅިތައް ފެހި ކުލައިގަ ހުރެފައި ހަރުވީމަ މުށި ކުލައަށް ބަދަލުވެއެވެ. އޮށްތައް އާއްމުކޮށް ހުންނަނީ ގަދަމުށި ކުލައިގައެވެ. އެކި ބާވަތްތަކުގެ ރެވީގެ އޮށްތައް އެކި ކުލަކުލައިގަ ހުރެއެވެ. މިގޮތުން ހުދާއި ރީނދުލާއި މެރޫން ކުލައިގެ އޮށް ހުރެއެވެ. ރެވި އޮށަކީ ވަރަށް ކުޑަ އެއްޗެކެވެ. ސައިންޓިސްޓުން މިހާރު ހޯދާފައި ވާ ގޮތުން، ހުރިހާ ބާވަތެއްގެ އޮށުގެ ތެރެއިން އެއްމެ ކުޑަ އޮށަކީ ރެތްވެވެ.\nކީރިތި ޤުރުއާނުގެ ލުޤުމާން ސޫރަތުގެ 16 ވަނަ އާޔަތުގައި ކުޑަ އެއްޗެއްގެ މިސާލަކަށް ގެންނަވާފައި ވަނީ ރެވި އޮށެވެ. މިއީ ކީރިތި ޤުރުއާނުގެ މުއުޖިޒާތެކެވެ. އެހެނީ އެ ފޮތް ބާވައިލެއްވިއިރު ސައިންޓިސްޓުންނަށް، ރެތްވަކީ އެއްމެ ކުޑަ އޮށްކަން އަދި ހޯދިފައެއް ނުވެއެވެ.\nރެވި އޮށަކީ ވެސް އަދި މަސްޓަރޑް ސޯސްއަކީ ވެސް ވަރަށް ތަފާތު ޒަވި ރަހައެއް ލާ އެއްޗެކެވެ. އަދި އެއިން ހޫނުކަމެއް ވެސް އުފައްދާ ކަމަށް ބައެއް މީހުން ބުނެ އުޅެއެވެ. މިހެންވެ ކާނާގެ ރަހަ ތަފާތުކޮށްލަން ކޮންޑިމެންޓެއްގެ ގޮތުގައި ރެއްވާއި މަސްޓަރޑް ސޯސް ބޭނުން ކުރެއެވެ.\nހުޅަނގުގެ ކެއުމުގައި ރެވި ގިނައިން ބޭނުން ކުރަނީ މަސްޓަރޑް ސޯސްގެ ގޮތުގައެވެ. ކައްކާފައި ނުވަތަ ފިހެފައި ހުންނަ އެއްގަމު މަހުގެ މައްޗަށް މަސްޓަރޑް ސޯސް އަޅައެވެ. ޚާއްސަކޮށް، ފިނިކޮށް އުފައްދާފައި ހުންނަ މަސް ކާއިރު، އެ ސޯސްއިން ފިނި އިހުސާސްވުން ކުޑަކޮށްދެއެވެ. މީގެ އިތުރަށް، މަސްޓަރޑަކީ މެޔޮނޭޒްއާއި ބާބެކިއު ސޯސް ހަދަން ވެސް ބޭނުން ކުރާ އެއްޗެކެވެ. އަދި ހޮޓްޑޯގާއި ހެމްބާގަރއާއި ސެންޑްވިޗާއި ޕްރެޓްޒެލް ހެދުމުގައި ވެސް މަސްޓރޑް ސޯސް ބޭނުން ކުރެއެވެ.\nއިރުމަތީގެ ކެއްކުން ތަކުގައި ރެވި އޮށްތައް ހުރި ގޮތަށް އަޅައެވެ. އިންޑިއާގައި ޕޫރީއާއެކު ކާން ބޭނުންކުރާ އަލުވި ރިހައަށް ވެސް ރެވި އޮށް އަޅައެވެ. ބަންގްލާދޭޝާއި އިންޑިއާގެ އިރުމަތީ ހިސާބުތަކުގައ ރެވި ގިނައިން ބޭނުން ކުރަނީ އޮށުން ތެޔޮ ހާނައިގެން ކައްކާ ތެލުގެ ގޮތުގައެވެ. ރެވި ފަތުން ސެލަޑު ވެސް ހަދައި އުޅެއެވެ.\nރެވިގަހާއި ރެވިމާ ----\nރެވިތެލުގައި ވިޓަމިން-އީ އާއި އޮމެގާ-3 ގެ އިތުރުން މައުދަނުގެ ބާވަތްތަކާއި ތަފާތު ވިޓަމިން ހުރެއެވެ. އެއިން ހިތުގެ ބަލިތަކާއި ހަމުގެ ބަލިތައް ދުރުކުރެއެވެ. އަދި އެއިން ޒުވާންކަން ދަމަހައްޓާ ބޭސް ހެދެއެވެ. އަނެއްކޮޅުން، ބެންގާލުގައި މާ ގިނައިން ރެވި ތެޔޮ ބޭނުން ކުރުމުގެ ސަބަބުން ލޮލުގެ ފެނުމަށް ގެއްލުން ލިބި އައިނު އަޅަން ޖެހޭކަމަށް ބައެއް ދިރާސާ ތަކުން ދައްކައެވެ.\nދިވެހިބޭހުގައި ރިހޭތަންތަނުގައި، ޚާއްސަކޮށް ހުޅުހުޅުގައި ތެޔޮދަމަން ރެވިތެޔޮ ބޭނުން ކުރެއެވެ. މިގޮތުން ހުޅުހުޅުގެ ރިހުން ކުޑަކުރެއެވެ. ވީމާ ތަދާހެދި ގުޑާނުލެވިފައި ތިބޭ މީހުންނަށް ހަލުއިކޮށް ހިނގެއެވެ. ދިވެހިބަހުގައި އޮންނަ މިސާލު ބަސް، "އޭނަ ހީވަނީ ރެވިތެޔޮ ވަށައިގެން އުޅޭހެނޭ،" މި ބަހުގެ އަސްލަކީ މީކަމަށް ވެދާނެއެވެ. އަދި ބޮލުގަ ރިއްސުމުގެ ފަރުވާއެއްގެ ގޮތުން ރެވިއޮށް ފުނޑައިގެން ބޮލުގައި އުނގުޅައި ވެސް ހެދިއެވެ.\nރެއްވަކީ ރާއްޖޭގައި ޤުދުރަތީ ގޮތުން ވެސް ވަރަށް ފަސޭހައިން ހެދޭ އެއްޗެކެވެ. ވީމާ ވިޔަފާރި އުސޫލުން ރެވި ހެއްދުމުގެ ފުރުޞަތު އެބައޮތެވެ. މިހާރު އެ ވިއްކޭނީ ހަމައެކަނި ދިވެހި ބޭހަކަށް ނޫނެވެ. ބޭރުގެ ރެސިޕީތަކަށް ކައްކާ ރެސްޓޯރަންޓްތަކަށް ވެސް ވިކޭނެއެވެ.\nގުޅޭ ޓެގު އާދަކާދަ އާއި ސަގާފަތް ދުޅަހެޔޮ ސިއްހަތު ދިވެހިރާއްޖޭގެ ތާރީޚު ގަސް ހެއްދުން މާމެލާމެލި ބަގީޗާ ހެއްދުން


Raajjey Gai Skydive Koh, Kaiveni Kuran Ahaifi - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! -9ގަޑިއިރު ކުރިން\nރާއްޖޭގައި ސްކައިޑައިވްކޮށް، ކައިވެނިކުރަން އަހައިފި\n5 މަސް ކުރިން ( ޖެނުއަރީ 9, 2021 )\nސްކައިޑައިވް ކުރުން އެއީ ރާއްޖޭގައި މާއާއްމު ކަމެއް ނޫނެވެ. ނަމަވެސް ދޭތެރެ ދޭތެރެއިން ސްކައިޑައިވް ކުރުމުގެ ހަރަކާތްތައް ރާއްޖޭގެ އެކި ސަރަހައްދުތަކުގައި ބާއްވައެމެވެ. މިއީ ދާދިފަހުން ދ.އަތޮޅުގައި ބޭއްވި ސްކައިޑައިވިން ހަރަކާތެއްގައި ހިނގި ތަފާތު ކަމެކެވެ.\nމިހާރު ޔޫޓިއުބްގައި އާއްމު ކޮށްފައިވާ ވީޑިއޯއަކުން ފެންނަ ގޮތުގައި ސްކައިޑައިވް ކުރި ދެފަތުރުވެރިޔަކު ޑައިވް ނިންމާލުމަށް ފަހު ފިރިހެން މީހާ ވަނީ އަންހެން މީހާ ކައިރިން ކައިވެނިކުރަން އަހާފައެވެ. ނުވަތަ ޕްރޮޕޯސް ކޮށްފައެވެ. އަންހެން މީހާ އެއްވެސް ފަސްޖެހުމެއް ނެތި ވަނީ ކައިވެންޏަށް އާނބަސް ބުނެފައެވެ.\nވީޑިއޯ އިން ފެންނަ ގޮތުގައި ސްކައިޑައިވް ކުރި މީހުން ފައިބާފައި ވަނީ ދ.އަތޮޅު ކުޑަހުވަދުއަށެވެ. ކުޑަހުވަދޫ އަތިރިމަތީގައި އެމީހުންނަށް މަރުހަބާ ކިޔުމަށް ބައެއް އިންތިޒާމްތައް ވެސް ހަމަޖައްސާފައި ހުއްޓެވެ.\nސްކައިޑައިވް ކުރުމަށް ފަހު ޕްރޮޕޯސް ކުރި މީހުން ނިސްބަތްވަނީ ކޮން ގައުމަކަށް ކަމެއް އަދި އެމީހުންނާއި ބެހޭ އިތުރު މައުލޫމާތެއް ވީޑިއޯގައި ހާމަކޮށްފައެއް ނުވެއެވެ.\nވީޑިއޯ އާއްމު ކޮށްފައި ވަނީ ޓްއާ އެމްވީ ނަމަކަށް ކިޔާ ރާއްޖޭގެ ޓްރެވަލް އެޖެންސީއަކުންނެވެ.\nރިޝްފާގެ ދަރިފުޅު، ރިޝްފާ މޭކަޕް ކުރާތީ ހިތްހަމައެއް ނުޖެހޭ\nއަލީ ސުޕާރީ ބުނީ މަޑިތަކުގެ ވާހަކައަކީ އަދި "ކޯވަރެއް" ކަމަށް\nމަޖިލިސް ބައެއް މެންބަރުން ނަށާ މަންޒަރު ފެންނަ ވީޑިއޯއެއް އާއްމުކޮށްފި\nޖެނުއަރީ 9, 2021 11:31\nސަޅި. މިމިހާރު މެރީ ކޮށްފިން، ދެވަނަ ކައިވެންޏަކަށް ދަންޏާ މިގޮތަށް ސްކައި ޑައިވް ކުރެވޭތޯ ބަލާނީ،.\nޖެނުއަރީ 9, 2021 15:12\nފަހަތުގަ ތިބީ ހުސްކޮށް ތިބި4ކުދިން ދާލު އެއާޕޯޓުގަ މަސައްކަތްކުރާ.\nޖެނުއަރީ 9, 2021 19:46\nގޮޅިޖެހި ގަމީސްލާފަހުރި ކުއްޖާ ވަރަށް ސަޅި 😍\nހުޅުދެލީ އ ކުއޖާ\nޖެނުއަރީ 10, 2021 14:16\nޖެނުއަރީ 10, 2021 14:49\nއޭޕްރީލް 2, 2021 11:28\nކަލޯ ތިމަންޖެ ލިބިއްޖެއްޔާ މަވެސް ތިޔަކަހަލަ ޑައިވުކުރާނަން❤


ޕްރީސްކޫލް ޓީޗަރ (ވަގުތީ)\n-/4500 ރުފިޔާއާއި -/9910 ރުފިޔާއާއި ދެމެދު\nކޔަވައިދޭ މާއްދާއަށް ޚާއްސަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް7ގެ ނުވަތަ އެއަށްވުރެ މަތީ ސަނަދެއް ޙާޞިލުކޮށްފައި އޮތުމާއިއެކު ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ޙާޞިލުކޮށްފައިވުމާއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްސަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް9ނުވަތަ އެއަށްވުރެ މަތީ ސަނަދެއް ޙާޞިލުކޮށްފައިވުމާއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 03 މާރިޗް 2021 ގެ 13:00 ގެ ކުރިން، ދ.އަތޮޅު ތަޢުލީމީ މަރުކަޒުގެ ކައުންޓަރަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 04 މާރިޗް 2021 އާއި 11 މާރިޗް 2021 އާ ދެމެދު ދ.އަތޮޅު ތަޢުލީމި މަރުކަޒުގެ އޭވީ ރޫމްގައެވެ.


Launch Accident:3meehunge haalu serious, Male' gennanee\nލޯންޗު އެކްސިޑެންޓް: ތިން މީހުންގެ ހާލު ސީރިއަސް، މާލެ ގެންނަނީ\nމިރޭ އެކްސިޑެންޓްވީ ލޯންޗު ފަރަށް އަރާފައި --\nގއ. ވިލިގިލީ ފަޅަށް ލޯންޗެއް ވަންނަން އުޅުމުގެ ތެރޭގައި މިރޭ ހިނގި ނުރައްކާތެރި އެކްސިޑެންޓްގައި އަނިޔާވި ތިން މީހުން މާލެ ގެނައުމުގެ މަސައްކަތް ފަށައިފި އެވެ.\nފަސް މީހުންނާއެކު ގއ. ވިލިގިއްޔަށް ދަތުރުކުރި ލޯންޗް އެ ރަށު ފަޅަށް ވަންނަން އުޅުމުގެ ތެރޭގައި ދެ މީހަކު ކަނޑަށް ވެއްޓި ގެއްލުނެވެ. ނަމަވެސް އެ ދެ މީހުން ހޯދާ ހޮސްޕިޓަލަށް ގެންދިޔަ އިރުވެސް ވަނީ މަރުވެފައެވެ.\nމި ހާދިސާގައި މަރުވެފައިވަނީ ގއ. ވިލިގިލީ ދޫރެސް، މިސްބާހު އަބްދުލް މުހުސިން އާއި ނ. ލަންދޫ އުރަހަ، އަހުމަދު ޝާފިއު އެވެ. މިސްބާހަކީ އެކްސިޑެންޓްވި "ނީމޯ" ލޯންޗުގެ ވެރި މީހާ އެވެ.\nލޯންޗުގައި ތިބި ތިން މީހުންނަށްވެސް ވަނީ އެކިވަރުގެ އަނިޔާވެފައެވެ. އެ ތިން މީހުންނަަށް ހޮސްޕިޓަލްގައި ދަނީ ފަރުވާ ދެމުންނެވެ. އަވަސްއާ ވާހަކަ ދެއްކި ވިލިގިލީ ހޮސްޕިޓަލްގެ އޮފިޝަލަކު ވިދާޅުވި ގޮތުގައި އެ މީހުންގެ ހާލު ސީރިއަސް އެވެ.\nދިވެހި ފުލުހުންގެ ހިދުމަތުން ދެންމެ ބުނީ ހޮސްޕިޓަލްގައި ފަރުވާ ދެމުންދިޔަ ތިން މީހުން އިތުރު ފަރުވާއަށް މާލެ ގެނައުމުގެ މަސައްކަތް ކުރަމުންދާ ކަމަށް ހޮސްޕިޓަލުން މައުލޫމާތު ދީފައިވާ ކަމަށެވެ. އަދި އެކަކަށް ފަރުވާ ދެނީ ވެންޓިލޭޓަރުގައި ކަމަށެވެ.\nމޯލްޑިވްސް ޕޮލިސް ސާވިސް އެކްސިޑެންޓް ކަނޑުމަތީގެ ހާދިސާ + ގއ. ވިލިނގިލި\nލޯންޗް އެކްސިޑެންޓް: އެކަކު އޮތީ ވެންޓިލޭޓަރުގައި


ގޭގައި ޕީނަޓް ބަޓަރ ހަދާނެގޮތް\nޕީނަޓް ބަޓަރަކީ ޕާނާއި ބަނަހުގައި ޖަހާލައިގެން ކެއުމަށް ބޭނުންކުރާ ފައިދާހުރި އެއްޗެކެވެ. ތަފާތު ފޮނި ކާތަކެތި ތައްޔާރުކުރާއިރުވެސް ޕީނަޓް ބަޓަރަކީ ގިނަބަޔަކަށް ކަމުދާ ރަހައެކެވެ. ނަމަވެސް ބާޒާރ...\nމާ ބަނޑުވާން ބޭނުންނަމަ ކޮފީ ބުއިން ރަނގަޅެއް ނޫން\nކޮފީ ބުއިމުން ބަލިވެއިނުމަށް ހުރަސް އެޅުން ނުވަތަ ފުރުޞަތު ކުޑަކުރުން ބިނާވެގެންވަނީ ކޮފީ ބޯމިންވަރެއްގެ މައްޗަށެވެ. ކޮފީ ބުއިމުން ގެއްލުން ލިބެނީ އޭގައި ހުންނަ މާއްދާއެއްކަމަށްވާ ކެފެއިންގެ ސަބަބު...\nފާގައިން ލިބޭ އެތައް ފައިދާތަކެއް!\n" މިހިރީ ހަމަ ފާގަ ދިޔަދޭން ވެފާ" މީހަކު މާ ބޮޑަށް ރުޅިއަންނަންޏާ މިއީ ވަރަށް ގިނައިން މީހުން ބުނެއުޅޭ ބަހެކެވެ. ފާގައިން މީހުންގެ ރުޅިއަށް ފަރުވާ ލިބެނީ ހެއްޔެވެ؟ ތިއެއް އަޅުގަނޑަކަށް ނޭގެއެވެ....\nރަަނގަޅު ޑައިޓެއްގައި ދެމި ހުންނާނީ ކިހިނެއް؟\nތަފާތު މީހުންގެ ހަށިގަނޑާއި ދިރިއުޅުމުގެ ވައްޓަފާޅި ހުންނަ ގޮތުން ކާނާ ބޭނުންވާ ބާވަތްތަކާއި މިންވަރު ތަފާތުވެދާނެއެވެ. ބައެއްފަހަރު ހުންނަ ބަލިމަޑުކަމެއްގެ ސަބަބުން ޑޮކްޓަރު ވަކި ޑައެޓެއް ހިފެހ...\nހަށިގަނޑަށް ފައިދާހުރި ޕޮޕްސިކަލް\nލޮލީޕޮޕްސް ނުވަތަ ޕޮޕްސިކަލް އަކީ ޚާއްސަކޮށް ހޫނު ގަދަ ދުވަސްކޮޅަށް ވަރަށް ކަމުދާ އެއްޗެކެވެ. ކަރު ހިއްކުން ފިލައި ހަށިގަނޑަށް ތާޒާކަން ގެނެސްދެއެވެ. ނަމަވެސް އާންމުކޮށް އަހަރެމެން ގަންނަ ލޮލީގަ...\nއާއްމު ދިރިއުޅުމުގައި ކުރެވޭ ކަންތައްތަކުން ބުރަކަށްޓަށް ގެއްލުންވޭ\nއުނަގަޑުގައި ރިއްސުމަކީ ދުނިޔޭގެ އެންމެނަށް ވެސް ވަރަށް ގިނައިން ދިމާވާ މައްސަލައެއްގެ ގޮތުގައި ފާހަގަ ކުރެވިފައިވާ މައްސަލައެކެވެ. ގިނަ ދިރާސާ ތަކުން ދައްކާގޮތުގައި ބުރަކަށީގައި ރިއްސުން ނުވަތަ އު...\nބަނޑު ފުއްޕާފައި ހުންނަ ނަމަ ކުރެވިދާނެ9ކަމެއް\nބައެއް ފަހަރު އަހަރެމެންގެ ކެއުމާއި ދިރިއުޅުމުގެ އާދަތައް ހުންނަ ގޮތުން އަހަރެމެންގެ ބަނޑު އާންމުކޮށް ހުންނަ ވަރަށްވުރެން ބޮޑަށް ފުއްޕައި ހުރެއެވެ. މިއީ ފެންނަ ފެނުމަށް އެކަކުވެސް ގަޔާވާ ކަމެއް ...\nއިސްތަށިފޭބުމުގެ ހައްލަކީ ފިޔާ\nކާއެއްޗެހީގައި ރަހަ ލައްވާލުމަށް ފިޔާ ވަރެއް ނޯންނާނެއެވެ. ނަމަވެސް ފިޔަލަކީ އަދި ކެއުމުގައި ބޭނުންކޮށްގެން ފުއްދާލެވޭ ވަރުގެ އެއްޗެއް ނޫނެވެ. އިސްތަށިވެރުމުގެ ބައްޔަށް (އެލޮޕޭޝިއާ) ކުރި ދިރާސާއެއް...\nކެއްސާނަމަ ކޮފް ސިރަޕްއައް ވުރެއް އަލަނާސި މާ ރަނގަޅު\nއަލަނާސިއަކީ ގިނަ މީހުނަށް ވަރަށް މީރު މޭވާއެކެވެ. ހަށިގަނޑުގައިވާ އިންފްލެމޭޝަން މަދުކޮއްދޭ އެންޒައިމް "ބްރޮމެލައިން" އަލަނާސީގައި އެކު ލެވިގެން ވެއެވެ. މި އެންޒައިމް ހަޖަމްކުރުމުގެ ނިޒާމުގެ މަސައ...


Mulhi raajje saafu kurumuge bodu program anna honihiru dhuvahu fashanee | Mihaaru\nމުޅި ރާއްޖެ ސާފުކުރުމުގެ ބޮޑު ޕްރޮގްރާމް އަންނަ ހޮނިހިރު ދުވަހު ފަށަނީ\nއެންވަޔަރްމަންޓް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު ޑރ. ހުސެއިން (މ) ވާހަކަދައްކަަވަނީ.--ފޮޓޯ: އެންވަޔަރްމަންޓް މިނިސްޓްރީ\nއެންވަޔަރްމަންޓް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މިނިސްޓަރު ޑރ. ހުސެއިން ރަޝީދު ހަސަން ވިދާޅުވީ "ސާފު ރާއްޖެ، އަހަރެންގެ ވެސް ޒިންމާ" ނަމުގައި ކުރިއަށްގެންދާ ޕްރޮގްރާމް ފައްޓަވައިދެއްވާނީ ރައީސް އިބްރާހިމް މުހައްމަދު ސޯލިހު ކަމަށެވެ.\nޓާފު ދަނޑުގައި ރާއްޖެ ސާފުކުރުމުގެ ޕްރޮގްރާމް ފަށަން ހަމަޖައްސާފައިވަނީ ހެނދުނު 7:30 އިން 10:30 އަށެވެ. އެ ވަގުތު ރާއްޖޭގެ ހުރިހާ ހިސާބެއްގައި ވެސް ސާފުކުރުން އޮންނާނެ ކަމަށް ވިދާޅުވި އެވެ.\nރާއްޖެ ސާފުކުރުމުގެ ޕްރޮގްރާމް ފެށުމަކީ، ސަރުކާރުގެ ފުރަތަމަ 100 ދުވަހުގެ ތެރޭގައި ހިމެނޭ ކަމެކެވެ.\nހުސެއިން ވިދާޅުވީ ކުންޏަކީ ރާއްޖެ އަށް ދިމާވެފައިވާ ބޮޑު މައްސަލައެއް ކަމަށެވެ. އެކަން ހައްލުކުރަން އެ މީހަކު އަޅާ ކުންޏަކަށް އެ މީހަކު ޒިންމާވާންޖެހޭ ކަމަށާއި އޭރުން ފަސޭހަތަކެއް ލިބިގެންދާނެ ކަމަށް ވިދާޅުވި އެވެ.\nއޭނާ ވިދާޅުވީ ރާއްޖެ ފަދަ ޖަޒީރާ ގައުމަކަށް ފަރަކީ ވަރަށް މުހިއްމު އެއްޗެއް ކަމަށެވެ. އެގޮތުން ރަށް ހިމާޔަތްކުރުމަށް ފަރުތައް ރަނގަޅު ސިއްހަތެއްގައި ހުންނަންޖެހޭ ކަމަށާއި އެކަން ކުރެވިގެންދާނީ ފަރުތަކަށް ކުނި އެޅުން ހުއްޓައިގެން ކަމަށް ވިދާޅުވި އެވެ.\n"ރަށަކީ އޭގެ ޒާތުގައި ފަރުގެ އުފެއްދުމެއް. އެ ފަރުން އުފައްދާ ވެއްޔާއި ފަރުން ދޭ ހިމާޔަތުގެ ސަބަބުން އަސްލު ރަށް ދެމި އޮންނަނީ. އެހެންކަމުން ފަރު ހިމާޔަތްކުރުމަށްޓަކައި އަޅުގަނޑުމެން އެބަޖެހޭ ފަރުގެ ވެއްޓަށް ކުނި އުކާލުން ހުއްޓާލަން. އަމިއްލައަށް އުފައްދާ ކުންޏާ މެދު މިހާރަށްވުރެ މާ ޒިންމާދާރުވާން އެބަޖެހޭ،" މިނިސްޓަރު ވިދާޅުވި އެވެ.\nކުންޏާ މެދު ޒިންމާދާރުވުމަކީ ދުރޫސުލް އަހުލާގުގެ ތެރޭގައި ހިމަނައި ކުދިންނަށް ވެސް އެކަން ދަސްކޮށްދޭން ޖެހޭ ކަމެއް ކަން ފާހަގަކުރެއްވި އެވެ.\nމާލެ ސިޓީ ކައުންސިލްގެ މޭޔަރު ޝިފާ މުހައްމަދު ވިދާޅުވީ މާލެ އަކީ ރީތި ތަނަކަށް ހެދުމަށް މި ފަހަރު ލިބިފައިވަނީ ރަނުގެ ފުރުސަތެއް ލިބިފައިވާ ކަމަށެވެ. މިއީ ސްކޫލު ބަންދު ދުވަސް ވަރަށް ވެސް ވާތީ އެ ހަރަކާތުގައި ދަރިވަރުން ބައިވެރިކުރުވުމަކީ މުހިއްމު ކަމެއް ކަމަށް ވިދާޅުވި އެވެ.\nޝިފާ ވިދާޅުވީ ކުނި އެޅުމަކީ އެ މީހަކާ ދޭތެރޭ އެހެން މީހުން ދެގޭ ގޮތް ބަދަލުވާނެ ދަށް ފެންވަރުގެ ކަމެއް ކަމަށެވެ. އެހެންވެ ކުނި އުފައްދާ މިންވަރު ވީހާ ވެސް މަދުކޮށް މަގުތަކަށާއި އާއްމު ތަންތަނަށް ކުނި ނޭޅުމަށް އޭނާ ވަނީ އެދިވަޑައިގެންފަ އެވެ.\nތިމާވެށި އެންވަޔަރްމެންޓް މިނިސްޓްރީ ކުނި ވޭސްޓް މެނެޖްމެންޓް މާލޭގެ މޭޔަރު ޝިފާ މުހައްމަދު މިނިސްޓަރު ޑރ. ހުސެއިން ރަޝީދު ހަސަން\n23 ކޮމެންޓް, 30 ރިއެކްޝަންސް\nސާފު ނުކުރެވިގެންތަ މިއުޅެނީ.އެއީ މީހުން ކުރާކަހަލަ ވައުދުތަ.އެންމެ ކުޑަމިނުން މިވެރިކަމައް އައި މީހުން ތަކައް ނުކެރުނު ރޫމްތަކުގެ ކުއްޔާއި ބެހޭގޮތުން ޗުއްބުވެސް ބުނެލަން.ދެން ކޮން 100 ދުވަހުގެ ވައުދޭކިޔާކައް.ހުސްހޮޅި ވައުދު.ތީހަމަ ހޮޅިބައެއް\nމިދިޔަ ވެރިކމުގައި ކަލޭމެންބެލީ މާލެ ގޮނޑުކޮށްލެވޭތޯ ތިބޭފުޅުންގެ ވެރިކަމެއް އައިމަތަ މާލެ ސާފްކޮށް ބާއްވަންޖެހެނީ، ސިޔާސީ ވެގެންގޮސް ހައްދުފަހަނަ އަޅާފައެއްނު ތިތިބީ، މާލެސިޓީ ކައުންސެލަރުން.\nއަޅާވަރަށް އަޅާ އަޅާތި، އަހަރަކު އެއްފަހަރު ސާފު ކުރާނީ\nދުރޫސުލް އަޚުލާޤުގެ ތެރޭގައި ހިމަނަން މާމުހިންމު އިންސާނީ ކަރާމާތް ދެމެހެއްޓުން. ސޭޓުގެ އުނދަގުލާހެދި އަހަރެމެން ހޮވި ރައީސަށް އެއުޅެނީ ހަމަނޭވާ ނުލެވިގެން. ސޭޓުގެ ކަމަކީ ކުނިހޮވާފަ އެއެއްޗެތި ކެބިނެޓާ މިނިސްޓްރީތަކަށް އެޅުން. ރާއްޖެ ސާފުނުކޮށް އިހަށް ދޭބަލަ ސޭޓުގެ ސިކުނޑި ސާފުކުރަން.\nހުޅުމާލެ ފަހުން ދޫކުރި ފްލެޓްތަކުގެ ސެންޓރަލް ޕާކާ ދިމައިގަ ފްލެޓްތަކުގެ ނިމޭހިސާބުގަ ސެކިއުރިޓީ ކެމެރާ ހަރުކޮއްލަން ފެންނަނީ. ކުނިއަޅަމުން ގޮސް ގޮނޑަކަށްވެއްޖެ އެތަން. ވަރަށް ނާތަހުޒީބު އަމަލެއް އެގޮތަށް ކުނިގޮނޑު ހެދުމަކީ.\nކުނި އުކާލަން މަހަކު 150 ރުފިޔާ ދީފަ، ކެއިން ބުއިމައް6ޕަސެންޓް ޓެކްސް ދައްކާފަ އަދި ކުނިވެސް އުކާލަންވީ އަމިއްލަޔައް.\nއިޖުތިމާއި ކަމެއް ނުކުރާތި. ފައިސާ ފައިސާ ފައިސާ... ވަކި މީހަކު މިދިޔަ5އަަހަރު ދަސްކޮށްދިން ފައިސާގެ އަޅުންނަކަށް އިޖުތިމާއީ މަސައްކަތެއް ރިވެތި އާދައެއް ދަސްކުރަން އުނދަގޫވާނެ. ނަހަމަަ ގިތުގައި ވިޔަސް ފައިސާ ލިބެންޔާ ވާނީ އެގްރޫޕަށް\nކޮބާތޯ ބޯހިޔާވެހިކަމުގެ އުފާވެރި ހަބަރަކީ؟ ކެތްމަދުވެފަ މިތިބީ\nދިވެހި ރައްޔިތުންގެ ފައިސާއިން މާލޭ މީހުންނަށް އަބަދުވެސް ބިން ހިއްކައިދީފަ ފްލެޓް އަޅާ ދޭނެ. ޚަބަރު ކަމުދޭ ؟\nފޫނެތްފަޔަށް ފެންފުރުން ކަހަލަ ކަމެއް. ސާފުކޮށް ނިމޭތާ ފަޅި ސިކުންތް ނުވަނިސް އޮންނާނީ މުޅިތަން ޚަރާބްވެފާ.\nސާފު ކުރުމަކީ ކުރަން ޖެހޭ ކަމެއްކަން ކަލޭމެނަށް ޔާމީން ދަސްކޮށް ދިންކަން ނަސީބެއްނު. ކަލޭމެންގެ އަނިޔާވެރި ތިން އަހަރު ނިމުނުއިރު މާލެވެސް އޮތީ ފުޅަ އަޅާފަ ވިއްޔަ. މިހާރު ޗާލުކަން ދެކިބަލަ. ކިހާ ދުވަހަކު މިގޮތަށް ހިފަހައްޓާލެވިދާނެބާ ގައިންވެސް ތާހިރު ނުވާ މުޑުދާރީންނަށް.


އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު 2020ގެ އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާ ދާއިރާތަކަށާއި އެއްވެސް މީހަކު ކުރިމަތިލާފައިނުވާ ދާއިރާތަކާއި ދެވަނަ ބުރުގައި އެއްވަރުވި ދާއިރާތަކަށް މެންބަރުން ހޮވުމަށް ބާއްވާ އިންތިޚާބާއި ލ. މާބައިދޫ އަދި ނ.ކެނދިކުޅުދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން - ވޯޓުދިނުމުގެ ހައްޤު ލިބިފައިވާ މީހުންގެ ރަޖިސްޓަރީއަށް ގެނެވުނު ބަދަލުތައް ގެޒެޓުކުރުމާއި މި ލިސްޓަށް ޝަކުވާ ހުށަހެޅުމުގެ ފުރުޞަތު ހުޅުވާލުން\n09 ޖުލައި 2021, 12:00 އިއުލާން\nއަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު 2020ގެ އިންތިޚާބު - CA/38/2021/643\nއިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާ ދާއިރާތަކަށާއި އެއްވެސް މީހަކު ކުރިމަތިލާފައިނުވާ ދާއިރާތަކާއި ދެވަނަ ބުރުގައި އެއްވަރުވި ދާއިރާތަކަށް މެންބަރުން ހޮވުމަށް ބާއްވާ އިންތިޚާބާއި ލ. މާބައިދޫ އަދި ނ.ކެނދިކުޅުދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން\n2021 ޖޫން 23 ވީ ބުދަ ދުވަހު ދިވެހިސަރުކާރުގެ ގެޒެޓްގައި ޝާއިޢުކުރެވުނު، އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު 2020ގެ އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާ ދާއިރާތަކަށާއި އެއްވެސް މީހަކު ކުރިމަތިލާފައިނުވާ ދާއިރާތަކާއި ދެވަނަ ބުރުގައި އެއްވަރުވި ދާއިރާތަކަށް މެންބަރުން ހޮވުމަށް ބާއްވާ އިންތިޚާބާއި ލ. މާބައިދޫ އަދި ނ.ކެނދިކުޅުދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީއަށް ހުށަހެޅުނު ޝަކުވާތަކާ ގުޅިގެން ގެނެވުނު ބަދަލުތައް ޢާންމު ކޮށްފީމެވެ. މި ރަޖިސްޓަރީ ދިވެހި ސަރުކާރުގެ ގެޒެޓް (http://www.gazette.gov.mv) ކޮމިޝަނުގެ ވެބްސައިޓު (www.elections.gov.mv) ޢާންމުކޮށް ފެންނަން ހުންނާނެއެވެ.\nމި ލިސްޓަށް ޝަކުވާ ހުށަހަޅާނީ 2021 ޖުލައި 09 ވާ ހުކުރު ދުވަހު މެންދުރުފަހު 03:00 ފެށިގެން 2021 ޖުލައި 20 ވާ އަންގާރަ ދުވަހުގެ މެންދުރު 03:00ގެ ނިޔަލަށެވެ.\n29 ޛުލްޤައިދާ 1442\n** ވޯޓު ދިނުމުގެ ޙައްގު ލިބިފައިވާ މީހުންގެ ރަޖިސްޓްރީއަށް ގެނެވުނު އިސްލާޙް


Raees Nasheed miadhu Raajje vadaigannavanee – adduLIVE\nރައީސް ނަޝީދު މިއަދު ރާއްޖެ ވަޑައިގަންނަވަނީ\nOct 11, 2021, 11:25 އަބްދުﷲ ޔާމީން\nރައްޔިތުންގެ މަޖިލީހުގެ ރައިސް އަދި ކުރީގެ ރައީސް މުހައްމަދު ނަޝީދު މިއަދު ރާއްޖެ ވަޑައިގަންނަވަން ނިންމަވައިފިއެވެ.\nބޮމުގެ ހަމަލާއަށްފަހު އިނގިރޭސިވިލާތުގައި ރައީސް ނަޝީދު ފަރުވާ ހޯއްދެވުމަށްފަހު އެމަނިކުފާނު މިފަހުން ވަޑައިގަތީ ދުބާއީއަށެވެ. މައުލޫމާތު ލިބިފައިވާ ގޮތުގައި ރައީސް ނަޝީދު ރާއްޖެ ވަޑައިގަތުމަށް ހަމަޖެހިފައިވަނީ މިއަދު މެންދުރުފަހުގެ ވަގުތެއްގައެވެ.\nމިދިޔަ މޭ މަހު އެމަނިކުފާނަށް އަމާޒުކޮށްދިން ބޮމުގެ ހަމަލާއާ ގުޅިގެން ރާއްޖޭގައި ފަރުވާ ހޯއްދެވުމަށްފަހު އެމަނިކުފާނު އިތުރުފަރުވާއަށް ފުރަތަމަ ވަޑައިގަތީ ޖަރުމަނަށެވެ. އަދި އޭގެފަހުން އިނގިރޭސިވިލާތަށް ވަޑައިގަތީއެވެ.\nމަޖިލީހުގެ މިދައުރުގެ ޖަލްސާތައް ފެށުމާއެކު ރައިސް ނަޝީދު ވަނީ މަޖިލީހަށް ސިޓީފުޅެއް ފޮނުވާ އެމަނިކުފާނަށް އަމާޒުކޮށް ދިން ހަމަލާ ރާވާ ހިންގި ފަރާތްތަކުގެ ތަހުގީގު އަދި ނުނިމޭކަމަށް ފުލުހުން ބުނެފައިވާކަން ފާހަގަކޮށްފައެވެ. އެ ފަރާތްތަކުގެ ތަހުގީގުނިމި އިންސާފުގެ ކުރިމައްޗަށް ގެނެވި ހައްޔަރުގައި ބޭތިއްބުމުގެ ކުރީގައި ރާއްޖެ ދިއުމަކީ އާއިލާއާއި ހެޔޮއެދޭ ފަރާތްތައް އަދި ހުދު އެމަނިކުފާނުވެސް ޖެހިލުންވާކަމެއްކަމަށް ރައީސް ނަޝީދު ވިދާޅުވިއެވެ.\nއެހެންކަމުން އެމަނިކުފާނުގެ ޗުއްޓީގެ މުއްދަތު އިތުރުކޮށްދެއްވާ ރާއްޖެއިން ބޭރުގައި އުޅުމަށް "ހިތްހަލާސް" ކޮށްދިނުމަށް އެފުރުސަތު ފަހިކޮށްދިނުމަށް ރައީސް ނަޝީދު ވަނީ އެދިވަޑައިގެންފައެވެ.\n"މިއީ މިވަގުތުގެ ހާލަތަށް ރިއާޔަތްކޮށް އިހުލާސްތެރިކަމާ އެކު ދަންނަވާ ދެންނެވުމެކެވެ." ރައީސް ނަޝީދުގެ މިސިޓީ ފައްޓަވަމުން ވިދާޅުވެފައިވެއެވެ.\nރައީސް ނަޝީދަށް އަމާޒުކޮށް މޭ6ވަނަ ދުވަހު ދިން ބޮމުގެ ހަމާލާއާއި ގުޅިގެން ފުލުހުން ތުހުމަތު ކުރާ ގޮތުގައި ހަމަލާ ދިނުމަށް ރާވާ ހިންގުމުގައި އެންމެ އިސްދައުރެއް އަދާކޮށްފައިވަނީ މުހައްމަދު ތަސްލީމްއާއި އިސްހާޤްއާއި އަލީ ހައިޝަމްކަމަށެވެ. މިމީހުންގެ ތެރެއިން އަލީ ހައިޝަމްއަކީ ގޮއްވާލެވުނު ސައިކަލުގައި ބޮން ހަރުކުރުމުގައި އަމަލީ ގޮތުން ބައިވެރިވި ފަރާތެވެ. އިސްހާޤަކީ މި ހަމަލާ ރާވާ ހިންގުމުގައި އިސްދައުރެއް އަދާކޮށްފައިވާ މީހެއްކަމަށާއި ހަމަލާއަށް އަދުހަމް ރަޝީދު ތައްޔާރުކުރުމުގައި އެންމެ އިސްކޮށް ހަރަކާތްތެރިވީވެސް އިސްޙާގުކަމަށްވެސް ބުނެފައިވެއެވެ.\nމުޙައްމަދު ތަސްލީމްއަކީ ރައީސް ނަޝީދަކީ އިސްލާމްދީނުން ބޭރުވެ މުރުތައްދުވެފައިވާ މީހެއްކަމަށް ކަނޑައަޅައި ރައީސް ނަޝީދަކީ މަރާލަން ޖެހޭ މީހެއްކަމަށް ބުނެ އެކަމަށް ވަކާލާތުކޮށް ހަރުކަށި ފިކުރަށް އެމީހުން ވައްދައި، ސެލްއެއްގެ ގޮތުގައި އޮޕަރޭޓްކުރަންވީ ގޮތް ކިޔާދީ އެކަމާ ބެހޭ ވީޑިއޯއާއި ފޮތްތައް މީހުންނަށް ދީފައިވާ މީހާކަމަށް ފުލުހުން ބުނެފައިވެއެވެ.\nރައީސް ނަޝީދުގެ މައްސަލައިގައި މިހާރު ދައުވާކޮށްފައިވަނީ ވ. ތިނަދޫ، ހިޔާ، އަދުހަމް އަހުމަދު ރަޝީދާއި މއ. ފޭރުގޭ މުޖާޒް އަހުމަދާއި ގއ. ކޮނޑޭ، ފޮޅޭމާ ތަހުމީން އަހުމަދު އަދި ނ. މަނަދޫ، ނޫރީގެ އަލީ ހައިޝަމްގެ މައްޗަށެވެ. އަދުހަމްގެ މައްޗަށް4ދައުވާ، މުޖާޒަށް2ދައުވާ، ތަހުމީނަށް4ދައުވާ އަދި އަލީ ހައިޝަމަށް3ދައުވާ ކޮށްފައިވެއެވެ.\nމީގެ ތެރެއިން އަދުހަމް ވަނީ ދައުވާތަކަށް އިއުތިރާފްވެ 23 އަހަރުގެ ޖަލުހުކުމަކަށް އިއުތިރާފްވެފައެވެ. އަދުހަމްގެ މައްޗަށް ކުރާ ދައުވާތަކަކީ ޓެރަރިޒަމްގެ އަމަލެއް ކުރުމާއި ޓެރަރިޒަމްގެ އަމަލެއް ރޭވުމާއި ޓެރަރިސްޓް ޖަމާއަތަކަށް ތާއިދުކުރުމާއި ތޫހުނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ދައުވާއެވެ.\nމުޖާޒުގެ މައްޗަށް ޓެރަރިޒަމްގެ އަމަލެއް ކުރުމަށް ރޭވުމާއި ކުށެއްކޮށްފައިވާ މީހަކު ފިލުވުމަށް އެހީތެރިވެދިނުމުގެ ދައުވާ އުފުލާފައިވާއިރު ޓެރަރިޒަމްގެ އަމަލެއް ކުރުމަށް ރޭވިކަން ސާބިތުވެއްޖެ ނަމަ 17-20 އަހަރާ ދެމެދުގެ ޖަލު ހުކުމެއް އަދި ކުށެއް ކޮށްފައިވާ މީހަކު ފިލުވުމަށް އެހީތެރިވެދިނުމުގެ ދައުވާ ސާބިތުވެއްޖެ ނަމަ9މަހާއި 18 ދުވަހުގެ ހުކުމެއް އަންނާނެއެވެ.\nމީގެ އިތުރުން ތަހުމީންގެ މައްޗަށް ވަނީ ޓެރަރިޒަމްގެ އަމަލެއް ކުރުމުގައި ބައިވެރިވުމުގެ ދައުވާ، ގޮވާތަކެތި އެހެން ތަނަކަށް ގެންދިއުމަށް އެހީތެރިވެދިނުމުގެ ދައުވާ ޓެރަރިސްޓް ޖަމާއަތަކަށް ތާއިދުކުރުމުގެ ދައުވާ ކޮށްފައެވެ. މީގެތެރެއިން ޓެރަރިޒަމްގެ އަމަލެއް ކުރުމުގައި ބައިވެރިވުމުގެ ދައުވާ ސާބިތުވެއްޖެނަމަ 17-20 އަހަރާ ދެމެދުގެ ޖަލުހުކުމެއް، އަދި ގޮވާތަކެތި އެހެން ތަނަކަށް ގެންދިއުމަށް އެހީތެރިވެދިނުމުގެ ދައުވާ ސާބިތު ވެއްޖެނަމަ 12-15 އަހަރާ ދެމެދުގެ ޖަލު ހުކުމެއް އަންނާނެއެވެ.\nހައިޝަމްގެ މައްޗަށް ޓެރަރިޒަމްގެ އަމަލެއް ކުރުމަށް ރޭވުމުގެ ދައުވާ، ގޮވާ ތަކެތި އެހެން ތަނަކަށް ގެންދިއުމަށް އެހީތެރިވެދިނުމުގެ ދައުވާ އަދި ޓެރަރިޒަމްގެ އަމަލެއް ހިންގުމުގައި ބައިވެރިވުމުގެ ދައުވާ އުފުލާފައިވާއިރު އެކަންކަން ސާބިތުވެއްޖެނަމަ އޭނާގެ މައްޗަށް ގާތްގަނޑަކަށް 35 އަހަރުގެ ހުކުމެއް އަންނާނެއެވެ.


ދާންދޫ ކައުންސިލްގެ އިދާރާ :: ގޭގެއިން މަގު ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބެހެއްޓުމާބެހޭ ޤަވާޢިދު\nTue, 20 Aug 2019 10:11:53 +0500\nމައުލޫމާތު > ކައުންސިލުން ފާސްކުރާ އާންމު އުސޫލުތަކާއި ޤަވާއިދުތައް > ގޭގެއިން މަގު ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބެހެއްޓުމާބެހޭ ޤަވާޢިދު\nތަޢާރުފާއި ނަން 1 (ހ) މިއީ، ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާގެ (ގ) ގެ ދަށުން ބާރުލިބިގެން، އެކުލަވާލެވިފައިވާ ގޭގެއިން މަގު ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބެހެއްޓުމާބެހޭ ޤަވާޢިދުއެވެ.\n(ށ) މިޤަވާއިދަށް ކިޔާނީ "ގޭގެއިން މަގު ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބެހެއްޓުމާބެހޭ ޤަވާޢިދު" އެވެ.\n(ށ) މިޤަވާޢިދަށް ޢަމަލުކުރަން ފެށުމާއެކު މިޤަވާޢިދަށް ޢަމަލު ކުރުމުގެ ކުރިން ކޮށްފައިވާ މިޤަވާޢިދާ ފުށުއަރާ ކަންތައްތައް މިޤަވާޢިދުގައި ބުނެފައިވާ ގޮތަށް އިޞްލާޙުކުރުމަށް ޢާއްމުކޮށް އަންގާ އިޢުލާން ކުރަންވާނެއެވެ. މިގޮތަށް އިޢުލާން ކުރާ ތާރީޚުން ފެށިގެން3(ތިނެއް) މަސްދުވަހުގެ ތެރޭގައި އިޞްލާޙުކޮށްފައިނުވާ ފަރާތްތަކާމެދު މިޤަވާޢިދުގެ ދަށުން ފިޔަވަޅު އަޅަންވާނެއެވެ.\nގޭގެއިން މަގު ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބެހެއްޓުން 4. (ހ) އެއްވެސް ފަރާތަކުން މިޤަވާޢިދުގައި ކަނޑައަޅާފައިވާ ގޮތަށް ނޫންގޮތަކަށް މަގެއްގެ ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބަހައްޓައިގެން ނުވާނެއެވެ.\n(ށ) މިނަންބަރުގެ (ހ) ގައި އެހެން އޮތްނަމަވެސް ދަނޑި، ދަގަނޑު، ހޮޅި، ވާ، ޓިނު ފަދަ އެއްޗެއް ބަހައްޓައިގެން ނޫންގޮތެއްގައި ނުވާނޭ މަސައްކަތެއް ކުރުމަށް އެހެން ޤާނޫނަކުން ނުވަތަ ޤަވާޢިދަކުން ހުއްދަ ލިބިދީގެން އެޤާނޫނާއި ޤަވާޢިދާ އެއްގޮތަށް ބަހައްޓާ ބެހެއްޓުމަށް މިޤަވާއިދު ހުރަހެއް ނާޅައެވެ.\nމިޤަވާޢިދު ހިންގަން ފެށުމުގެ ކުރިން ހިނގާފައިވާ ކަންތައް ތަކަށް މިޤަވާޢިދު ހިންގާނެ މިންވަރު 5. (ހ) މިޤަވާޢިދަށް ޢަމަލު ކުރަން ފެށުމުގެ ކުރިން މަގެއް ހުރަސްވާގޮތަށް ބެހެއްޓިފައިވާ ކަރަންޓް ސަޕްލައިއަށާއި އެހެނިހެން ތަކެއްޗަށް މިޤަވާޢިދަށް ޢަމަލު ކުރަންފަށާ ދުވަހުން ފެށިގެން ޢަމަލު ކުރާނީ މިޤަވާޢިދާ އެއްގޮތަށެވެ.\n(ށ) ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ ދަށުން ހެދިފައިވާ ޤަވާޢިދަކުން ނުވަތަ ކައުންސިލު ތަކުން ކަނޑައަޅާ އުޞޫލަކުން މެނުވީ މަގެއް ހުރަސްވާ ގޮތަށް އެއްވެސް އެއްޗެއް ބެހެއްޓުމަކީ މަނާކަމެކެވެ.\n(ނ) މިނަންބަރުގެ (ށ) އާ ޚިލާފުވާ ފަރާތްތައް ކަމުގެ ކުޑަބޮޑުމިނަށް ބަލައި އެފަރާތެއް -/100 (ސަތޭކަ ރުފިޔާ) އާއި -/1000 (އެއްހާސް ރުފިޔާ) އާ ދެމެދުގެ ޢަދަދަކުން ޖޫރިމަނާ ކުރުމުގެ އިޚްތިޔާރު ކަމާގުޅޭ ކައުންސިލްތަކަށް ލިބިގެންވެއެވެ.\nކަރަންޓް ސަޕްލައި އެއް މަގު ހުރަސްވާ ގޮތަށް ބޭނުން ކުރުން 6. (ހ) މަގެއް ހުރަސްވާގޮތަށް ކަރަންޓް ސަޕްލައިއެއް ބޭނުންކޮށްގެން ނޫން ގޮތަކަށް ކުރެވެން ނުހުންނަ މަސައްކަތް ކުރުމަށް ހުއްދަދޭންވާނީ، މަގު ހުރަސްކޮށް ކަރަންޓް ސަޕްލައި ބިމުގައި5(ފަހެއް) އިންޗިއާއި 10 (ދިހައެއް) އިންޗިއާ ދެމެދު ވަޅުލައިގެން މަގު ހުރަސް ކުރެވެންނެތްނަމަ ތިރީގައިވާ ކަންތައްތައް ރިޢާޔަތްކޮށް ވަގުތީ ގޮތުން މަގު ހުރަސްކޮށް ސަޕްލައި ގެންދިއުމަށް ކައުންސިލުން ހުއްދަހޯދައިގެންނެވެ.\nމަގުގައި ދުއްވާ އުޅަނދުފަހަރާއި ހިނގާމީހުންނަށް ދަތި ނުވާނެ ގޮތަށް މަގު ހުރަސްކޮށް ސަޕްލައި ގެންދެވެން އޮތުން.\nމަގުގެ ހުރަސްކުރާ ސަޕްލައި 15 (ފަނަރަ) ފޫޓުގެ މަތިން ގެންދެވެން އޮތުން.\n15 (ފަނަރަ) ފޫޓަށްވުރެ ސަޕްލައި ތިރި ނުވާނެ ގޮތަކަށް ސަޕްލައި ރަނގަޅަށް ހަރުކުރެވޭނެ ކަމުގެ ޔަޤީންކަން އޮތުން.\n(ށ) ބިމުގައި ސަޕްލައި ވަޅުލައިގެން މަގު ހުރަސްކޮށް، ސަޕްލައި ގެންދާނަމަ ވަޅުލުމަށް ކޮނުނު ސަރަޙައްދު ރަނގަޅަށް ފަސްބާރު ކުރުމަށްފަހު މަގު ރަނގަޅަށް އެއްވަރު ކުރަންވާނެއެވެ. އަދި މަސައްކަތް ނިމުމުން މަގުމަތިން ސަޕްލައި ނަގައި އިހު ހުރިގޮތަށް މަގު ރީތިކުރަންވާނެއެވެ.\n(ނ) މިޤަވާޢިދުގެ ދަށުން މަގު ހުރަސްކޮށް ގެންދެވޭ ސަޕްލައިއެށް ބެހެއްޓުމުގެ ހުއްދަ ގިނަވެގެން ދެވޭނީ 60 (ފަސްދޮޅަސް) ދުވަހުގެ މުއްދަތަށެވެ.\n(ރ) މިނަންބަރުގެ (ނ) ގައި މުއްދަތު ކަނޑައެޅިފައި އޮތްނަމަވެސް މަސައްކަތް ނިމުމުން ސަޕްލައި ލަސްނުކޮށް މަގުމަތިން ނަގަންވާނެއެވެ.\nމަގު ހުރަސްކޮށް ސަޕްލައި ވަޅުލުމުގައި އެހެން އެއްޗަކަށް ގެއްލުންވުން 7. މިޤަވާޢިދުގެ ދަށުން ހުއްދަލިބިގެން ކަރަންޓް ސަޕްލައިއެއް ވަޅުލުމަށް މަގުކޮންނަނިކޮށް ޤާނޫނާއި ޤަވާޢިދާ އެއްގޮތަށް ވަޅުލެވިފައިވާ އެހެންފަރާތެއްގެ މިލްކިއްޔާތަކަށް ގެއްލުމެއްވެއްޖެނަމަ، އެލިބުނު ގެއްލުމެއްގެ ބަދަލަށް މަސައްކަތުގެ ވެރިފަރާތުން ޒިންމާވާންވާނެއެވެ. ނަމަވެސް ޤާނޫނާއި ޤަވާޢިދާ ޚިލާފަށް ބެހެއްޓިފައިވާ އެއްޗަކަށް މަގުކޮނުމުގެ ސަބަބުން ގެއްލުމެއް ލިބުން ކަމުގައިވީނަމަވެސް އެގެއްލުމަކަށް ކައުންސިލުން ނުވަތަ މަސައްކަތް ކުރި ފަރާތުން ޒިންމާވާކަށް ނުޖެހޭނެއެވެ.\nފީނެގުން 8. މިޤަވާޢިދުގެ ދަށުން މަގު ހުރަސްކޮށް ގެންދަންޖެހޭ ސަޕްލައި ނުނަގައި މަގުގައި ބަހައްޓާ ކޮންމެދުވަހަކަށް -/10 (ދިހައެއް) ރުފިޔާގެ ފީއެއް ސަޕްލައި ބަހައްޓާ ފަރާތުން ކައުންސިލަށް ދައްކަންވާނެއެވެ.\nމަގު ހުރަހަށް ރޯނާއި ބެނާ ދެމުން 9. (ހ) މަގެއްގެ ހުރަހަށް ރޯނެއް ނުވަތަ ބެނާއެއް ނުވަތަ އެނޫންވެސް އެއްޗެއް ދަމަންވާނީ އެސަރަޙައްދެއް ނިސްބަތްވާ ކައުންސިލަކުން ލިއުމަކުން އެކަމަށް ހުއްދަ ހޯދައިގެންނެވެ. އަދި މަގެއްގެ ހުރަހަށް ގޯއްޗަކާ ނުވަތަ މީހެއް ނުވަތަ ބައެއްގެ މިލްކިއްޔާތުގައި ވާތަނަކާއި ގުޅިގެން އެއެއްޗެއް ހަރުކުރެވިފައިވާނަމަ، އެއެއްޗެއްގެ ޒިންމާ އުފުލާނީ އެގޯއްޗެއްގެ ވެރިފަރާތުން ނުވަތަ އެވަގުތަކު އެތަނެއް ބެލެހެއްޓުން ޙަވާލުވެފައިވާ ފަރާތަކުންނެވެ.\n(ށ) މިނަންބަރުގެ (ހ) ގެ ދަށުން ކައުންސިލްގެ ހުއްދަ ލިބުނު ނަމަވެސް އެފަދަ އެއްޗެއް ބެހެއްޓެނީ އެހެންފަރާތެއްގެ ޒިންމާގައި ނުވަތަ މިލްކުވެރިކަމުގައި ހިމެނޭ ތަނެއްގައިނަމަ، އެއެއްޗެއް ހަރުކޮށް ބަހައްޓަންވާނީ އެތަނެއްގެ ވެރިފަރާތުން ހުއްދަ ހޯދުމަށްފަހުގައެވެ.\n(ނ) މިނަންބަރުގެ (ހ)ގެ ދަށުން ހުއްދަދެވޭ ތަކެތި ގިނަވެގެން ބަހައްޓަންވާނީ 30 (ތިރީސް) ދުވަހުގެ މުއްދަތަށެވެ.\n(ރ) މިނަންބަރުގެ (ހ) އާއި (ށ) އާ ޚިލާފުވާ ފަރާތްތައް ކަމުގެ ކުޑަބޮޑުމިނަށް ބަލައި އެފަރާތެއް -/500 (ފަސްސަތޭކަ ރުފިޔާ)އާއި -/5000 (ފަސްހާސް ރުފިޔާ) އާ ދެމެދުގެ ޢަދަދަކުން ޖޫރިމަނާ ކުރުމުގެ އިޚްތިޔާރު ކަމާގުޅޭ ކައުންސިލްތަކަށް ލިބިގެންވެއެވެ.\nޤަވާޢިދާ ޚިލާފަށް ބަހައްޓާފައި ހުންނަތަކެތި ނެގުން 10. (ހ) މަގުމަތީގައި ޤަވާޢިދާއި ޚިލާފަށް ބަހައްޓާފައި ހުންނަތަކެތި ކައުންސިލުން ކަނޑައަޅާ އުޞޫލެއްގެ ދަށުން ނެގުމުގެ ފުރިހަމަ އިޚްތިޔާރާއި ބާރު ކައުންސިލްތަކަށް ލިބިގެންވެއެވެ. އެފަދަ އެއްޗެއް އޮތްތަނަކުން ނުވަތަ ހުރިތަނަކުން ނެގުމުގައި އެއެއްޗަކަށް ލިބޭ ގެއްލުމަށް ކައުންސިލްތަކުން ޒިންމާވާން ނުޖެހޭނެއެވެ.\n(ށ) މިނަންބަރުގެ (ހ)ގެ ދަށުން ނެގޭ ތަކެތި އެއެއްޗެއް ނެގޭތާ3(ތިނެއް) މަސްދުވަހުގެ ތެރޭގައި ގެންގޮސްފައި ނުވާނަމަ އެއެއްޗެއް ނައްތާލުމުގެ އިޚްތިޔާރު ކައުންސިލްތަކަށް ލިބިގެންވެއެވެ. އަދި މިގޮތަށް ނެގޭ އެއްޗެއް ދޫކުރެވޭނީ މިޤަވާޢިދުގެ ދަށުން ނުވަތަ އެހެން ޤާނޫނަކުން ނުވަތަ ޤަވާޢިދަކުން ލާޒިމްކުރާ ފީ އާއި ޖޫރިމަނާ ދެއްކުމާއިއެކު، އެ އެއްޗެއް ނެގުމަށް ހިނގި ޚަރަދު ކައުންސިލަށް ދެއްކުމަށްފަހުގައެވެ.\nމިޤަވާޢިދުގެ ދަށުން ކަނޑައަޅާ އުޞޫލުތައް 11. މިޤަވާޢިދު ނަގަހައްޓައި ހިންގުމަށްޓަކައި އެކައުންސިލެއްގެ އިޚްތިޞާސްގެ ތެރޭގައި ހިމެނޭ ސަރަޙައްދުތަކާ ގުޅޭ ގޮތުން އުޞޫލުތައް ކަނޑައެޅުމުގެ އިޚްތިޔާރު ކައުންސިލްތަކަށް ލިބިގެންވެއެވެ.\nމާނަ ކުރުން 12. (ހ) ކައުންސިލް: މިޤަވާޢިދުގައި ވަކިތަނެއްގައި ވަކިގޮތަކަށް ބަޔާންކުރެވިފައި ނުވާނަމަ، ކައުންސިލްގެ މާނައިގެ ތެރޭގައި ހިމެނޭނީ ސިޓީ ކައުންސިލާއި ރަށުކައުންސިލެވެ.


Maumoon aa nulai Raees Yameen ah3percent ves nulibeyne: Wadde | Mihaaru\nޚަބަރު / މުހައްމަދު ވަހީދު އިބްރާހިމް (ވައްޑެ)\nމައުމޫނާ ނުލައި ރައީސް ޔާމީނަށް ތިން ޕަސެންޓް ވެސް ނުލިބޭނެ: ވައްޑެ\nދެހާސްތޭރަ ވަނަ އަހަރުގެ ރިޔާސީ އިންތިހާބުގެ ކާމިޔާބުކުރައްވައި ރައީސް ޔާމީން، ކޮނޑާ ކޮނޑު ޖައްސަވައި މައުމޫނާ ސަލާމް ކުރައްވަނީ. -- ފޮޓޯ: ސޯޝަލް މީޑިއާ\n23 އޮކްޓޯބަރ 2016\nކުރީގެ ރައީސް މައުމޫން އަބްދުލްގައްޔޫމަކީ ލޯބިވާ ބޭބެ ކަމަށް ރައީސް އަބްދުﷲ ޔާމީން ވިދާޅުވި ނަމަވެސް އަމަލުފުޅުން ދައްކަވަނީ މުޅިން އެހެން މަންޒަރެއް ކަމަށާއި މައުމޫނާ ނުލައި 2018 ގެ އިންތިހާބު ކާމިޔާބު ނުވާނެ ކަމަށް ޕީޕީއެމްގެ ނައިބު ރައީސް މުހައްމަދު ވަހީދު އިބްރާހިމް (ވައްޑެ) މިއަދު ވިދާޅުވެއްޖެ އެވެ.\nޕީޕީއެމް ދެ ފަޅިކޮށްގެން އުޅޭ މައްސަލާގައި "މިހާރު" އާ ވާހަކަ ދައްކަވަމުން އޭނާ ވިދާޅުވީ ރައީސް މައުމޫން ބާކީކޮށްލައްވައި ރައީސް ޔާމީން ކުރިއަށް ވަޑައިގެންފި ނަމަ 2018 ގެ އިންތިހާބު އެމަނިކުފާނަށް ކާމިޔާބުވުމަކީ ނާދިރު ކަމެއް ކަމަށެވެ. އެ ހަގީގަތް ގަބޫލުކުރައްވައި، ރައީސް މައޫމޫނާ ގުޅިވަޑައިގެން، ޕީޕީއެމްގެ އަސާސީ ގަވާއިދުގައިވާ ގޮތަށް ޕާޓީ ހިންގަވަން އެމަނިކުފާނަށް ފުރުސަތު ދެއްވަން ޖެހޭ ކަމަށް ވަހީދު ވިދާޅުވި އެވެ.\n"ރައީސް މައުމޫނާ ގުޅިވަޑައިގެން އެމަނިކުފާނަށް އުނދަގުލެއް ނެތި ޕާޓީ ހިންގަވަން ރައީސް ޔާމީން ފުރުސަތު ދެއްވަން އަޅުގަނޑު ގޮވާލަން. މިއުޅެނީ ރައީސް ޔާމީނާ ދެކޮޅުވެގެން، އަދި ސަރުކާރާ ވެސް ދެކޮޅުވެގެނެއް ނޫން. ހައްގު ބަސް މި ފާޅުކުރަނީ،" ވަހީދު ވިދާޅުވި އެވެ.\nއޭނާ ވިދާޅުވި ގޮތުގައި ޕީޕީއެމްގެ ތެރޭގައި އުފެދިފައިވާ ހިޔާލުތަފާތުވުމުގައި ވެސް އެ ޕާޓީ އާއި ދިވެހި ރައްޔިތުންގެ ތެރެއިން ވެސް ގިނަ ބަޔަކު ތިބީ ރައީސް މައުމޫނާ އެކުގަ އެވެ. ރައީސް ޔާމީން ވެރިކަމަށް ގެންނަން ކޯލިޝަން ހެދި އެންމެން ވެސް އެމަނިކުފާނާ ދުރަށް ޖެހިފައިވާ ކަމަށް ވިދާޅުވި އެވެ.\nއޭގެ ތެރޭގައި އަދާލަތު ޕާޓީގެ ރައީސް އިމްރާން އަބްދުﷲ އާއި ކުރީގެ ޑިފެންސް މިނިސްޓަރު މުހައްމަދު ނާޒިމްގެ އިތުރުން ޖުމްހޫރީ ޕާޓީގެ ލީޑަރު ގާސިމް އިބްރާހިމް ހިމެނިވަޑައިގަންނަވާ ކަމަށް ވިދާޅުވި އެވެ.\nއެކަމަކު 2018 އާ ހަމައަށް ރައީސް ޔާމީނާއެކު ކޯލިޝަންގައި ދެމިތިބޭނެ ކަމަށް ކޯލިޝަންގައި ހިމެނޭ އެމްޑީއޭ އިން ވަނީ ބުނެފަ އެވެ.\n"އިމްރާނާއި ނާޒިމާއި ގާސިމެއް ވެސް ނެތް. އެންމެ ފަހާ ޖެހެންދެން ވެސް ހުންނެވީ ރައީސް މައުމޫން. އެމަނިކުފާނު އެކަހެރިކޮށް މިގޮތަށް ކަންތައް ކުރައްވާ ނަމަ އިންތިހާބު ކާމިޔާބު ކުރުމަކީ ނާދިރު ކަމެއް،" ވަހީދު ވިދާޅުވި އެވެ.\nއޭނާ ވިދާޅުވި ގޮތުގައި 2013 ގެ އިންތިހާބު ރައީސް ޔާމީނަށް ކާމިޔާބު ކުރެއްވުނީ މައުމޫނަށް އޮތް ތާއީދުން ކަން އިންތިހާބުގެ ނަތީޖާ އިން ސާފުވާނެ އެވެ.\nއެމްޑީޕީގެ ރައީސް މުހައްމަދު ނަޝީދާ ވާދަކުރެއްވި ފުރަތަމަ ބުރުގައި އެމަނިކުފާނަށް 45 ޕަސެންޓް ލިބިވަޑައިގެންނެވިއިރު ރައީސް ޔާމީނަށް ލިބިވަޑައިގަތީ 25 ޕަސެންޓެވެ. ޖުމްހޫރީ ޕާޓީގެ ލީޑަރު ގާސިމަށް 24 ޕަސެންޓް ލިބިވަޑައިގަތެވެ.\nދެ ވަނަ ބުރުގައި ބޮޑު ކޯލިޝަނަކުން ރައީސް ޔާމީން އިންތިހާބު ކާމިޔާބުކުރެއްވީ 51 ޕަސެންޓުންނެވެ. ނަޝީދަށް ލިބިވަޑައިގަތީ 48 ޕަސެންޓެވެ.\nބަހުން ލޯބި، އަމަލުން އެހެން މަންޒަރެއް\nރައީސް ޔާމީން ފެކްޝަނުން މިދިޔަ ބުރާސްފަތި ދުވަހުގެ ރޭ ދަރުބާރުގޭގައި ބޭއްވި ހަފުލާގައި ޕީޕީއެމްގެ މައްސަލައާ ގުޅޭގޮތުން ވާހަކަ ދައްކަވަމުން "ލޯބިވާ ބޭބެ އަށް ރައްދު ދޭކަށް ނެތިން" ކަމަށް ރައީސް ޔާމީން ވިދާޅުވި ނަމަވެސް، މައުމޫނާ ދޭތެރޭގައި ރައީސް ޔާމީން ކަންތައް ކުރައްވާ ގޮތް ހުރިހާ ރައްޔިތުންނަށް އެނގޭ ކަމަށް ވަހީދު ވިދާޅުވި އެވެ.\n"ޕާޓީގެ ރައީސްގެ މަގާމުގައި ހުންނެވި ރައީށް މައުމޫނަށް ދެއްވަން ޖެހޭ އެ ގަދަރާއި އިހްތިރާމެއް ނުފެނޭ. ކޮން ބޭފުޅަކު ބޭނުންފުޅު ވެގެންތޯ [ޕީޕީއެމް މައްސަލަ ކޯޓަށް ހުށަހަޅައިގެން] މިގޮތަށް ކަންކަން މި ކުރައްވަނީ. ބަހުން ލޯބިވެއޭ ވިދާޅުވިއަސް އަމަލުން ފެންނަނީ ތަފާތު މަންޒަރެއް ކަން ރައްޔިތުންނަށް ސާފު،" އޭނާ ވިދާޅުވި އެވެ.\nރައީސް އަބްދުﷲ ޔާމީނާއި ރައީސް މައުމޫން ސަލާމް ކުރައްވަނީ.---ފޮޓޯ: ރައީސް އޮފީސް\nޕީޕީއެމް ހިންގުމުގައި އަދި ސިޔާސަތު ކަނޑައެޅުމުގައި ވެސް، ވަހީދު ވިދާޅުވި ގޮތުގައި، ޕާޓީގެ މުސްތަޝާރުގެ ހައިސިއްޔަތުން އެމަނިކުފާނުގެ އެއްވެސް ދައުރެއް ޕާޓީގެ އަސާސީ ގަވާއިދުގެ އެއްވެސް މާއްދާއެއްގައި ނެތް ކަން ރައީސް ޔާމީނަށް ރަނގަޅަށް އެނގިވަޑައިގަންނަވާނެ އެވެ. ޕާޓީގެ ހިންގުން މުސްތަޝާރާ ހަވާލުކޮށް ސިވިލް ކޯޓުން ހުކުމް ކުރިއަސް، ޕާޓީގެ ރައީސްގެ ބެއްލެވުމުގެ ދަށުން ކަންކަން ކުރިއަށް ގެންދަން ފުރުސަތު ދެއްވެން އޮތް ކަމަށް ވެސް ވިދާޅުވި އެވެ.\n"ކޯޓުން ހުކުމެއް ކޮށްފައި އޮތަސް މުސްތަޝާރަށް ވިދާޅު ވެވެން އެބަ އޮތް ޕާޓީގެ އަސާސީ ގަވާއިދުގައިވާ ގޮތުން ތިމަން މަނިކުފާނަށް ކައުންސިލް ޖަލްސާތައް ބާއްވައި ޕާޓީ ހިންގުމުގެ ފުރުސަތެއް ނެތޭ. އެހެންވީމަ ޕާޓީގެ ރައީސަށް ދަންނަވައިގެން ކުރިއަށް ގެންދަވާނެ ކަމަށް މުސްތަޝާރަށް ވިދާޅުވެވެން އެބައޮތް. މުސްތަޝާރަށް ކޯޓަކުން މަޖުބޫރެއް ނުކުރޭ އަސާސީ ގަވާއިދުން ބޭރުވާކަށް،" މެމްބަރު ވަހީދު ވިދާޅުވި އެވެ.\nއޭނާ ތުހުމަތު ކުރެއްވި ގޮތުގައި ރައީސް ޔާމީން ވިދާޅުވެގެން ނޫން ގޮތަކަށް ރައްޔިތުންގެ މަޖިލީހުގައި ހިމެނިވަޑައިގަންނަވާ އެއްވެސް މެމްބަރަކަށް، މައުމޫން ގޮވައިގެން ކޯޓަށް ވަޑައިގަންނަވާކަށް ކެރިވަޑައެއް ނުގަންނަވާނެ އެވެ. އޭގެ ފުރިހަމަ ހެކި، މަޖިލީހުގައި މެމްބަރުން އަމަލުކުރައްވާ ގޮތުން ވެސް ފެންނަން އެބަހުރި ކަމަށް ވަހީދު ވިދާޅުވި އެވެ.\nކޯޓުން ކުރާ ހުކުމަކަށް ނުވަތަ ކޯޓުގައި ޝަރީއަތް ކުރިއަށް ގެންދާ ގޮތަކަށް ފާޑުވިދާޅުވާން ބޭނުން ނުވާ ކަމަށާއި އެކަމަކު ކޯޓަށް މައްސަލަ ވެއްދި ބޭފުޅާ އާއި ހައި ކޯޓުގައި މައްސަލަ އިސްތިއުނާފްކުރި މީހާ އާއި ހައި ކޯޓުގެ ރަޖިސްޓްރާ އެއްކޮށް ތިއްބަވަނިކޮށް އާއްމުވެގެން އުޅޭ ފޮޓޯ އިން ރައްޔިތުންނަށް "މިވާ ގޮތް ސާފުވާނެ" ކަމަށް ވަހީދު ވިދާޅުވި އެވެ.\n"ހައި ކޯޓުގައި މައްސަލަ އިސްތިއުނާފްކުރި މީހާގެ ކޮން މަސްލަހަތެއްތޯ އޮތީ ޕީޕީއެމް މައްސަލައިގައި؟" ވައްޑެ ސުވާލު ކުރެއްވި އެވެ.\nޕީޕީއެމް މައްސަލަ ހައި ކޯޓުގައި ކުރިއަށްދާއިރު އެ ޕާޓީ މިހާރު ހިންގަނީ ވަކި ދެ ފެކްޝަނެއްގެ ގޮތުގަ އެވެ. ދެ ފެކްޝަނުން ވެސް ޕާޓީގެ އިސް މަގާމްތަކަށް ބޭފުޅުން އައްޔަންކޮށްފައިވާއިރު ދެ ފަޅިން ކައުންސިލް ވެސް ބާއްވަނީ ވަކި ވަކިންނެވެ.\nރައީސް މައުމޫން އަބްދުލްގައްޔޫމް މެމްބަރު ގާސިމް އިބްރާހިމް (މާމިގިލި) ސިވިލް ކޯޓް ޕީޕީއެމް އިމްރާން އަބްދުﷲ، ހޯމް މިނިސްޓަރު ޕީޕީއެމް ކައުންސިލް މުހައްމަދު ވަހީދު އިބްރާހިމް (ވައްޑެ) ރައީސް އަބްދުﷲ ޔާމީން ސިޔާސީ ޕާޓީ\n27 ކޮމެންޓް, 127 ރިއެކްޝަންސް\nމައުނޫން އާއި ޔާމީން އެއްގަލަކަށް އަރާ ސުލުހަ ވެބަލާ. ޕުލީޒް\nކޯތުން މިއަދު ހުކުމް ކުރާނެ މަގޭ ހިތްވެސް ޔާމީނަށް ދޭން.\nޝައްކެއްވެސް ނެތް. މިމައުޟޫއުގަ ގިނަ ވާހަކަ ދައްކާކަށް ނުވެސް ޖެހޭ.\nސަރުކާރު ހިންގަވާ އިރު ޕާޓީއެއް އޮތްކަމަކަށް ނުބުނޭ އޭރު ބުނަނީ މިއީ ޔާމީނުގެ ސަރުކާރެކޭ ވީމާ ރައީސާ މަސްވަރާ ކުރާކަށެއް ނުޖެހޭނެޔޯ ؟ ޕާޓީ އަތުލަންވީމަ ޕީޕީއެމް ސަރުކާރެކޯ އެހެންވެ ސަރުކާރު ހިންގަން ފަސޭހަޔަކަށޯ ޕާޓީ ނަގަން މިއުޅެނީ ، ކޮންމެ ނަޒަރަކުން ބެއްޔަސް މިއީ ޕީޕީއެމް ސަރކާރެއް ، ވީމާ ސަރުކާރުން ހިންގާ ހުރިހާ ކަމ،ެއް ޕާޓީގެ މަސްވަރާއާ އާއިލަފާ ހޯދައި ޕާޓީ ކުރިއެރުވުމަށް ފައިދާ ހުރިގޮތް ބަލާ ހޯދަންޖެހޭނެ. މިހާރު ސަރުކާރުން އަމަލު ކުރާގޮތުން ޕާޓީގެ ސިޔާސީ ކުރިމަގާ ސަރުކާރުގެ ސިޔާސީ ކުރިމަގު ބަނަވަމުންދާތަން މިފެންނަނީ\nކަލޭމެން ޔާމީނަށް5އަހަރުގެ ދައުރެއް އުނދަގޫކަމެއްނެތި ހިންގިޔަދޭންވީނު.؟ ހަމަ ޕާޓީ ތެރޭން އުނދަގޫޖެހެން ޖެހޭތަ؟ ބުއްދި ސަލާމަތުން ހުރި މީހެއްވެއްޖެއްޔާ އިނގޭނެ ޔާމީނު އަމިއްލަޔަކަށް ޕާޓީ ބައިބައި ނުކުރާނެކަން ވެސް. ބޭރުން އަންނަ ގޮންޖެހުމުގެ އިތުރަށް މި ބުރަ އަމިއްލަޔަކަށް ނުއުފުލާނެކަން ވެސް. ކަލޭމެން އަމިއްލަ ޖަމާއަތެއް ޕާޓީ ތެރޭން ތިހަދަނީ އަމިއްލަ އެދުމެއް އޮވެ ބޮޑު ފިތުނައެއް އުފައްދަން. ލަކޭމެންނަށް ނޯންނާނެ ޔާމިން ވެރިކަން ހިންގަނީ ގޯސްކޮށް ކަން ދައްކުވައިދޭ އެންމެ ހެއްކެއްވެސް. ޔާމީން ދެވަނަ ދައުރަކަށް ހޮވިދާނެތީ ޕާޓީ ފަނާކުރަނީ.\n% ދެނީ ވައްޑޭއެއްނޫން ! ވޯޓުން % ދައްކާލާނަން ތިބޭ ކުޅިބަލަން ! މައުމޫނެއް ،ނަޝީދެއް ޣާސިމެއް ނުބަލާނަން ރައްޔިތުން މިތިބީ ތަރައްގީއަށް ފެންބޮވައިގެންފައި ! ތަރއްގީ ދައްކަމުުން ދާ ބޭފުޅަކަށް މަގޭވޯޓް ދޭހިތުން ދޭނަން ! 2018 އިރާދަކުރެއްވިއްޔާ ރައީސް ޔާމިން ދެވަނަ ދައުރަކަށް ހޮވާފަ ހުއްޓާލާނީ! މިކޮމެންޓް ޖަހަންކެރޭނެބާ؟\nޥަހީދުއައް، ކޯޓުތަކުން އެކަން ނިންމައިދޭނެ.. ނިކަން ބަލަންތިބޭ. ÷ޕުރައިމަރީ އަކައް ނުދާންބޭނުންވަނީ އެހެންވެ.!!! ރައްޔަތުން ވޯޓު ވިއްކާނެ އެހާވަރައްހާލުގައި އެތިބީ.!!!\n3% ރައީސް ޔާމީނައް. 2008 ގައި މައުމޫނައް ފުރަތަމަ ބުރުން %45. 2013 ގައި ޔާމީނާއި މައުމޫނައް ފުރަތަމަ ބުރުން %25. 2018 ގައި ވާނެގޮތް %..........................؟


SunOnline: Luthufaruge maru: Vakeeleh nethumun anehkaaves shareeaiy kuriyakah nudhiya\nލުތުފަރުގެ މަަރު: ވަކީލެއް ނެތުމުން އަނެއްކާވެސް ޝަރީއަތް ކުރިއަކަށް ނުދިޔަ\nޢަބްދުﷲ މާއިން މުޙައްމަދު 22 Aug 2021, 19:46\nލުތުފަރުގެ މައިބަދައާއި އަރިކަށިތައް: އޭނާގެ ކަށިތައް ފެނިފައި ވަނީ އެކި ތަންތަނުން -- ފޮޓޯ: ފުލުހުން\nށ. ޅައިމަގު "ކުރިމަގު" ބޯޓުގައި މަސައްކަތް ކުރި ބަންގްލަދޭޝްގެ ރައްޔިތެއް ކަމަށްވާ ލުތުފަރު މަރާލި މައްސަލައިގައި މިއަދު ބޭއްވި އަޑުއެހުމުގައިވެސް ދައުވާލިބޭ ތިން މީހުންގެ ތެރެއިން އަލަމިންގެ ގާނޫނީ ވަކީލެއް އައްޔަން ކޮށްފައިނުވުމުން ޝަރީއަތް ކުރިއަށް ނުގެންގޮސް ނިންމާލައިފިއެވެ.\nލުތުފަރު މަރާލާފައިވަނީ އޭޕްރީލް 21، 2019 ގައި ކުރިމަގު ބޯޓުގައި ނޭވާހާސްކޮށްލައިގެންނެވެ. ލުތުފަރު މަރާލުމަށްފަހު ކަނޑުފައްތާފައި ވަނިކޮށް ފުލުހުންވަނީ އޭނާގެ ކަށިތައް ކަނޑުއަޑިން ހޯދާފައެވެ. އެ މައްސަލައިގައި ދައުވާ ކުރަނީ ބަންގަލަދޭޝްގެ ތިން ރައްޔިތަކަށެވެ.\nމިއަދު ކުރިއަށްދިޔަ އަޑުއެހުމުގައި ދައުވާ ލިބޭ އަލަމިންގެ ގާނޫނީ ވަކީލެއް ނެތުމުން ގާޒީ ވަނީ ވަކީލެއް ނެތި ކުރިއަށް ދާން ބޭނުންވޭތޯ ސުވާލުކުރައްވާފައެވެ.\nއަލަމިން ބުނީ މައްސަލަ ކުރިއަށްގެންދަން ބޭނުންވަނީ ވަކީލެއްގެ ހާޒިރުގައި ކަމަށާއި ވަކީލަކު އައްޔަން ކުރަން 15 ދުވަހުގެ މުއްދަތެއް ބޭނުންވާ ކަމަށެވެ. ވަކީލެއް ހަމަނުޖެއްސިފައިވަނީ ބަންދުގައި ހުރުމުން އެކަން ކުރަން އުނދަގޫވާތީ ކަމަށްވެސް އަލަމިން ބުންޏެވެ.\nމީގެކުރިންވެސް ވަކީލަކު އައްޔަން ކުރަން ގިނަ ދުވަސްތަކެއް ދީފައިވުމާއެކު މައްސަލަ އަވަސް ކުރުމުގެ ގޮތުން ގާޒީވަނީ ހަތް ދުވަހުގެ މުއްދަތެއް ވަކީލަކު އައްޔަން ކުރުމަށް އަލަމިންއަށް ދެއްވާފައެވެ.\nމި މައްސަލައިގެ ބާވަތުން ވަކީލަކު ބޭނުންވާނަމަ ދައުލަތުގެ ފަރާތުންވެސް ވަކީލަކު ހަމަޖައްސަން އެހީތެރިވާން ތައްޔާރަށް ތިބިކަމަށް ދައުލަތުގެ ވަކީލުން ވަނީ ފާހަގަކުރައްވާފައެވެ.\nވަކީލަކު ހަމަނުޖެއްސިގެން މީގެ ކުރިންވެސް މިޝަރީއަތްވަނީ ކުރިއަށްނުގެންދެވި އަޑުއެހުން ހުއްޓާލަން ޖެހުނެވެ.\nމި މައްސަލަގައި އަލަމިންގެ މައްޗަށް ކުރަނީ އެނގިހުރެ ގަސްދުގައި މީހަކު މެރުމުގެ ދައުވާއެވެ. އަލަމިންގެ އިތުރުން ލުތުފަރު މަރާލުމުގައި ބައިވެރިވި ނޫރުލް އިސްލާމް ސަރުކާރު އަދި އެމްޑީ އަކްތަރު ހޮސައިންގެ މައްޗަށްވެސް އެނގިހުރެ ގަސްދުގައި މީހަކު މެރުމުގެ ދައުވާކޮށްފައިވެއެވެ.\nފުލުހުން ބުނިގޮތުގައި ލުތުފަރު މަރާލާފައިވަނީ އޭނާ އެއްޖިއްސުން ގުޅުން ހިންގަން މަސައްކަތް ކުރިކަމަށް ބުނެއެވެ.\nލުތުފަރު މަރާލީ ކަމަށް ތިންމީހުންވެސް ތަހުގީގުގެ މަރުހަލާގައި އެއްބަސްވެ އެކަން ހިނގިގޮތް ކިޔައިދީ އިއުތިރާފުގެ އެއްބަސްވުމެއްގައި ސޮއިކޮށްފައިވީނަމަވެސް ޝަރީއަތުގައި އެކަމަށް ތިން މީހުންވެސް އިންކާރުކުރިއެވެ.\nތަހުގީގުގައި އެއްބަސްވީ އަނިޔާކޮށް ބިރުދެއްކުމުންކަމަށްވެސް އެމީހުން ބުނެއެވެ.\nMainMohamed10 ޢަބްދުﷲ މާއިން މުޙައްމަދު\nހައިޝަމާއި ފަހްމީ އަދި ނާޒިމްވެސް ދައުވާ އަށް އިންކާރު\nއަންހެން ކޮއްކޮއާއި ދައްތަ ޖާމިނުކޮށް އަންމަޓީ ދޫކޮށްލައިފި\nރައީސް ނަޝީދަށް ދިން ހަމަލާ: އިތުރު2މީހަކަށް ދައުވާކޮށްފި


Shaaho Ge Shooting Ge therein Hyderabad Gai Kuriha Gendhiya...\n"ޝާހޯ"ގެ ޝޫޓިން ތެރެއިން ހައިދަރްއާބާދުގައި ކުރިއަށް ގެންދިޔަ ޝޫޓިން ނިންމާލައިފި\n7 މަސް,2ހަފްތާ, 1 ދުވަސް,9ގަޑި,7މިނެޓް, 19 ސިކުންތު ކުރިން 2100އައިޝަތު ޝިމްނާ\nމަޝްހޫރު ތަރި ޝްރަދާ ކަޕޫރާއި ސައުތު އިންޑިއަން ފިލްމުތަކުން ފެނިގެންދާ މަޝްހޫރު ތަރިއެއްކަމަށްވާ ޕްރަބާސް އެކުގައި ފެނިގެންދާ ޝާހޯގެ ޝޫޓިން ޝެޑިއުލްއާއި އެއްގޮތަށް ދާކަމަށާއި އެގޮތުން އެ ފިލްމުގެ ޝޫޓިންގެ ތެރެއިން އިންޑިއާގެ ހައިދަރު އާބާދުގައި ނަގާ މަންޒަރުތައް މިހާރު އެއްކޮށް ނިންމާލާފައިވާކަމަށް ރިޕޯޓްތަކުގައިވެއެވެ.\nހައިދަރުއާބާދުގައި ކުރިއަށް ދިޔައީ އެކްޝަން ސީކުއެންސެއްކަމަށްވެސް އިންޑިއާގެ ނޫސްތަކުގައިވެއެވެ. ޝްރަދާ ވަނީ އެ ފިލްމުގެ ހައިދަރުއާބާދުގައި ކުރިއަށް ދިޔަ ޝޫޓިން ނިމިއްޖެކަން ފޮޓޯއާއެކު ސޯޝަލް މީޑިއާގައި ހިއްސާކޮށްފައެވެ. އަދި އެފޮޓޯއަށް ގިނަ ބަޔަކު ތައުރީފުކޮށްފައިވެއެވެ.\nސަންޖީތް ޑައިރެކްޓްކުރާ އެފިލްމުގައި ޝްރަދާ ލިޑްރޯލުން ފެނިގެންދާއިރު އެފިލްމު ޝޫޓް ކުރަނީ ހިންދީ އަދި ޓެލެގޫ ބަހުން ކަމަށްވެސް ނޫސްތަކުގައިވެެއެވެ. އެއާއެކު އެ ފިލްމު ވެގެންދާނީ ޓެލެގޫ ފިލްމަކުން ޝްރަދާ ފެނިގެންދާ ފުރަތަމަ ފަހަރަށެވެ.\nްއެ ފިލްމުގައި ޝްރަދާއާއެކު ޕްރަބާސް ލީޑްރޯލުން ފެނިގެންދާއިރު އެފިލްމުން ފެނިގެންދާ އިތުރު ތަރިންގެ ތެރޭގައި ނީލް ނިތިން މުކޭޝް، މަންދިރާ ބޭދީ، ޖެކީ ޝްރޮފް، އިވްލީން ޝަރުމާ، އަދި ޗަންކީ ޕާންޑޭ ހިމެނެއެވެ.


January Gai PG Aai Mashvaraa Kohfaivanee Thafaathu 58 Baavathuge 145 Massalaeh ޖެނުއަރީގައި ޕީޖީ އާއި މަޝްވަރާ ކޮށްފައިވަނީ ތާފާތު 58 ބާވަތުގެ 145 މައްސަލައެއް – Huvadhoo News January Gai PG Aai Mashvaraa Kohfaivanee Thafaathu 58 Baavathuge 145 Massalaeh Huvadhoo News\nޖެނުއަރީގައި ޕީޖީ އާއި މަޝްވަރާ ކޮށްފައިވަނީ ތާފާތު 58 ބާވަތުގެ 145 މައްސަލައެއް\nޖެނުއަރީ 2022 ގައި، ޕްރޮސެކިއުޓާ ޖެނެރަލްގެ އޮފީހާއި ފުލުހުން މަޝްވަރާކޮށްފައިވަނީ ތަފާތު 58 ބާވަތުގެ 145 މައްސަލައިގައި ކަމަށް ޕީޖީ އޮފީހުން އާންމުކުރެއްވި މައުލޫމާތުގައި ހާމަކޮށްފިއެވެ.\nޕީޖީ އޮފީހުން މުޅިން އަލަށް އެއޮފީހަށް ހުށަހެޅިފައިވާ މައްސަލަތަކާއި އެއޮފީހުން ކުރަމުންދާ މަސައްކަތްތައް އާންމުކުރަން ފެށުމުގެ ގޮތުން މިއަދު އާންމު ކުރެއްވި މައުލޫމާތުތަކުގައިވާ ގޮތުގައި މިދިޔަ މަގު ތަފާތު 58 ބާވަތުގެ 145 މައްސަލަ އެއޮފީހާއި މަޝްވަރާކުރެވިފައިވާއިރު، އޭގެ ތެރެއިނބް 130 މައްސަލައެއްގައި ގޮތެއް ނިމިފައިވާ ކަމަށްވެސް އެއޮފީހުން ހާމަކޮށްފައިވާ މައުލޫމާތުގައި ވެއެވެ.\nއެއީ، 47.69% ޕަސެންޓު (62 މައްސަލަ) ގައި މަޢުލޫމާތު ފުރިހަމަވެގެން ދައުވާ ކުރުމަށާއި، 13.85% (18) މައްސަލައިގައި ދައުވާއެއް ކުރެވެން ނެތްކަމަށާއި، 38.46% (50) މައްސަލައިގައި އިތުރު މަޢުލޫމާތު ސާފުކުރެއްވުމަށެވެ. މިމަސައްކަތުގައި ޕީޖީ އޮފީހުގެ 75 ވަކީލުން މަސައްކަތްޕުޅު ކުރައްވާފައިވާކަމަށާއި، އެންމެ ގިނަ މައްސަލަ ދިރާސާ ކުރެއްވީ، ރ.ދުވާފަރުގައި އަލަށް އުފެއްދި ޕީޖީ އޮފީހުގެ ގޮފިން އަލްއުސްތާޛު ރިމާޙު މުޙައްމަދު (6 މައްސަލަ) ކަމަށްވެސް އޭގައި ބަޔާންކޮށްފައިވެއެވެ. އެވްރެޖްކޮށް މައްސަލައެއްގައި ގޮތެއް ނިންމުމަށް ޕްރޮސިކިއުޓަރަކު ނަގާފައިވަނީ 4.40 ދުވަހެވެ.\nޕްރޮސެކިއުޓާ ޖެނެރަލް ހުސައިން ޝަމީމް މިއަދު ވިދާޅުވީ، ކޮންމެ މަހަކުވެސް ޕީޖީ އޮފީހުން ކުރާ މަސައްކަތްތަކާ ގުޅޭ މައުލޫމާތު ހާމަކުރުމުގެ މަސައްކަތް ފަށާފައިވާ ކަމަށާއި، އެގޮތުން ޖިނާއީ އަދުލުގެ ނިޒާމުގައި، ޕީޖީ އޮފީޙުގެ މަސައްކަތާއި ގުޅިގެން ކުރެވުނު ކަންތައްތަކާއި ނުކުރެވި ހުރި ކަންތައްތަކާއި ނަތީޖާ ނެރެވުނު ގޮތާއި ނުނެރެވި ހުރި ދާއިރާތައް އެމައުލޫމާތުގެ އަލީގައި ހާމަވެގެންދާނެ ކަމަށެެވެ.


65 aharun mathee actor unnah masahkathah nukumevey gothah Bombay high courtun ninmaifi – Iru\n65 އަހަރުން މަތީ އެކްޓަރުންނަށް މަސައްކަތަށް ނުކުމެވޭ ގޮތަށް ބޮމްބޭ ހައި ކޯޓުން ނިންމައިފި\nކޮވިޑް-19 އާހެދި އިންޑިއާގައި ޤާއިމުކޮށްފައި އޮތް ލޮކްޑައުން އުވައިލުމާއެކު، ފިލްމުތަކާއި ޓީވީ ސީރިއަލް ތަކުގެ ޝޫޓިންގ އަލުން ފެށުމަށް ހުއްދަ ލިބުނަސް، 65 އަހަރުން މަތީގެ އެކްޓަރުން ޝޫޓިންގ އަށް ނުކުތުމަށް ހުރަސް އެޅޭ ގޮތަށް މަހާރަޝްޓްރާއިން ކޮށްފައި އޮތް އަމުރު ބާތިލްކޮށް، އެ އެކްޓަރުންނަށް ވެސް މަސައްކަތަށް ނުކުމެވޭ ގޮތަށް ބޮމްބޭ ހައި ކޯޓުން ނިންމައިފިއެވެ.\nހުކުރު ދުވަހު ނެރުނު ނޫސް ބަޔާނުގައި ބުނީ، 65 އަހަރުން މަތީގެ މީހުން ޝޫޓިންގ ތަކަށް ނުނިކުމެވޭ ގޮތަށް ނިންމާފައި އޮތް ނިންމުމަށް ބަދަލު ގެންނަން ނިންމީ ބޮލީވުޑްގެ ސީނިއާ އެކްޓަރެއް ކަމަށްވާ ޕްރަމޯދް ޕާންޑޭ ޖުލައި 21 ގައި ހުށަހެޅި ޕެޓިޝަން އަކާ ގުޅިގެންނެވެ. އެގޮތުން، ވަކި އުމުރެއްގެ ބަޔަކަށް މަސައްކަތަށް ނުނިކުމެވޭ ގޮތަށް ސަރުކާރަށް ނުނިންމޭނެ ކަމަށާއި، އެއީ އެމީހަކު އަމިއްލައަށް ވިސްނަންޖެހޭ ކަމެއް ކަމަށް އެ ޕެޓިޝަންގައި ލިޔެފައިވެއެވެ.\nހަމައެހެންމެ، މުނިފޫހިފިލުވުމުގެ ދާއިރާއަށް ވެސް އޮންނަން ޖެހޭނީ އެހެން ދާއިރާތަކަށް އޮންނަ އުސޫލުތައް ކަމަށް ބުނެފައިވެއެވެ. އެގޮތުން ކޮވިޑް-19 އިން ރައްކާތެރިވުމަށް އަޅަންޖެހޭ ފިޔަވަޅުތައް އެޅިފައި އޮންނަ ނަމަ، ކޮންމެ މީހަކަށްވެސް މަސައްކަތަށް ނުކުމެވެން ޖެހޭނެ ކަމަށް ބުނެފައިވެއެވެ.\n65 މީހުން ގިނަ އަދަދަކަށް އިންޑިއާގެ މުނިފޫހިލުވުމުގެ ދާއިރާގައި ހަރަކާތްތެރިވާކަން ފާހަގަކޮށްލެވެއެވެ. ޙާއްސަކޮށް ޓީވީ ސިލްސިލާތަކުގައި މުހިއްމު ރޯލުތަކުން ފެނެއެވެ.\nއައްޑޫއިން ހައްޔަރުކުރި އަށް މީހަކު ދޫކޮށްލައިފި\nކޮވިޑް-19 ގެ ނުރައްކާ އޮންނަ “ހައި ރިސްކު ގްރޫޕު” ގައި ބޮޑަށް ހިމެނެނީ އުމުރުން ދުވަސްވީ މީހުންނާއި ދާއިމީ ބަލިތަކަށް ބޭސްކުރާ މީހުންނެވެ.


SunOnline: Gehlunu insaani hahgu hoadhai dhinumah ''inthigaalee adhaalathu'' ge namugai commission eh ufahdhanee\nގެއްލުނު އިންސާނީ ހައްގު ހޯދައި ދިނުމަށް "އިންތިގާލީ އަދާލަތު" ނަމުގައި ކޮމިޝަނެއް އުފައްދަނީ\nފާތިމަތު ސައީދު 15 Apr 2019, 11:04\nއިންތިގާލީ އަދާލަތުގެ ބިލު މަޖިލީހަށް ހުށަހެޅުއްވި މެމްބަރު އިމްތިޔާޒު ފަހުމީ --- ފޮޓޯ/ މަޖިލިސް\nވޭތުވެ ދިޔަ ހަތް އަހަރު އިންސާނީ ހައްގުތަކާ ހިލާފަށް ހިނގާފައިވާ ކަންކަން ބެލުމަށް "އިންތިގާލީ އަދާލަތު"ގެ ނަމުގައި ކޮމިޝަނެއް އުފައްދައި އެ ކޮމިޝަނަށް ގާނޫނުން ބާރު ދިނުމަށް މަޖިލީހަށް ބިލެއް ހުށަހަޅައިފި އެވެ.\nމަޖިލީހުގެ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ހުށަހެޅި އެ ބިލުގައި ބުނެފައި ވަނީ އެކެއް ޖެނުއަރީ 2012 އިން ފެށިގެން 17 ނޮވެމްބަރު 2018 އާ ހަމައަށް ނިޒާމީ ސިފައެއްގައި ރޭވިގެން ރައްޔިތުންގެ އިންސާނީ ހައްގުތަކާއި އަސާސީ މިނިވަންކަން ނިގުޅައިގަތުމަށް ހިންގާފައި ކަންކަން "އިންތިހާލީ އަދާލަތު" ކޮމިޝަނުން ބެލޭނެ ކަމަށެވެ.\nއަދި ހައްގުތަކުން މަހުރޫމުވި ރައްޔިތުނަށް ޝަރުއީ ނިޒާމުގެ ތެރެއިން އިންސާފު ހޯދައި ދިނުމުގެ ކަންކަން އެ ކޮމިޝަނުން ބަލާނެ ކަމަށް މަޖިލީހަށް ހުށަހެޅި ބިލުގައި ވަނީ ބުނެފަ އެވެ.\nއިންތިގާލީ އަދާލަތު ކޮމިޝަނުގައި ހިމެނޭނީ ރައީސުލްޖުމްހޫރިއްޔާ އައްޔަން ކުރާ ފަސް މެމްބަރުން ކަމަށް ބިލުގައި ވަނީ ބުނެފަ އެވެ. އަދި އެ ބިލު ފާސްވެ ގާނޫނަށްކަށް ވާ ހިސާބުން އިންތިގާލީ އަދާލަތު ކޮމިޝަން ރައީސް އުފައްދަވަން ޖެހޭނެ ކަމަށް ބިލުގައި ވަނީ ބުނެފަ އެވެ.\n"މި ގާނޫނުން ކަނޑައަޅާފައިވާ މުއްދަތުގެ ތެރޭގައި ދައުލަތާއި ދައުލަތާއި ގުޅުންހުރި މުއައްސަސާތަކުން ނުވަތަ އިދާރާއެއްގެ އިސް ހިންގުންތެރިއެއްގެ ފުށުން އެއްވެސް މީހެއްގެ އިންސާނީ ހައްގުތަކާއި އަސާސީ މިނިވަންކަމާއި ހިލާފަށް ހިނގާފައިވާ މައްސަލަތައް ބެލުމުގެ އިހުތިސާސް މި ގާނޫނުގެ ދަށުން އެކުލަވާލާ ކޮމިޝަނަށް ލިބިގެންވޭ"\nކޮމިޝަނު އުފެއްދުމަށް މަޖިލީހަށް ހުށަހެޅި ބިލުގައި ގާނޫނީ ބާރުތަކެއް ވެސް ކޮމިޝަނަށް ދޭން ވަނީ ހިމަނާފަ އެވެ. އެގޮތުން ދައުލަތުގެ މުއައްސަސާތަކުން ކޮމިޝަނަށް ބޭނުންވާ އެހީތެރިކަން ހޯދުމާއި، މީހުން ހާޒިރުކޮށް ސުވާލު ކުރުމާއި ބަންދުގައި ބަހައްޓައިގެން މީހުން ހާޒިރު ކުރުމަށް ކޯޓު އަމުރަށް އެދފުމުގެ ބާރުވެސް އިންތިގާލީ އަދާލަތުގެ ކޮމިޝަނަށް ދޭން ބިލުގައި ވަނީ ހިމަނާފަ އެވެ.\nއޭގެ އިތުރުން އެ ކޮމިޝަނުން ބަލާ މައްސަލައެއްގައި ތަންތަން ފާސްކުރަން ބޭނުން ވެއްޖެ ނަމަ އެކަމަށް ބޭނުންވާ ކޯޓު އަމުރަށް އެދުމުގެ ބާރު ވެސް ކޮމިޝަނަށް ދޭން ވަނީ ބިލުގައި ހިމަނައިފަ އެވެ. އަދި ޖިނާއީ އިޖުރާއަތު ގާނޫނުގެ ދަށުން ތަހުގީގީ އިދާރާއަކަށް ލިބިގެންވާ ހުރިހާ ބާރެއް އިންތިގާލަތު އަދާލުތުގެ ކޮމިޝަނަށް ދޭން ބިލުގައި ވަނީ ހިމަނައިފަ އެވެ.\nއިންތިގާލީ އަދާލަތު ބިލުގެ ދަށުން އޮމްބުޑްސްމަންގެ ނަމުގައި އޮފީހެއް ހެދުމަށް ވެސް ލިޔެފައިވެ އެވެ. އެ އޮފީހަކީ އިންތިގާލީ އަދާލަތު ކޮމިޝަނުން ތަހުގީގުކޮށް ނިންމާ މައްސަލަތައް ބަލައި މަދަނީ މިންގަނޑުން އެ މައްސަލައެއް ސާބިތުވޭތޯ ބެލުމުގެ ބާރު ދީފައިވާ އޮފީހެކެވެ.\nއޮމްބުޑްސްމަންގެ އޮފީހަށް އައްޔަން ކުރާ މެމްބަރުންނަކީ ސުޕީރިއާ ކޯޓެއްގެ ފަނޑިޔާރެއްގެ ކިބައިގައި ހުންނަން ޖެހޭ ޝަރުތުތައް ހުންނަ މީހަކަށް ވާންޖެހޭ ކަމަށް ބިލުގައި ވަނީ ބުނެފަ އެވެ. އަދި އިންތިގާލީ އަދާލަތުގެ ބިލު ގާނޫނަކަށް ވާ ހިސާބުން އެ އޮފީސް އުފެދުނީ ކަމަށް ބިލުގައި ވަނީ ބުނެފަ އެވެ. އެ އޮފީހަށް މެމްބަރުން އައްޔަން ކުރުމުގެ ބާރުވެސް ދީފައިވަނީ ރައީސުލްޖުމްހޫރިއްޔާއަށެވެ.\nއިންތިގާލީ އަދާލަތުގެ ބިލުގެ ފުރަތަމަ ކިޔުން މިއަދު މަޖިލީހުގައި އިއްވާފައިވާ އިރު މަޖިލީހުގެ މި ދައުރު މިއަދު ނިމޭނެ އެވެ. ދެން އެ ބިލުގެ މަސައްކަތް ކުރިއަށް ދާނީ މަޖިލީހަށް އަލަށް އިންތިހާބުވި މެމްބަރުންނާއެކު މޭ 28 ވަނަ ދުވަހުގެ ފަހުންނެވެ.\nއިންތިގާލީ އަދާލަތުގެ ބިލުގެ އިތުރުން ރައީސް އުފައްދަވާފައިވާ މަރު ކޮމިޝަނާއި ކޮރަޕްޝަން ކޮމިޝަނަށް ބާރުދޭ ބިލުގެ މަސައްކަތްވެސް އަދި މަޖިލީހުގައި މަޑުޖެހިފަ އެވެ.


Nawaz Shareefuge massalaigai Imran magaamun vakikurumah edhi...\nނަވާޒު ޝަރީފުގެ މައްސަލައިގަ އިމްރާން މަޤާމުން ވަކިކުރަން އެދި ޕެޓިޝަނެއް ހުށަހަޅައިފި\nމި ޕެޓިޝަން ހަދާފައިވަނީ ޕާކިސްތާނުގެ އިދިކޮޅު ޕާޓިގެ އެކްޓިވިސްޓުންނާއި، އިދިކޮޅު ސިޔާސީ ބައެއް ލީޑަރުން ބައިވެރިވެގެން\nނަވާޒް ބޭސް ފަރުވާއަށް ގައުމުން ބޭރަށް ފޮނުވާލުމަކީ އިމްރާން ޖުޑިޝަރީގެ އަގު ވައްޓާލުމުގެ ބޭނުމުގައި ގަސްތުގައި ކުރި ކަމެއް\nކުއްލި ޙާލަތުގައި ނަވާޒް ގެންދިޔައީ މިމަހުގެ 19 ވަނަ ދުވަހު\nކ. މާލެ | 27 ނޮވެންބަރ 2019 | ބުދަ 08:39 | 4,385\nޕާކިސްތާންގެ ބޮޑު ވަޒީރު އިމްރާން ހާން - ގޫގުލް\nޕާކިސްތާންގެ ކުރީގެ ބޮޑުވަޒީރު ނަވާޒް ޝަރީފް ބޭސްފަރުވާއަށް ޤައުމުން ބޭރަށް ފޮނުވި މައްސަލައިގައި އެޤައުމުގެ ބޮޑުވަޒީރު އިމްރާން ޚާން މަޤާމުން ވަކިކޮށްދިނުމަށް އެދި ސުޕްރީމް ކޯޓަށް ޕެޓިޝަނެއް ހުށަހަޅައިފިއެވެ.\nގިނަ ޢަދަދެއްގެ ބަޔަކު ސޮއިކުރި މި ޕެޓިޝަނުގައި ބުނެފައިވަނީ ނަވާޒް ބޭސް ފަރުވާއަށް ޤައުމުން ބޭރަށް ފޮނުވާލުމަކީ އިމްރާން ޖުޑިޝަރީގެ އަގު ވައްޓާލުމުގެ ބޭނުމުގައި ޤަސްތުގައި ކުރި ކަމެއް ކަމަށެވެ. މީގެ އިތުރުން ނަވާޒް ޝަރީފް ފަރުވާއަށް ފުރުވާލުމަށްފަހު ސަރުކާރުގެ އިސް މަޤާމު ތަކުގައި ތިއްބެވި ބޭފުޅުންގެ ކައިރީގައި ސުޕްރީމް ކޯޓުގެ ފަޑިޔާރުންގެ އަގު ވެއްޓޭފަދަ މޭރުމުން ވާހަކަފުޅުދައްކަވަމުން ގެންދެވި ކަމަށް މި ޕެޓިޝަނުގައި ބުނެފައިވެއެވެ.\nމި ޕެޓިޝަން ހަދާފައިވަނީ ޕާކިސްތާނުގެ އިދިކޮޅު ޕާޓިގެ އެކްޓިވިސްޓުންނާއި، އިދިކޮޅު ސިޔާސީ ބައެއް ލީޑަރުން ބައިވެރިވެގެންނެވެ. އަދި ސުޕްރީމް ކޯޓުގެ ފަނޑިޔާރުންގެ އަގުވެއްޓޭ ގޮތަށް އިމްރާން ވާހަކަ ދައްކަވާފައިވާތީ މަޤަމުގެ މަސްއޫލިއްޔަތުތަކުން ދުރުކޮށް މައްސަލަ ތަހުޤީޤު ކުރަން ޖެހޭ ކަމަށް އިދިކޮޅުން ވަނީ ބުނެފައެވެ.\nޤައުމުން ބޭރަށް ބޭސްފަރުވާއަށް ދިއުމަށް އެދި ނަވާޒު ޝަރީފުގެ ފަރާތުން ސަރުކާރަށް ހުށަހެޅި ލިޔެކިޔުންތަކުގައި ނަވާޒު ގާތްގަނޑަކަށް 15 ވަރަކަށް ބަލީގެ ޝިކާއަރަކަށްވެފައިވާކަން އިނގޭކަމަށް މީގެ ކުރިން އިމްރާން ވަނީ ވިދާޅުވެފައެވެ. އޭގެތެރޭގައި ހިތުގެ ބައްޔާއި، ކިޑްނީގެ މައްސަލައާއި، ހަކުރު ބައްޔާއި، ލޭގެ ޕްލެޓްލެޓްސް މަދުވެގެން ކުރިމަތިވާ ބަލިތައް ހިމެނޭކަމަށް އިމްރާން ވިދާޅުވިއެވެ.\nޕާކިސްތާނުގެ ކުރީގެ ބޮޑުވަޒީރު ނަވާޒް ޝަރީފު އެޤައުމުގެ ލާހޯރުން އެއަރ އެމްބިއުލާންސެއްގައި ލަންޑަނަށް ކުއްލި ޙާލަތުގައި ގެންދިޔައީ މިމަހުގެ 19 ވަނަ ދުވަހުއެވެ. ޞިއްޙީ ޙާލަތު ގޯސްވެ، ފުރާނައަށް ނުރައްކާވެދާކަމަށް އެނާގެ ޑޮކްޓަރުންގެ ޓީމުން އިރުޝާދުދިނުމާއި ގުޅިގެން ޕާކިސްތާނުގެ މިހާރުގެ ސަރުކާރުން ނަވާޒު ޤައުމުން ބޭރަށް ފަރުވާއަށް ވަޑައިގެންނެވުމަށް ހުއްދަދިނެވެ.\nތިން ދައުރެއްގައި ޕާކިސްތާނުގެ ބޮޑުވަޒީރުކަން ކުރައްވާފައިވާ ނަވާޒް ޝަރީފު ގެންދެވީ ކޮރަޕްޝަނުގެ މައްސަލައެއް ސާބިތުވެ ހަތް އަހަރުގެ ޖަލު ޙުކުމެއް ތަންފީޒް ކުރަމުންނެވެ. ކަފާލާތުގެ ދަށުން މިނިވަން ކޮށްފައިވަނީ ބަލިޙާލަތުގެ ސަބަބުންނެވެ.\nއުމުރުން 69 އަހަރުގެ ނަވާޒް ޝަރީފު ލަންޑަނަށް ވަޑައިގެންނެވީ ފިރިހެން ކޮއްކޯފުޅު އައްބާސް ޝަރީފާއި، އެތެރެ ހަށީގެ ޚާއްޞަ ޑޮކްޓަރަކާ އެކުގައެވެ.


Johnson Ge 60 Million Dose Vaccine Ukaalan FDA In Angaifi - Vaguthu\nއެމެރިކާގެ ޖޯންސަން އެންޑް ޖޯންސަން އިން އުފައްދާފައިވާ ވެކްސިންގެ ތެރެއިން 60 މިލިއަން ޑޯޒްގެ ވެކްސިން ބޭނުންނުކޮށް އުކާލަން އެމެރިކާގެ އެފްޑީއޭ އިން އަންގައިފިއެވެ. އުކާލަން އަންގާފައި ވަނީ ކޮވިޑް-19 އިން ދިފާއުވުމަށް އުފައްދާފައިވާ ވެކްސިނެވެ.\nއޭޕީ ނޫސް އެޖެންސީ ރިޕޯޓް ކުރާ ގޮތުގައި އެފްޑީއޭ އިން ޖޯންސަން އެންޑް ޖޯންސަންގެ ވެކްސިންތަކެއް ނައްތާލަން އެންގީ އެކުންފުނީގެ ވެކްސިން އުފައްދާ ކާރުހާނާއެއް ކަމަށްވާ އެމާޖެންޓް ބައޯސޮލިއުޝަންގެ ސަލާމަތާއި ރައްކާތެރިކަން ބެލުމަށް ކުރިއަށް ގެންދިޔަ އިނިޕެކްޝަންގެ ނަތީޖާއަށް ބެލުމަށް ފަހުއެވެ.\nއެކާރުހާނާގައި ވެކްސިން އުފެއްދުމުގެ މަސައްކަތް ކުރަމުން އައީ އެންމެ އެކަށީގެންވާ ގޮތައް ޓްރޭނިން ވެފައިތިބި މީހުން ނޫންކަމަށް އޭޕްރީލް މަހު އެފްޑީއޭ އިން ބުންޏެވެ.\nމައްސަލަތައް ހުރި ކާރުހާނާގައި އުފެއްދި 60 މިލިއަން ޑޯޒްގެ ވެކްސިން އުކާލަން އެންގި ނަމަވެސް ހަމައެކާރުހާނާގައި އުފައްދާފައިވާ ދިހަ މިލިއަން ޑޯޒްގެ ވެކްސިން ޑިސްޓްރިބިއުޓް ކުރުމުގެ ހުއްދަ ވެސް އެފްޑީއޭ އިން ވަނީ ދީފައެވެ.\nމިމައްސަލައިގައި އާއްމުކޮށް ވާހަކަދައްކަން އެފްޑީއޭ އިން ވެސް އަދި ޖޯންސަން އެންޑް ޖޯންސަން އިން ވެސް ބޭނުމެއް ނުވެއެވެ. ނަމަވެސް އެފްޑީއޭ އިން ނެރުނު ބަޔާނެއްގައި ވަނީ ވެކްސިންތަކެއް އުކާލަން ޖޯންސަން އެންޑް ޖޯންސަން އަށް އެންގިކަން ކަށަވަރު ކޮށްދީފައެވެ. އުކާލަން އެންގީ ކިހައި އަދަދެއްގެ ވެކްސިނެއް ކަމެއް އެފްޑީއޭގެ ބަޔާނުގައި ބުނެފައެއް ނުވެއެވެ.\nޖޯންސަން އެންޑް ޖޯންސަން އިން ކޮވިޑް-19 އިން ދިފާއުވުމަށް އުފެއްދި ވެކްސިން ދިން ބައެއް މީހުންގެ ލޭ ގަަނޑުވާ ކަމަށް ރިޕޯޓް ކުރުމާއި ގުޅިގެން އޭޕްރީލް މަހު ވެކްސިން ދިނުން އެފްޑީއޭ އިން މަނާ ވެސް ކުރިއެވެ. ނަމަވެސް ފަހުން ވަނީ ވެކްސިން ދިނުމުގެ ހުއްދަ އަލުން ދީފައެވެ.\nޖޯންސަން އެންޑް ޖޯންސަން އިން އުފައްދާފައިވާ ވެކްސިނަކީ އެއްޑޯޒް ދިނުމުން ކޮވިޑުން ދިފާއުވެވޭ ވެކްސިނެކެވެ. އެހެންކަމުން މިވެކްސިން ވީއެންމެ އަވަހަކަށް އާއްމުންނަށް ދެވޭވަރު ވުމަކީ ކޮވިޑް ކޮންޓްރޯލް ކުރުމަށް ކުރަމުން އަންނަ މަސައްކަތައް ލިބޭނެ ވަރަށް ބޮޑު ކުރިއެރުމެއް ކަމަށް ތަޖުރިބާކާރުން ވިދާޅުވެއެވެ.\nޖޫން 13, 2021 10:56\nމިއެއްް ނޫންތަ ރާއްޖެއިން އޯޑަރ ކުރީ؟\nޖޫން 13, 2021 14:19\nއަހަ ރެމެންގެގަޔަށްވެސް މިވެކްސިންތޯޖަހާނީ؟


India Himeneyhen Asia Ge6Gaumakun Qatar Ah Dhathurukuraa Nama Quarantine Vaan Jehey - Vaguthu\nކޮވިޑްގެ މަރުތަކުގެ އަދަދު މައްޗަށް -6ގަޑިއިރު ކުރިން\n2 މަސް ކުރިން ( އޮގަސްޓް 9, 2021 )\nކޮވިޑް-19 ވޭދަނަތައް އިތުރުވުމާއި ގުޅިގެން ދަތުުރުފަތުރު ކުރުމުގައި ކޮވިޑުން ދިފާއުވުމަށް ގަތަރުގައި އެކުަލަވާލައިފައިވާ އުސޫލުތައް އިސްލާހުކޮށް އޭޝިއާގެ ހަގައުމަކުން ގަތަރަށް ދަތުރުކުރާމީހުން ވެކްސިން ފުރިހަމަ ކޮށްފައިވީ ކަމުގައި ވިޔަސް ކަރަންޓީންވާން ޖެހޭ ގޮތަށް ނިންމައިފިއެވެ.\nއޮގަސްޓް 2ވަނަ ދުވަހުން ފެށިގެން އިންޑިއާ، ސްރީލަންކާ، ޕާކިސްތާން، ބަންގްލަދޭޝް، ނޭޕާލް އަދި ފިލިޕީންސްގެ ވެކްސިން ފުރިހަމަ ކޮށްފައިވާ ދަތުރުވެރިން ގަތަރަށް ދަތުރުކުރާނަމަ ކަރަންޓީން ވާން ޖެހެއެވެ. ގަތަރުގެ ސަރުކާރުން އިއުލާން ކޮށްފައިވާ ކަރަންޓީން އުސޫލުތަކުގައި ބުނެފައިވަނީ ގަތަރުގައި ބަލައިގަންނަ ވެކްސިނެއް ޖަހާފައި ވާނަމަ ކަރަންޓީންވާން ޖެހޭނީ ދެ ދުވަހު ކަމަށެވެ. އަދި ވެކްސިން ފުރިހަމަ ކޮށްފައި ނުވާނަމަަ ކަރަންޓީން 10 ދުވަހުގެ މުއްދަތު ފުރިހަމަ ކުރަން ޖެހެއެެވެ.\nއޭޝިއާގެ6ގައުމަކުން ދަތުރުކުރާ މީހުން ކަރަންޓީން ވުމަށް ގަވާއިދު ބަދަލު ކޮށްފައިވަނީ ކޮވިޑް ކޮންޓްރޯލް ކުރުމަށް އެޅި ފިޔަވަޅެއްގެ ގޮތުންނެވެ. އެ ގައުމުތަކުގައި ކޮވިޑް ވޭދަނަތައް އިތުރުވެފައިވާ މި ދަނޑިވަޅުގައި ވެސް އެގައުމުތަކުން ގަތަރަށް ދަތުުރުކުރާ މީހުން ގިނައެވެ. އޭގެ ސަބަބުން ފައްސި ވޭދަނަތައް އިތުރުވާކަން ގަތަރުގެ އިދާރާތަކުން ފާހަގަ ކުރެއެވެ.\nރިޕޯޓުތައް ބުނާގޮތުން ކަރަންޓީންވާން އެންގުމުން ގައުމުތަކުގެ މީހުން އަންނަނީ ޝަކުވާ ހުށަހަޅަމުންނެވެ. އެގޮތުން، ބައެއް މީހުން ބުނެފައިވަނީ ކަރަންޓީނުގެ މުއްދަތު 10 ދުވަހަށް ވުމުން އެއީ މާ ގިނަ ދުވަސްތަކެއް ކަމަށާއި އޭގެ ސަބަބުން އަތުން ބޮޑު ހަރަދެއް ދާ ކަމަށެވެ.\nގަތަރުން މިހާތަނަށް 227,000 މީހުންނަށް ކޮވިޑް ޖެހި، 601 މީހުން ވަނީ ބަލީގައި މަރުވެފައެވެ. ގަތަރުގެ ސިއްހީ އިދާރާތަކުން އާންމު ކޮށްފައިވާ މައުލޫމާތުގައި ބުނެފައިވަނީ އެގައުމުގައި ނުރައްކާތެރި އަދި އަވަހަށް ފެތުރޭ ޑެލްޓާ ވޭރިއެންޓްގެ ވޭދަނަތައް ފެންނަން ފަށާފައިވާ ކަމަށެވެ. ކޮވިޑުން ދިފާއުވުމަށް އެގައުމުގައި މިހާރު 3.9 މިލިއަން ޑޯޒް ވެކްސިން ވަނީ ދީފައެވެ.


ނަރެންދުރަ މޯދީ މުސްލިމުންނާއި ދެކޮޅު ލީޑަރެއްމިކަލް ނޫސް\nނަރެންދުރަ މޯދީ މުސްލިމުންނާއި ދެކޮޅު ލީޑަރެއް\n9 ސެޕްޓެމްބަރ 2017, 17:08 |\nމިޔަންމާގައި ދިރިއުޅޭ ބައިމަދު މުސްލިމުންނާއި މެދު ލާއިންސާނީ ނަސްލު ނައްތާލުމުގެ އަމަލުތައް މިޔަންމާގެ ސިފައިންނާއި ހައްދުފަހަނަޅާފައިވާ ބުޑިސްޓުން ހިންގަމުންދާއިރު އެކަމާއި އަޅާނުލާ އޮތް މިޔަންމާ ސަރުކާރުގެ އެންމެ އިސްވެރިޔާއާއި އިންޑިއާގެ ބޮޑުވަޒީރު ނަރެންދުރަ މޯދީ ބައްދަލުކުރެއްވުމާއި އަދި އެބައްދަލު ކުރެއްވުމުގައި އެކަމާއިމެދު ވާހަކަފުޅު ދެއްކެވުމުގެ ބަދަލުގައި މިޔަންމާ ރައްޔިތުންނަށް ހިލޭ ވިސާލިބޭނެ އިންތިޒާމު ހަމަޖެއްސުމުން ގިނަ ބަޔަކު މޯދީ އާއި މެދު ސުވާލު އުފެއްދިއެވެ. މިއީ މުސްލިމުންނާއި ދެކޮޅު ވެރިއެއްތޯއެވެ. މޯދީގެ އަމަލުތަކަށް ބަލާއިރު އޭނާއަކީ މުސްލިމުންނާއި ދެކޮޅު ވެރިއެކޭ ބުނުމުގެ ޖާގައެބައޮތެވެ.\nމިސެޕްޓެމްބަރު މަހު 17 ވަނަ ދުވަހު 67 އަހަރު ފުރޭ ނަރެންދުރަ މޯދީ އިންޑިއާގެ ބޮޑުވަޒީރުކަމާއި ހަވާލުވެފައިވަނީ މެއީ 2014 ވަނަ އަހަރުގައެވެ. ބޮޑުވަޒީރުކަމާއި ހަވާލުވުމާއި ހަމައަށް އިންޑިއާގެ ގުޖުރާތުގެ ޗީފް މިނިސްޓަރުކަން 2001 އިން ފެށިގެން މޯދީ ފުރުއްވިއެވެ.\nމޯދީ ވެރިކަމަށް ވަޑައިގަތީ އިގްތިސާދީ މާހިރެއްކަމުގައި ކަމުގައި ބުނަމުންނެވެ. އެގޮތުން، މޯދީގެ ޗީފް މިނިސްޓަރުކަމުގައި ގުޖުރާތުގެ އިގްތިސާދު ކުރިއަރައިދިޔަ ކަމަށް މޯދީގެ ސަޕޯޓަރުންބުނެއެވެ. ނަމަވެސް، ފެބްރުއަރީ 2002 ގައި އާދެ! މޯދީގެ ޗީފް މިނިސްޓަރުކަމަށް އަހަރެއްވެސް ނުވަނީސް ގުޖުރާތުގައި މުސްލިމުންނާއި ދެކޮޅު ލާއިންސާނީ އަމަލުތަކެއް ހިގިއެވެ. ފެބުރުއަރީ 27 ވަނަ ދުވަހު އިންޑިއާގެ ބާބުރީ މިސްކިތް ހުރި ތަނަށް އަޅުކަން ކުރަން ދިޔަ ބުޑިސްޓުން އަޅުކަން ނިންމާފައި ދަތުރުކުރި ރޭލަށް، ރުޅިއައިސްފައިވާ މުސްލިމުންގެ ބަޔަކު ދިން ހަމަލާއާއި ގުޅިގެން ބުޑިސްޓުން މުސްލިމުންގެ އާއިލާތައް ނައްތާލާ އަންހެނުންނާއި އަންހެން ދަރިން ރޭޕްކޮށް އެތައް ހާސްބަޔަކު ގެދޮރުން ނެރެލި ހާދިސާ އާއި މޯދީ އާއި އޭރު ގުޅުވިއެވެ. ނަމަވެސް، ކޯޓުން ނިންމީ މިކަމުގައި މޯދީގެ ކުށެއްނެތްކަމަށެވެ. މި ހާދިސާގައި 2000 އަށްވުރެ ގިނަ މުސްލިމުން މަރުވި އިރު 150،000 ހާސް މުސްލިމުން ގެދޮރުން ނެރެލެވުނެވެ. މިކަމުގައި ކޯޓުން މޯދީގެ ކުށެއްނެތް ކަމަށް ނިންމި ނަމަވެސް، މިފަދަ އަމަލެއް އެހާ ފުޅާދާއިރާގައި ސަރުކާރުގެ ފަރާތްތަކުގެ އެއްބާރުލުން ނުލިބި ހިގައިފާނެ ކަމަށް ޝައްކުކުރެވުމުގެ ފުރުސަތު އެބައޮތެވެ.\nމޯދީ އަކީ ހައްދު ފަހަޅާފައިވާ ބުޑިސްޓުންނަށް ތާއީދުކުރާ ބީޖޭޕީގެ ލީޑަރެވެ. ހައްދުފަހަޅާފައިވާ ބުޑިސްޓުން ވަނީ މީގެ ކުރިން ބާބުރީ މިސްކިތްވެސް ތަޅާލާފައެވެ.\nމޯދީ އިންޑިއާގެ ބޮޑުވަޒީރު ކަމަށް އިންތިޚާބުވުމަށްފަހު މިއަހަރުތެރޭ ވަނީ އިޒުރޭލަށް ވަޑައިގެންފައެވެ. މިއީ އިންޑިއާ ބޮޑުވަޒީރަކު އިޒުރޭލަށް ކުރެއްވި ފުރަތަމަ ދަތުރުފުޅެވެ. މިދަތުރުފުޅާއިއެކު މިދެގައުމުގެ ގުޅުން އިތުރަށް ތަރައްގީކުރުމުގެ ވާހަކަތަކެއް ދެކެވުނެވެ. އިޒްރޭލާއި ބައްދަލުކުރެއްވިނަމަވެސް، މޯދީ ނިކަމެތި ފަލަސްތީނު ރައްޔިތުންގެ ހާލު ބައްލަވާފައެއްނުވެއެވެ. އެހެންކަމުން، މޯދީގެ ދަތުރުފުޅަކީ މުސްލިމުންނާއި ދެކޮޅު ލާއިންސާނީ އަމަލުތައް ހިންގަވާ ފަރާތަކާއި ބައްދަލުކުރެއްވުން ކަމަށް ސިފަވެގެންދެއެވެ.\nމިޔަންމާގެ ސިފައިންނާއި ހައްދުފަހަޅާފައިވާ ބުޑިސްޓުން އެގައުމުގެ ބައިމަދު ރޮހިންޔާ ދަރިކޮޅުގެ މުސްލިމުންނާއިމެދު ކުރިއަށްގެންދާ ނަސްލު ނައްތާލުމުގެ އަމަލު އެންމެ ހޫނުވެފައިވާ ދަޑިވަޅުގައި މޯދީ ވަނީ އެގައުމުގެ ސްޓޭޓް ކައުންސިލާ ނުވަތަ ނުވަތަ އެގައުމުގެ އެންމެ އިސްވެރިޔާ އާއި ބައްދަލުކުރައްވާފައެވެ. މިބައްދަލުކުރެއްވުމުގައިވެސް މޯދީގެ ރާގާއި ވާހަކަފުޅު އެގިގެންގޮސްފައިވަނީ އެގައުމާއި އިތުރަށް ގުޅުން ބަދަހިކުރުމުގެ މަސައްކަތްކުރުމަށް ކުރެއްވި ދަތުރުފުޅެކެވެ. މިދަރުތުފުޅަށްފަހު މޯދީ ފާހަގަކުރެވިގެންދަނީ މުސްލިމުނާއިމެދު ލާއިންސާނީ އަމަލުތައް ހިންގަވާ ފަރާތްތަކާއި ބައްދަލުކުރައްވާ ބޭފުޅެއްގެ ގޮތުގައެވެ. އެހެންކަމުން، މޯދީގެ މިދަތުރުފުޅަކީ މުސްލިމުންނާއި ދެކޮޅަށް ހިންގާ ލާއިންސާނީ އަމަލުތަކަށް ހިތްވަރު ދިނުމުގެ ދަތުރެއްކަމަށް ސިފަކުރާ ބަޔަކުވެސް މަދެއްނޫނެވެ.\nރޮހިންޔާ ދަރިކޮޅަކީ މިޔަންމާއިން އެގައުމުގެ ރައްޔިތުންގެ ގޮތުގައި ބަލައިގަންނަ ބައެއްނޫނެވެ. އެހެންކަމުން، އެދަރިކޮޅުގެ މީހަކަށް އެގައުމުގެ ރައްޔިތަކަށް ލިބިގެންވާ އެއްވެސް ހައްގެއްނުލިބެއެވެ. އެހެންކަމުން، ސިޔާސީ ގޮތުންވެސް އެއީ އެއްވެސް ބާރެއްނެތް ބަޔެކެވެ.\nމިއާއި ޚިލާފަށް އިންޑިއާގެ މުސްލިމުންނަކީ އެގައުމުގެ ރައްޔިތުންނެވެ. އެއީ އެތައް މިލިއަން ވޯޓެކެވެ. އެމީހުންގެ ވޯޓަކީ މުހިންމުވޯޓެކެވެ. އެހެންކަމުން މޯދީ މިހާރު މަސައްކަތް ކުރައްވަނީ އިންޑިއާގެ މުސްލިމުންގެ ރަށްވެހިކަން ނިގުޅައިގަތުމަށްކަމަށް އެތަށްބަޔަކު ތުހުމަތު ކުރެއެވެ. މުސްލިމުންގެ ވޯޓް ދިނުމުގެ ހައްގު ނިގުޅައިގެންފިނަމަ، ރޮހިންޔާ މުސްލިމުންގެ ހާލަތަށް އިންޑިއާ މުސްލިމުން ގޮސްދާނެއެވެ.


Little Chef Cooking Class Nimmaalaifi - AO News\nލިޓްލް ޝެފްސް ކުކިން ކްލާސް ނިންމާލައިފި\n“ލިޓްލް ޝެފްސް ކުކިން ކްލާސް” ކާމިޔާބުކަމާއެކު ނިންމާލައިފިއެވެ.\nކުޑަކުދިންނަށް އަމާޒުކޮށްގެން ހަފްތާ ބަންދުގައި ބޭއްވި މި ޓްރެއިނިންގ މި ޕްރޮގްރާމްގައި 10 އަހަރާއި 13 އަހަރާ ދެމެދުގެ އުމުރުފުރައިގެ 15 ކުދިން ވަނީ ބައިވެރިވެފައެވެ. އަދި މިކުދިންނަށް ތަމްރީނު ދީފައިވަނީ ޝެފްސް ގިލްޑް އޮފް މޯލްޑިވްސް (ސީޖީއެމް) ގެ ހުނަރުވެރި ޝެފުންގެ އިރުޝާދުގެ ދަށުންނެވެ.\nމި ޕްރޮގްރާމުގެ ސަބަބުން އެކުދިންނަށް އަމިއްލައަށް ކެއުން އެއްކުރުމުގެ ހުނަރާއި އިލްމު ވަނީ އުނގަންނައިދީފައެވެ. އެގޮތުން ނިއުޓްރިޝަން، ފުޑް ސޭފްޓީ، ސައިންސް، ލިޓްރަސީ، މޯޓަރު ސްކިލްސް އަދި ޓީމްވޯކް ގެ މުހިންމުކަން އެ ދަރިވަރުންނަށް ވަނީ ކިޔައިދީފައެވެ.\nމި ޕްރޮގްރާމުގައި ޒުވާން ޝެފުންގެ ކިބައިގައި މި ކޮންސެޕްޓްތައް އަށަގެންނެވުމަށް އިސްކަންދީފައިވާއިރު، ކެއުން ބުއިމުގެ އިތުބާރު ބިނާކޮށް، މިއީ އެކުވެރި އަދި ރައްކާތެރި މާހައުލެއްގައި މުނިފޫހިފިލުވުމުގެ އިންޓަރެކްޓިވް އެކްސްޕީރިއަންސަކަށް ހެދުމަށް ވެސް ބާރުއަޅާފައިވެއެވެ.\nމީގެ އިތުރުން ކުރިއަށް އޮތް ރަމަޟާން މަހު ބަދިގޭގައި ބެލެނިވެރިޔާ/ މަންމަ/ ބައްޕަ އާއެކު ކޮންމެވެސް ވަރެއްގެ ހިތްވަރާއި މުނިފޫހިފިލުވުމުގެ ގޮތުން ކުދިން މޯޓިވޭޓްކޮށް، އެކުދިން ޝައުޤުވެރިކުރުވުމަށް ވެސް މި ޕްރޮގްރާމް ވަނީ ރާވާފައެވެ. މި ޕްރޮގްރާމުގައި ބައިވެރިވި ހުރިހާ ލިޓްލް ޝެފުންނަށް ވަނީ ޕާޓިސިޕޭޝަން ސެޓްފިކެޓް ދީފައެވެ.\nލިޓްލް ޝެފް ޕްރޮގްރާމަކީ 2022 ވަނަ އަހަރުގެ ޖޫން މަހުގެ2ން4އަށް ބޭއްވުމަށް ހަމަޖެހިފައިވާ އެފް.ބީ ޝޯގެ ޕްރޮމޯޝަނަލް ހަރަކާތްތަކުގެ ތެރެއިން ކުރިއަށް ގެންދިޔަ ޕްރޮގްރާމެކެވެ.\nހައިރައިޒް ޕްރައިވެޓް ލިމިޓެޑުން މި ޕްރޮގްރާމް ހުށަހަޅާފައިވަނީ ޝެފް ގިލްޑް މޯލްޑިވްސް (ސީޖީއެމް) އާއި ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީޒް (އެފްއެޗްޓީއެސް) ގުޅިގެންނެވެ. މި ޕްރޮގްރާމުގައި ބޭނުންކުރާ ރެސިޕީތައް އޮންލައިންކޮށް ރެސިޕީ ފޮތެއްގައި ޝާއިއުކުރާނީ ގޭގައި ޓެސްޓް ކުރުމަށް ކުދިންގެ ކަލިނަރީ ސްކިލްސް ބެހެއްޓުމަށް ކަމަށް އެ ފަރާތުން ބުނެއެވެ.\nފުޑް އެންޑް ބެވަރޭޖް ޝޯގެ5ވަނަ އެޑިޝަންގެ ޑިޖިޓަލް ޕާޓްނަރަކަށް ދިރާގު


ރާއްޖެ ކޮމަންވެލްތާއި އަލުން ގުޅުމާއި މެދު މަޝްވަރާކޮށްފި | | Sangu News\nރާއްޖެ ކޮމަންވެލްތާއި އަލުން ގުޅުމާއި މެދު މަޝްވަރާކޮށްފި\n24 ސެޕްޓެމްބަރ 2019 - 09:20\nއދ.ގެ އާއްމު މަޖިލީހުގައި ކުރިއަށް ދިޔަ ބައްދަލުވުމުގެ ތެރެއިން.. ފޮޓޯ:ފޮރިން މިނިސްޓްރީ\nދިވެހިރާއްޖެ އަލުން ކޮމަންވެލްތާއި ގުޅުމާއި ބެހޭ ގޮތުން ކެނެޑާގެ ކުރީގެ ބޮޑުވަޒީރު ޖޮން ކްރެޓިއެންއާއި އެކު ފޮރިން މިނިސްޓަރ އަބްދުﷲ ޝަހިދު މަޝްވަރާކުރައްވައިފިއެވެ.\nއެކަމާއި ގުޅިގެން އެ ދެ ބޭފުޅުން މަޝްވަރާކުރެއްވީ އެމެރިކާގެ ނިއުޔޯކްގައި މިހާރު ކުރިއަދާ އދ. ގެ 74 ވަނަ އާއްމު މަޖިލީހުގެ ހަވާސާގައި ބޭއްވި ބައްދަލުކުރެއްވުމުގައިއެވެ.\nއެ ބައްދަލުކުރެއްވުމުގައި ދެބޭފުޅުން ވަނީ، ވިޔަފާރިއާއި ތައުލީމީ ދާއިރާއިން ދިވެހިރާއްޖެއާއި ކެނެޑާގެ ގުޅުން ބަދަހިކުރުމާއި ފަތުރުވެރިކަމުގެ ދާއިރާއާއި ގުޅޭ ގޮތުން ފުޅާ ދާއިރާއެއްގައި މަޝްވަރާކުރައްވާފައެވެ.\nމީޑިއާތަކަށް މައުލޫމާތު ދެމުން ފޮރިން މިނިސްޓްރީއިން ބުނީ، އާއްމު މަޖިލީހުގެ ހަވާސާގައި ބަޙްރައިންގެ ޚާރިޖީ ވަޒީރު ޚާލިދު ބިން އަހުމަދު އަލް ޚަލީފާ އާއިވެސް މިނިސްޓަރ ޝާހިދު ބައްދަލުކުރެއްވި ކަމަށެވެ. އެ ބައްދަލުކުރެއްވުމުގައި ދެ ޤައުމުގެ މެދުގައި ސޮއިކުރުމަށް ހަމަޖެހިފައިވާ އެއަރ ސަރވިސް އެގްރިމެންޓާއި ގުޅޭގޮތުންނާއި އެހެނިހެން ދާއިރާތަކުން ގުޅުން ބަދަހިކުރުމާއި ގުޅޭގޮތުންވެސް ދެބޭފުޅުން މަޝްވަރާކުރެއްވި ކަމަށް އެ މިނިސްޓްރީން އިން މައުލޫމާތު ދިނެވެ.\nމިނިސްޓަރ ޝާހިދު ވަނީ ހޯމަ ދުވަހުގެ ރޭ ބޭއްވި ކްލައިމެޓް އެކްޝަން ސަމިޓްގައި ރައީސް ސާލިހްގެ އަރިހުގައި ބައިވެރިވެވަޑައިގެންފައެވެ.\nމީގެއިތުރުން ޔުނިވަރސަލް ހެލްތު ކަވަރޭޖާއި ގުޅޭ މަތީ ފަންތީގެ ބައްދަލުވުމުގައި ދިވެހިރާއްޖެ ތަމްސީލު ކުރެއްވީވެސް މިނިސްޓަރ ޝާހިދެވެ. އެއީ ވެސް އދގެ އާއްމު މަޖިލީހުގެ ހަވާސާގައި ކުރިއަށް ދިޔަ ބައްދަލުވުމެކެވެ.


SunOnline: Mulhi dhuniye sisuvaali video ah 20 aharu, haadhisaa camera man ge dhulun!\nމުޅި ދުނިޔެ ސިއްސުވާލި ވީޑިއޯއަށް 20 އަަހަރު، ހާދިސާ ކެމެރާމަންގެ ދުލުން!\nމުހައްމަދު އައުޒަމް 01 Oct 2020, 21:15\nޖަމާލް އަލް ދާރާ އޭނާގެ ފިރިހެން ދަރިފުޅު އިސްރާއިލްގެ ހަމަލާތަކުން ދިފާއުކުރުމުގައި--\nމީގެ ވިހަ އަހަރު ކުރިން ފަލަސްތީނުގެ ގައްޒާގައި ނެގި ވީޑިއޯއަށް މުޅި ދުނިޔޭގެ ސަމާލުކަން ހުއްޓުނެވެ.\nބައްޕައަކު އޭނާގެ ފިރިހެން ދަރިފުޅު ބަޑީގެ ވަޒަންތަކުން ދިފާއުކުރަން މަސައްކަތް ކުރަމުންދިޔަ ވީޑިއޯ ނެގީ ފަލަސްތީނުގެ ކެމެރާމަން ތޮލާލް އަބޫ ރަހްމާ އެވެ.\nފްރާންސްގެ ނިއުސް ޗެނަލްއެއް ކަމަށްވާ "ފްރާންސް 2" އިން އެ ވީޑިއޯ އާންމުކުރުމާ އެކު އޭރު ފަލަސްތީނުން ކުރިއަށް ގެންދިޔަ ދެވަނަ އިންތިފާދާގެ ސީރައަސްކަން ދުނިޔެއަށް އެނގިގެން ދިޔަ އެވެ.\nއެ ވީޑިއޯއިން ފެންނަ ކުޑަ ކުއްޖާ މުހައްމަދު އަލް ދުއްރާގެ ގަޔަށް އެރި ވަޒަންތަކާ އެކު ފަހުން ވަނީ މަރުވެފަ އެވެ. ވަޒަންތައް އަރަމުންގޮސް މުހައްމަދުގެ ބައްޕަ ޖަމާލް އަލް ދުއްރާވެސް ހަބަރު ހުސްވެގެން ވެއްޓޭތަން ފެނެ އެވެ. ޒަހަމްތަކާ އެކު ވެސް އޭނާ ސަލާމަތްވި އެވެ.\nއެ ވީޑިއޯ އާންމުކުރާމާ އެކު ސީރިއަސްވެ އިސްރާއިލްގެ ސަރުކާރުން ވެސް އެ މައްސަލައިގެ ތެރެއަށް ވަނެވެ. އިސްރާއިލްގެ ސިފައިން ބުނީ އެ ހާދިސާ ހިނގީ އިސްރާއިލްގެ ސިފައިންގެ ސަބަބުން ނޫން ކަމަށެވެ.\nއޭގެ އިތުރުން އެ ވީޑިއޯއަކީ ހަދައިފައިވާ ވީޑިއޯއެއްކަމަށް ބުނެ ފްރާންސްގެ މީޑިއާ ކޮމެންޓޭޓަރެއް ކަމަށްވާ ފިލިޕް ކަރުސަންޓޭ އެ މައްސަލަ ކޯޓަށް ހުށަހެޅުމުން ފަލަސްތީނުގެ ކެމެރާމަން ތޮލާލް އަބޫ ރަހްމާ 7000 ޔޫރޯއިން ޖޫރިމަނާ ވެސް ކުރި އެވެ.\nކެމެރާމަން ތޮލާލް އަބޫ ރަހްމާ--\nނަމަވެސް 2013 ވަނަ އަހަރު ކޯޓުން ވަނީ ތޮލާލްގެ ކުށެއް ނެތް ކަމަށް ކަނޑައަޅައިފަ އެވެ.\nއެއީ 2000 ވަނަ އަހަރުގެ ސެޕްޓެމްބަރު މަހުގެ 30 ވަނަ ދުވަހެވެ. ގައްޒާގައި ވަރުގަދަ މުޒާހަރާއެއް އޮންނަކަން އޭނާއަށް އެނގޭތީ ހެނދުނު ހެނދުނާ ތޮލާލް ގޮސް ހުރީ އެ ސިޓީގައި އޮންނަ ސަލާދިން މަގުގަ އެވެ.\nއެ ސަރަަހައްދު ހަލަބޮލިވެ ފަލަސްތީނުގެ މީހުން ގާއުކަމުން ދިޔައިރު ތަލާލް އެތަނުގައި ހުއްޓެވެ.\nމެންދުރުވިއިރު އެތައް ހާސް ބަޔަކު ގާއުކަމުން ދިޔައެވެ. އިސްރާއިލްގެ ސިފައިން އޭރު ދިޔައި ރަބަރު އުންޑައާއި ކަރުނަ ގޭސް ޖަހަމުންނެވެ. އޭރު ޒަހަމްވި މީހުންގެ އަދަދު 40 އަރައިފި އެވެ.\nތޮލާލް އޭރު އަވަދިނެތި އުޅުނީ މީހުންގެ އިންޓަވިއު ނެގުމުގަ އެވެ. އޭގެ ތެރެއިން ދެވަނަ އަށް ނެގި އިންޓަވިއު ނަގަން ހުއްޓާ ތޮލާލްއަށް ސިހުން ލިބުނީ މުޅި ސަރަހައްދު ވަށައިގެން ބަޑީގެ އަޑުއިވެން ފެށުމުންނެވެ. އޭރު ބަޑި ޖަހަނީ އެވެނި ބައެކޭ މިވެނި ބައެކޭ ބުނަން ނޭނގޭކަމަށް ތަލާލް ބުންޏެވެ.\nހަމަލާތަކުން ދިފާއުވާން ތޮލާލްގޮސް ވަނީ ވޭނެއްގެ ފުރަގަހަށެވެ. އެތަނުގައި އޭނާ ހުރިއިރު އިތުރު ކުޑަކުދިންތަކެއް ވެސް ފިލަން ހަމަ އެވޭން ފުރަގަހަށް ވަނެވެ.\nމީހުން މަރުވެ ވެއްޓެމުންދިޔައިރު މުޅި ސަރަހައްދުގައި ލޭގެ ކޯރެއް ދެމިގެން ދިޔައެވެ. ފިލަން އެހެން ތަނަކަށް ދާނީތޯ ނޫނީ ޝޫޓްކުރަން ހުންނާނީތޯ ވިސްނަ ވިސްނާހުރި ތޮލާލް ބިރު ކަނޑާލައިފައި އަލުން ޝޫޓް ކުރަން ފެށި އެވެ.\nހަމައެވަގުތު "ފްރާންސް 2" ޗެނަލް ޖެރޫސަލަމް ބިއުރޯގެ ޗީފް ޗާލްސް އެންޑަލިންގެ ކޯލެއް ތޮލާލްއެއް ލިބުނެވެ. ޗާލްސް އެދުނީ ޖެކެޓް އަޅައި ހެލްމެޓް އަޅައިގެން އެކަން ކުރުމަށެވެ. ބަރުކަމުން އާންމުކޮށް ހެލްމެޓް އަޅައި ނޫޅޭކަން ޗާލްސްއަށްވެސް އެނގެ އެވެ.\n"އަހަރެން މިހާރު މިހުރީ ވަރަށް ނުރައްކާތެރި ހާލަތެއްގައި. އަހަންނަށް ކަމެއްވެއްޖެ ނަމަ އަހަރެންގެ އާއިލާގެ ކަންތައްތައް ބަލާތި،" ޗާލްސްގެ ވާހަކަތަކަށް ޖަވާބު ދިނުމެއް ނެތި ތަލާލް ހަމައެކަނި ބުނީ އެހެންނެވެ.\nތަލާލް އަށް އޭރު މަރު ފެންނަ ފަދަ އެވެ.\nސަލާދިން މަގުގެ ފާރު ކައިރީގައި ތިބި ދެބަފައިން ތޮލާލްއަށް ފެނުނީ ދެނެވެ.\nއޭރުވެސް ތޮލާލް ހުރީ ވޭންގެ ފުރަގަހުގައި ފިލައިގެންނެވެ.\n"އެ މީހުން އެ ބަޑި ޖަހަނީ އެ ދެބަފައިންގެ ގަޔަށް،" ކުޑަކުއްޖަކު ވަލީދު ކައިރީގައި ބުންޏެވެ.\n"ބަޑި ޖަހަނީ ކާކުގެ ގަޔަށޭ؟" ތޮލާލް ބުންޏެވެ.\nތޮލާލް ހުރީ އެ ދެބަފައިންނަށް އެހީތެރިވެދޭނެ ހާލަތެއްގައެއް ނޫނެވެ. އެތަނުގެ ކައިރީގައި އިސްރާއިލްގެ ބޭސްއަަކާއި ސިފައިން ތިއްބެވެ. ތޮލާލްއާއެކު ވޭނުގެ ފަހަތުގައި ތިބި ކުދިންވެސް އޭރު ރޮމުން ހަޅޭއްލަވަމުން ދިޔަ އެވެ. ނަމަވެސް އޭރު ވެސް ތޮލާލް ދިޔައީ އެ މަންޒަރު ވީޑިއޯ ކުރަމުންނެވެ.\nދެބަފައިގެންގެ ތެރެއިން ކުޑަ ކުއްޖާގެ ގަޔަށް ވަޒަންއެރީ ވެސް ތޮލާލްގެ ކުރިމަތީގަ އެވެ. އެއަށް ފަހު އެ ކުޑަކުއްޖާގެ ބައްޕަ ގަޔަށްވެސް ވަޒަން އަރާތަން ހުދު ތޮލާލަށް ފެނުނެވެ. ކުޑަކުއްޖާގެ ބައްޕަ އޭރުވެސް އެހީއަށް އެދި ހަޅޭއްލަވަމުން ދިޔަ އެވެ.\n"އެެއީ އަހަރެންގެ ކެރިއަރު. އަހަރެންގެ މަސައްކަތް. އަހަރެން އެތަނުގައި މަސައްކަތްކުރީ އަމިއްލަ ސަލާމަތަކަށް ނޫން. އަހަރެންގެ އިންނާނެ އުސޫލެއް. މީހެއްގެ ފުރާނައަށްވުރެ ފޮޓޯއެއް މުހިންމެއް ނޫން. މި ބުނަނީ ތެދަށް. އެވަގުތު އަހަރެންގެ ފުރާނައާ އެ ދެބަފައިންގެ ފުރާނަ ސަލާމަތްކުރަން އަހަރެން މަަސައްކަތް ކުރިން. އެކަމަކު އެވަގުތު ބަޑި ޖަހަމުން ދިޔައީ މާ ގަދައަށް،" ތޮލާލް ބުންޏެވެ.\nތޮލާލްއަށް ހީވާގޮތުން އެންމެ ފުރަތަމަ ވަޒަން އެރީ ކުޑަކުއްޖާގެ ފަޔަށެވެ. ނަމަވެސް އޭގެ ފަހުން އެވަގުތު މުޅި ސަރަހައްދު ކަރުނަ ގޭހުން ފުސްވެފައި އޮތުމުން ދެން ވީގޮތެއް ތޮލާލްއަކަށް ވެސް ނޭނގެ އެވެ. ކަރުނަ ގޭސްތައް ފޭދުނުއިރު ކުޑަކުއްޖާ އޮތީ ބައްޕަގެ އުނގުގަ އެވެ. އޭރު ބައްޕަ ހުރީ ހަބަރު ހުސްވެ ވެއްޓ ނުވެއްޓޭ ހާލުގައެވެ. ކުޑަކުއްޖާގެ ބަނޑުން ލޭތައް އޭރު ފައިބަނީ އެވެ.\nވަޒަން އެރުވުމުން މުހައްމަދު އަލް ދުއްރާ ވެއްޓިފައި---\nއެތައް ފަހަރަަކު އެމްބިއުލެންސްތައް އައިސް އެހީތެރިކަން ފޯރުކޮށްދޭން މަސައްކަތް ކުރިތަން ވެސް ތޮލާލްއަށް ފެނުނެެވެ. އެންމެ ފަހުން އެމްބިއުލެންސްއަކުން އައިސް ދެބަފައިން ނަގައިގެން ދިޔަ އެވެ.\nއެ އެމްބިއުލަންސްގެ ޑްރައިވަރަށް ގޮވާލައިފައި ތޮލާލްވެސް އެ ސަރަހައްދުން ގެންދިއުމަށް އެދުނެވެ. ނަމަވެސް އެގޮތަށް ހަމަޖައްސައެއް ނުދިނެވެ.\nބަޑީގެ އަޑު ކެނޑުމާ އެކު ތޮލާލް ކައިރީގައި ތިބި ކުދިން ރާސްލާފައި ދުއްވައިގަތެވެ.\nއޭރު ތޮލާލް މަސައްކަތް ކުރަމުންދިޔައީ އޭނާ މަަސައްކަތް ކުރަމުންދިޔަ ޗެނަލްއާ ގުޅޭތޯ އެވެ. އެހެން އުޅެނިކޮށް އެވަގުތު އެހެން ނޫސްވެރިއަކާވެސް ދިމާވެއްޖެ އެވެ.\nތޮލާލް ޝޫޓްކޮށްފައި ހުރި މަންޒަރުތައް ދައްކާލުމާ އެކު އެ ނޫސްވެރިއާއަށް ލިބުނީ ޝޮކެކެވެ.\n"މިއީ ޖަމާލްއާއި އޭނާގެ ދަރިފުޅު." ނޫސްވެރިޔާ ތޮލާލް އަށްް ބުންޏެވެ.\n" އެމީހުން ދަންނަންތަ؟" ތޮލާލް އެހި އެވެ.\n"އާނ. ޖަމާލްގެ ދައްތައަކީ އަހަރެންގެ އަންހެނުން،" ނޫސްވެރިޔާ ކިޔައިދިނެވެެ.\nތޮލާލް އެނބުރި އޭނާ މަސައްކަތްކުރާ ޗެނަލްގެ އޮފީހަށް ގޮސް ފޫޓޭޖް ދެއްކުމުން އެ ތަނުގައި މަސައްކަތް ކުރާ އެންމެނަށްވެސް ލިބުނީ ޝޮކެކެވެ.\nކަންދިމާކުރި ގޮތުން އެ ފޫޓޭޖް ހަމައެކަނި ނެގުނީ ވެސް ތޮލާލްއަށް އެކަންޏެވެ.\nއެ ވީޑިއޯއާ "ފްރާންސް 2" އިން އާންމުކުރުމާ އެކު ހީވީ އުޑު ވެއްޓުނުހެންނެވެ. އިސްރާއިލްގެ ސީނިއާ މީހުންނާއި އެތައް ބަޔަކު އެ ވީޑިއޯއާމެދު ސުވާލު އުފައްދަމުން ދިޔަ އެވެ.\n"އެ ވީޑިއޯއަކީ ފޭކެއްކަމަށް އެތައް ބަޔަކު ބުނި. އެކަމަކު އެހެން ބުނާ މީހުންނަށް ގިނަ ފަހަރު ނޭނގޭ އެ ވީޑިއޯ ނެގި ސަަރަހައްދު ވެސް. އެ ވީޑިއޯއާ ގުޅޭ އެތައް ތަހުގީގެއް ހިންގި. އެ ހުރިހާ ކަމަކަށް އަހަންނަށް ޖަވާބު ދޭން ޖެހުނު. އެ ހުރިހާ އެންމެނަށް ވެސް އަހަރެން ބުނަން އޮތީ އެންމެ ވާހަކައެއް. ކެމެރާއެއް ދޮގެއް ނަހަދާނެ. މީހަކު ބުނާ ވާހަކައަކުން ހަމައެކަނި އަހަރެންގެ ކެރިއަރަށް އެކަނި އަސަރުކުރަނީ. އެމީހުން އެ ހަލާކުކޮށްލަނީ އަހަރެެންގެ ކެރިއަރު. އެއީ ނޫސްވެރިކަން. އަހަރެންނަށް ނޫސްވެރިކަމަކީ އަހަރެންގެ ބަސް. ނޫސްވެރިކަމަކީ ވަކި ބޯޑަރަކަށް އޮންނަ ކަމެއް ނޫން،" ތޮލާލް ބުންޏެވެ.\nމީހުން ކިތަންމެ ވާހަކައެއް ދެއްކިޔަސް އެ ވީޑިއޯއާއެކު ތޮލާލްގެ ހިތްވަރު ބަލައިގަނެ އޭނާއަށް އެތަކެއް އެވޯޑްތަކެއް ވަނީ އަރުވައިފައިވެ އެވެ. އެވަރުންވެސް މީހުން އެ ވީޑިއޯއަކީ ހަދައިފައިވާ ވީޑިއޯއެއްކަމަށް ބުނާތީ ތޮލާލް ހައިރާންވެ އެވެ.\n"ބައެއް މީހުން އެބައަހާ ކިހާ ފައިސާއެއް އެ ފޮޓޯތަކުން ލިބުނުތޯވެސް. އެކަމަކު ނުލިބޭ އަހަންނަކަށް އެއްވެސް ފައިސާއެއް. ފްރާންސްގެ ޗެނަލްއާއެކު ހެދި އެއްބަސްވުމެއްގައި ވެސް އިންނާނީ އެ ފޮޓޯތައް ހިލޭ ޑިސްޓްރިބިއުޓްކުރަން. ކުޑަކުދިންގެ ލެއިން ފައިދާ ހޯދާކަށް ނެތިން." ތޮލާލް ބުންޏެވެ.\nޖަމާލްއާއި އޭނާގެ ދަރިފުޅު ފެންނަ ވީޑިއޯގެ އެކިއެކި ފްރޭމްތައް--\nއެ ވީޑިއޯއަކީ ފޭކްއެއް ކަަމަށް ބުނެ ފްރާންސްގެ ކޯޓަށް ހުށަހެޅި މައްސަލަ 2013 ވަނަ އަހަރާ ހަމައަށް ދިގުދެމިގެން ދިޔަ އެވެ. އެންމެފަހުން ކޯޓުން ވެސް މައްސަލަ ނިމުނީ ތޮލާލްއާ އެއްކޮޅަށެވެ. އޭގެންވެސް އެނާއަށް ފައިސާއެއް ނުލިބެ އެވެ.\nތޮލާލްގެ ވީޑިއޯ އިން ފެންނަ ކުޑަކުއްޖާގެ ބައްޕަ، ޖަމާލް ސަލާމަތްވި އެވެ.\nއެ ވީޑިއޯ ނެގިތާ އެއް ދުވަސް ފަހުން ޖަމާލްގެ ހާލު ބަލަން ތޮލާލް ހޮސްޕިޓަލަށްވެސް ދިޔަ އެވެ.\n"އަހަންނަކަށް ޖަމާލްއާ މާ ގިނައިން ވާހަކައެއް ނުދެއްކުނު. މަދު ފޮޓޯތަކެއް ނަގިން ޖަމާލްގެ. ދެން ޖަމާލްގެ ޑޮކްޓަރަކާ ވާހަކަދެއްކިން. ބުނީ ޖަމާލްގެ ހާލު ވަރަށް ސީރިއަސް ކަމަށް. އޭނާގެ ގަޔަށް ވަރަށް ގިނަ ވަޒަން އެރައިފައިހުއްޓޭ ބުނި." ތޮލާލް ބުންޏެވެ.-- އަލްޖަޒީރާ


Abdulla gaazee hayyaru kuri massala nubeleyne: Imthiyaz\n"އަބްދުﷲ ގާޒީ ހައްޔަރުކުރި މައްސަލައެއް ނުބެލޭނެ"\nކުރީގެ ރައީސް މުހައްމަދު ނަޝީދުގެ ވެރިކަމުގައި އޭރު ކްރިމިނަލް ކޯޓުގެ އިސް ގާޒީއަކަށް ހުންނެވި އަބްދުﷲ މުހައްމަދު ހައްޔަރުކޮށް ސިފައިންގެ އަސްކަރީ ރަށް، ގިރިފުށީގައި ބަންދުކުރި މައްސަލަ އިންތިގާލީ އިންސާފުގެ ގާނޫނުން ބެލޭނެ މައްސަލަތަކުގެ ތެރެއަށް ނުފެތޭ ކަމަށް ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ ވިދާޅުވެއްޖެ އެވެ.\nއޭނާ އެހެން ވިދާޅުވީ "ސަންގު ޓީވީ" ޕްރޮގްރާމެއްގައި ބައިވެރިވެ ވަޑައިގެން ރޭގަ އެވެ.\nއިމްތިޔާޒު ވިދާޅުވި ގޮތުގައި ރައްޔިތުންގެ މަޖިލީހާއި އެމްޑީޕީގެ ރައީސް ރައީސް ނަޝީދު ރާއްޖޭގެ ވެރި ކަމުގައި ހުންނެވި އިރު ގާޒީ އަބްދުﷲ މުހައްމަދު ހައްޔަރުކުރި މައްސަލައަކީ އިންތިގާލީ އިންސާފުގެ ގާނޫނުގެ މަފްހޫމުގެ ތެރެއަށް ފެތޭ ބާވަތުގެ މައްސަލައެއް ނޫނެވެ.\nސަބަބަކީ އެ ގާޒީއަށް އަނިޔާއެއް ލިބިފައި ނެތުން ކަމަށް އޭނާ ވިދާޅުވި އެވެ.\nއަދި ވިދާޅުވީ އެ މައްސަލައާ ގުޅިގެން އެ ގާޒީ އެކަހެރިކޮށްފައި ބެހެއްޓީ އިންސާފެއް ނެތި ރައްޔިތުން ހިފާ ހައްޔަރުކޮށް އަނިޔާކުރާ ގޮތަކަށް ނޫން ކަމަށާއި އެ ވެރިކަމުގައި ޖިސްމާނީ އަނިޔާކޮށް އިންސާނީ ހައްގުތަކަށް އަރައިގަނެ ހިނގައިދިޔަ ކަމެއް ނޯންނާނެ ކަމަށެވެ.\n"އޭނާ ގާޒީއަކަށް އިންނެވިއިރު، ކޮންމެސް މީހަކު މަރައިލި މައްސަލައެއްގައި ހެލްތު މިނިސްޓަރު ޖަވާބުދާރީ ކުރުވަން ކަމަށް ވިދާޅުވެ އެމީހާ ދޫކޮށްލީ. އަނެއް ދުވަހު އެމީހާ ގޮސް އެހެން މީހަކު އަނެއްކާ މަރައިލީ ކިހާ ނުރައްކާ ކަންތައްްތައްތޯމީ،" އޭނާ ވިދާޅުވި އެވެ.\nއިންތިގާލީ އިންސާފުގެ ގާނޫނެއް ގެނެސްފައި ވަނީ ރާއްޖޭގެ ފުރަތަމަ ޖުމްހޫރިއްޔާ 1953 ވަނަ އަހަރުން ފެށިގެން 17 ނޮވެންބަރު 2018 އަށް ރައްޔިތުންގެ އިންސާނީ ހައްގުތަކާއި އަސާސީ މިނިވަންކަމާއި ހިލާފަށް ހިންގާފައިވާ އަމަލުތައް ބަލާށެވެ. އެ މުއްދަތުގައި ހުރި އެފަދަ މައްސަލަތައް ބަލާނެ އިދާރާއެއް ވެސް މިހާރު ވަނީ އުފައްދާފަ އެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު އިމްތިޔާޒު ފަހުމީ\nތަހުގީގުގެ އެންމެ ފަހުގެ މައުލޫމާތު ސާފުކުރައްވައިފި


Anhenunnah4firin huhdha kuran hushahalhaifi | Hurihaa.mv\nއަންހެނުންނަށް ހަތަރު ފިރިން ހުއްދަކުރަން ހުށަހަޅައިފި\nLast updated on 28 Jun 2021, 05:29\nސައުތު އެފްރިކާގައި އަންހެނުން އެކަކަށްވުރެ ގިނަ ފިރިހެނުންނާ ކައިވެނިކުރުމުގެ ސަގާފަތެއް އޮވޭ\nކޭޕް ޓައުން (27 ޖޫން) - ސައުތު އެފްރިކާގެ އަންހެނުންނަށް އެއްފަހަރާ ހަތަރު ފިރިހެނުންނާ ކައިވެނިކުރުން ހުއްދަކުރާ އިސްލާލެއް އެ ގައުމުގެ ގާނޫނު ހަދާ މަޖިލީހަށް ހުށައަޅައިފި އެވެ.\nމި އިސްލާހާއެކު އެ ގައުމުގެ ގިނަ ބަޔަކު ވަނީ އެކަމާ ދެކޮޅަށް އަޑުއުފުލައި، އެކަމާ ބެހޭގޮތުން ހުރި ގިނަ ކަންބޮޑުވުންތަކެއް ފާޅުކޮށްފަ އެވެ. އެ މީހުން ގަބޫލުކުރާ ގޮތުގައި މި އިސްލާހަކީ އެފްރިކާގެ ސަގާފަތް ގެއްލުވާލާނެ އިސްލާހެކެވެ.\nމި އިސްލާހު ތަންފީޒުކޮށްފި ނަމަ ދަރިންގެ ނަސްލު އޮޅޭނެ ކަމަށާއި މުޖުތަމައުގައި ދެ ޖިންސުގެ ދައުރު މަސްހުނިވެގެން ދިއުމަކީ އެފަދަ މީހުންގެ އެންމެ ބޮޑު ކަންބޮޑުވުމެވެ.\nއެއްޖިންސުން ކައިވެނިކުރުމާއި ފިރިހެނުން ހަތަރު އަނބިން ގެންގުޅުމަކީ ސައުތު އެފްރިކާގެ ގާނޫނުގެ ދަށުން ހުއްދަ ކުރެވިގެން އެ ގައުމުގައި ކުރާ ކަންކަމެވެ. އެ ގައުމަކީ މުޅި ދުނިޔޭގައި ވެސް މިފަދަ ކަންކަމުގައި އެންމެ ބޮޑަށް ދޫދީފައި އޮތް އެއް ގައުމެވެ.\nގާނޫނުން ހުއްދަ ކުރެވިފައި ނެތް ނަމަވެސް ސައުތު އެފްރިކާގެ އަންހެނުން އެއްފަހަރާ އެކަކަށް ވުރެ ގިނަ ފިރިހެނުންނާ ކައިވެނިކުރުމަކީ މަދުން ނަމަވެސް އެ ގައުމުގައި މިހާރު ވެސް ކުރަމުން އަންނަ ކަމެއް ކަމަށް އެ ގައުމުގައި ހެދި ދިރާސާއަކުން ދައްކަ އެވެ.\nމިކަމަކީ ގާނޫނު ހުއްދަކުރާ ކަމަކަށް ނުވާތީ މިކަންކަން އާއްމު ގޮތެއްގައި ކުރެވެނީ ސިއްރިއްޔާތުގައި މުޖްތަމައަށް ނާންގަ އެވެ. -- ބީބީސީ\nކައިވެނި އަންހެނުން ފިރިހެނުން ދުނިޔެ ސައުތު އެފްރިކާ\nމަރީ6months ago\nމި ފަދަ މީހުންނަށް ލިބޭ ދަރީންނަކީ ކާކުގެ ދަރިއެއް ކަމަށްބާ ބަލާނީ؟


Male' in Binn Dhookurumun Hulhumale in Goathi Nulibey Meehunge Mauloomaath Hushahelhumah Angaifi\nމާލެއިން ބިން ދޫކުރުމުން ހުޅުމާލެއިން ގޯތި ނުލިބޭ މީހުންގެ މައުލޫމާތު ހުށަހެޅުމަށް އަންގައިފި\nފެށި ބޯހިޔާވަހިކަމުގެ މަޝްރޫޢު " ވެށި ފަހި މާލެ ޕްރޮގްރާމް" ގެ ދަށުން މާލެއިން ބިން ދޫކުރުމުން ހުޅުމާލެއިން ގޯތި ނުލިބޭ މީހުންގެ މައުލޫމާތު ހުށަހެޅުމަށް ހައުސިންގް މިނިސްޓްރީން އަންގައިފިއެވެ.\nހައުސިންގް މިނިސްޓްރީން ކުރި އިއުލާނުގައި ބުނެފައިވަނީ، މާލެއިން ދޫކޮށްލާ ބިމުގެ ބަދަލުގައި ހުޅުމާލެއިން ގޯތި ލިބޭކަން އަންގައި ލިޔުންދީފައިވާ ފަރާތްތަކުގެ ތެރެއިން މިހާތަނަށް ބޯހިޔާވަހިކަން ހަމަނުޖެހި ތިބި ހުރިހާ ފަރާތްތަކަށް ހައްލެއް ހޯދުމަށް ސަރުކާރުން މަސައްކަތް ކުރަމުން ގެންދާތީ، މި މަސައްކަތް ކުރުމަށްޓަކައި މިފަދަ ފަރާތްތަކުގެ ފުރިހަމަ މައުލޫމާތު ބޭނުންވާ ކަމަށެވެ.\nވެށިފަހިމާލެ ޕްރޮގްރާމްގެ ދަށުން މިހާތަނަށް ބޯހިޔާވަހިކަން ހަމަނުޖެހި ތިބި ފަރާތްތަކުގެ ތެރެއިން، ވެށިފަހިމާލެ ޕްރޮގްރާމްގެ ދަށުން އަރަބިއްޔާ އާއި ގާކޮށިން ފްލެޓް ދޭނެ ކަމަށް ސަރުކާރުން ލިޔުން ދިނުމަށްފަހު ފްލެޓް ހަވާލުނުކުރެވިވާ ފަރާތްތަކާއި، މާލޭގެ ބިންކޮޅު ދޫކޮށްލުމުން ހުޅުމާލެއިން ބިން ދޭނެ ކަމަށް ބުނެ ސަރުކާރުން ލިޔުންދީ ބިން ހަވާލުނުކުރެވިވާ ފަރާތްތަކުން އެކަން ލިޔުމުން ހުށަހެޅުއްވުމަށް އެ މިނިސްޓްރީންވަނީ އެދިފައެވެ.\nއަދި މި ހުށަހަޅާ ހުށަހެޅުމާއެކު ބައެއް ލިޔެކިޔުންތައް ހުށަހެޅުމަށްވަނީ އަންގާފައެވެ. އެގޮތުން، ވެށިފަހި މާލެ ޕްރޮގްރާމްގެ ދަށުން މާލެއިން ދޫކޮށްލާ ބިމުގެ ބަދަލުގައި ހުޅުމާލެއިން ގޯތި ނުވަތަ ގާކޮށި އަރަބިއްޔާ އިން ފްލެޓް ލިބޭނެކަން އެންގި ލިޔުމާއި، ''ވެށިފަހި މާލެ ޕްރޮގްރާމް" ގެ ދަށުން މާލެއިން ދޫކޮށްލާ ބިމުގެ ބަދަލުގައި ހުޅުމާލެއިން ގޯތި ލިބޭކަން އަންގާ ލިޔުމާއި، ދިވެހިރައްޔިތެއްކަން އަންގައިދޭ ކާޑުގެ ކޮޕީގެ އިތުރުން ދޫކޮށްލުމަށް އެއްބަސްވި ގޭގެ ރަޖިސްޓްރީގެ ކޮޕީ ހުށަހަޅަން ޖެހެއެވެ.\nމި ލިޔެކިޔުންތައް މިމަހުގެ 24 ވަނަ ދުވަހުން ފެށިގެން މާޗް މަހުގެ 22 ވަނަ ދުވަހުގެ މެންދުރު 14:00 ގެ ކުރިން ހުށަހެޅުމަށް ހައުސިންގް މިނިސްޓްރީން ބުނެއެވެ.


ސްޕެނިޝް ސުޕަ ކަޕް\nބާސެލޯނާ / ރިއަލް މެޑްރިޑް\nމެޑްރިޑް (ޑިސެމްބަރު 23) – ދެ ވަނަ ހާފުގައި އެކަކު މަދުކޮށް ކުޅުނު ރެއާލް މެޑްރިޑް އަތުން އެ ޓީމުގެ ދަނޑުގައި 3-0 އިން މޮޅުވެ ސްޕެނިޝް ލީގުގެ އެއް ވަނައިގައި ބާސެލޯނާ އިން ނުވަ...\nއޭޝިޔާ ބައްރަށް ހާއްސަ އެލް ކްލަސިކޯ މެޗެއް!\nއަންނަ ހޮނިހިރު ދުވަހު ރާއްޖެ ގަޑިން ހަވީރު5ޖަހާއިރު ފަށާ ބާސެލޯނާ އާއި ރެއާލް މެޑްރިޑް ކުޅޭ އެލް ކްލަސިކޯ މެޗުގެ ވަގުތު ހަމަޖެއްސުމުގައި މި ފަހަރު ލަލީގާ އިން ވިސްނީ އޭޝިއާ ބައްރަށް ކަމަށް ބުނެފި އެވެ.\nނިޔޯން، ސްވިޒަލެންޑް (ޑިސެމްބަރު 11) - ޔުއެފާ ޗެމްޕިއަންސް ލީގުގެ ދެ ވަނަަ ބުރުގައި އެންމެ ފަހުގެ ޗެމްޕިއަން ރެއާލް މެޑްރިޑާއި ފްރާންސްގެ ގަދަބާރު ޕީއެސްޖީ ބައްދަލުކުރަން ޖެހުނުއިރު، މި މުބާރާތުގައި ބަލިނުވެ އޮތް ބާސެލޯނާ ބައްދަލުކުރާނީ އިނގިރޭސި ޗެމްޕިއަން ޗެލްސީއާ އެވެ.\nDecember 08, 2017 3\nކުޓީނިއޯ ހޯދުމުގެ ރޭހަށް ރެއާލް އަލުން ވަންނަނީ\nމެޑްރިޑް (ޑިސެމްބަރު 8) - ލިވަޕޫލްގެ ޕްލޭމޭކަރު ފިލިއްޕޭ ކުޓީނިއޯ ހޯދުމުގެ ރޭހަށް ޔޫރަޕްގެ ޗެމްޕިއަން ރެއާލް މެޑްރިޑުން އަލުން ވަންނަން ނިންމާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nމެސީއާ އެއްވަރުގެ މުސާރައެއް ރޮނާލްޑޯ އަށް ދެނީ\nމެޑްރިޑް (އޮކްޓޯބަރު 27) - ބާސެލޯނާގެ ތަރި ލިއޮނަލް މެސީ އަށް އެ ޓީމުން ދޭ ވަރުގެ މުސާރައެއް ދާދި ފަހުން ދުނިޔޭގެ މޮޅު ކުޅުންތެރިއާގެ މަގާމު ޖެހިޖެހިގެން ދެ ވަނަ ފަހަރަށް ހޯދި ރެއާލް މެޑްރިޑްގެ ކްރިސްޓިއާނޯ ރޮނާލްޑޯ އަށް ދޭން އެ ކްލަބުގެ ބޯޑުން މަޝްވަރާ ކުރަމުން އަންނަ ކަމަށް މީޑިއާ ރިޕޯޓްތައް ބުނެފި އެވެ.\nފިފްޕްރޯ ޓީމުގައި ސްޕެނިޝް ލީގުގެ ނުފޫޒް\nލަންޑަން (އޮކްޓޯބަރު 24) - ދަ ބެސްޓް ފީފާ ފުޓްބޯލް އެވޯޑްސްގައި ހޮވި ފިފްޕްރޯ ދުނިޔޭގެ އެންމެ މޮޅު 11 ކުޅުންތެރިންގެ ޓީމު ސްޕެނިޝް ލީގުން މި ފަހަރު ވެސް ޑޮމިނޭޓްކޮށްފި އެވެ.\nމެސީގެ ހެޓްރިކުން ބާސެލޯނާ ތާވަލުގެ ކުރިއަށް\nބާސެލޯނާ (ސެޕްޓެމްބަރު 10) – ލިއޮނަލް މެސީގެ ހެޓްރިކާ އެކު އެސްޕަންޔޯލް އަތުން 5-0 އިން މޮޅުވެ ސްޕެނިޝް ލީގުގެ އެއް ވަނަ އަށް ބާސެލޯނާ އަރައިފި އެވެ.\nމެޑްރިޑާއި ބާސެލޯނާ މޮޅަކުން ލީގު ފަށައިފި\nބާސެލޯނާ (އޮގަސްޓް 21) – ސްޕެނިޝް ލީގުގައި ސްޕެއިނުގެ ގަދަދެބާރު ކަމަށްވާ ބާސެލޯނާ އާއި ރެއާލް މެޑްރިޑް ކުޅުނު ފުރަތަމަ މެޗުތައް ރޭ މާ ބޮޑު އުނދަގުލަތެއް ނެތި ކާމިޔާބުކޮށްފި އެވެ.\nރޮނާލްޑޯ ނެތި މެޑްރިޑުން ސުޕަ ކަޕް ކާމިޔާބުކޮށްފި\nމެޑްރިޑް (އޮގަސްޓް 17) – ސަސްޕެންޑްކޮށްފައިވާ ކްރިސްޓިއާނޯ ރޮނާލްޑޯ ނެތި ކުޅުނު ދެ ވަނަ ލެގުން ބާސެލޯނާ 2-0 އިން ބަލިކޮށް ސްޕެނިޝް ސުޕަ ކަޕް ރެއާލް މެޑްރިޑް ރޭ ކާމިޔާބުކޮށްފި އެވެ.\nAugust 14, 2017 20\nރެއާލުން ބާސެލޯނާ ބަލިކުރިއިރު، ރޮނާލްޑޯ އަށް ރަތެއް\nބާސެލޯނާ (އޮގަސްޓް 14) - ސްޕެނިޝް ސުޕަ ކަޕްގެ ފުރަތަމަ ލެގުގައި ރޭ ރަށުން ބޭރުގައި ރެެއާލް މެޑްރިޑުން 3-1 އިން ބާސެލޯނާ ބަލިކުރިއިރު، ރެއާލްގެ ތަރި ކްރިސްޓިއާނޯ ރޮނާލްޑޯ އަށް ރަތް ކާޑު ދައްކައިފި އެވެ.\nއެމެރިކާގައި ބާސާ އިން މެޑްރިޑް ބަލިކޮށްފި\nފްލޮރިޑާ، ޔުނައިޓެޑް ސްޓޭޓްސް (އޮގަސްޓް 30) – ސްޕެއިނުން ބޭރުގައި ކުޅުނު ދެ ވަނަ އެލް-ކްލެސިކޯ މެޗުގައި މިއަދު އެމެރިކާގައި ރެއާލް މެޑްރިޑް އަތުން 3-2 އިން ބާސެލޯނާ މޮޅުވެއްޖެ އެވެ.\nސަބާޔޯސް ހޯދަން ރެއާލާއި ބާސެލޯނާ ގަދަހިފުމަކަށް\nމެޑްރިޑް (ޖުލައި 6) - މި ފަހަރުގެ 21 އަހަރުން ދަށުގެ ޔޫރޯ ފުޓްބޯޅަ މުބާރާތުން ވިދާލި ސްޕެއިނުގެ އުއްމީދީ މިޑްފީލްޑަރު ޑެނީ ސަބާޔޯސް ހޯދަން ރެއާލް މެޑްރިޑާއި ބާސެލޯނާ ގަދަ ހިފުމަކަށް ދާން ޖެހިއްޖެ އެވެ.\nމެސީ މެޑްރިޑާ ގުޅުމުގެ ފުރުސަތު އޮތް\nމެޑްރިޑް (ޖޫން 25) - ބާސެލޯނާގެ ލިއޮނަލް މެސީ ޒުވާން އުމުރުގައި ރެއާލް މެޑްރިޑާ ގުޅުމުގެ ފުރުސަތު އޮތް ކަމަށް އޭނާގެ ކުރީގެ އޭޖެންޓް ހޮރާސިއޯ ޖަޖިއޯލޯ ބުނެފި އެވެ.\nތަށި ދެން ގެއްލޭނީ ހިތްދަތި ގޮތަކަށް: ޒިދާން\nމެޑްރިޑް (މެއި 21) - ސްޕެނިޝް ލީގުގެ ފަހު މެޗުތަކާ މިރޭ ކުރިމަތިލާއިރު ރެއާލް މެޑްރިޑް އަތުން ދެން ލީގު ގެއްލޭނީ ހިތްދަތި ގޮތަކަށް ކަމަށް އެ ޓީމުގެ ކޯޗު ޒިނެދިން ޒިދާން ބުނެފި އެވެ.\nރެއާލް މެޑްރިޑް ލީގު ކާމިޔާބުކުރުމާ ގާތަށް\nމެޑްރިޑް (މެއި 15) – ކްރިސްޓިއާނޯ ރޮނާލްޑޯގެ ދެ ލަނޑާ އެކު ސެވިއްޔާ އަތުން 4-1 އިން މޮޅުވެ ރެއާލް މެޑްރިޑުން ސްޕެނިޝް ލީގު ކާމިޔާބުކުރުމާ ގާތަށް ޖެހިލައިފި އެވެ.


Rilwan massala: Commission haaziru kuri committee sirrukohfi\nރިލްވާންގެ މައްސަލަ: ކޮމިޝަންގެ މެންބަރުން ހާޒިރު ކުރި ކޮމިޓީ ސިއްރުކޮށްފި\nމަރުތައް ތަހުގީގު ކުރާ ރިޔާސީ ކޮމިޝަންގެ މެންބަރުން މަޖިލީހުގެ 241 ކޮމިޓީއަށް ހާޒުވެވަޑައިގެން ޖަވާބުދާތީ ވަނީ -- ފޮޓޯ: މަޖިލީސް\nނޫސްވެރިޔާ އަހުމަދު ރިލްވާން މަރާލި މައްސަލާގައި މަރުތައް ތަހުގީގު ކުރާ ރިޔާސީ ކޮމިޝަންގެ މެންބަރުން ހާޒިރު ކުރި ރައްޔިތުންގެ މަޖިލީހުގެ ސަލާމަތީ ހިދުމަތްތަކާބެހޭ ކޮމިޓީ (241 ކޮމިޓީ) ގެ ބައްދަލުވުން ސިއްރުކޮށްފި އެވެ.\nމަޖިލީހުގެ 241 ކޮމިޓީއަށް ރިޔާސީ ކޮމިޝަންގެ މެންބަރުން ހާޒިރު ކުރީ ރިލްވާން ރަހީނުކޮށް މަރާލި މައްސަލައާ ގުޅިގެން އެ ކޮމިޝަނުން އެކުލަވައިލި ރިޕޯޓާ ގުޅޭ ގޮތުން މަޝްވަރާ ކުރުމަށެވެ. އެ ކޮމިޓީ ބައްދަލުވުން ވަނީ މީޑިއާއަށް ނުވަދެވޭ ގޮތަށް ސިއްރުކޮށްފަ އެވެ. ކޮމިޓީ ބައްދަލުވުން ސިއްރު ކުރަން ނިންމަނީ ކޮމިޓީގެ މެންބަރުން އެ ގޮތަށް ވޯޓު ދީގެން ފާސް ކޮށްގެނެވެ.\nނަވަރާވަނަ މަޖިލީހުގެ ފުރަތަމަ ދައުރު ނިމި، މަޖިލިސް ޗުއްޓީއަށް ދިޔަ ނަމަވެސް ރިލްވާންގެ ރިޕޯޓް ދިރާސާ ކުރުމަށް 241 ކޮމިޓީގެ މަސައްކަތް ދަނީ ޗުއްޓީ ދުވަސްވަރު ވެސް ކުރަމުންނެވެ. އެ ގޮތުން މިދިޔަ ބުރާސްފަތި ދުވަހު ވަނީ ފުލުހުންގެ މުއައްސަސާގެ އިސް ބޭފުޅުން ވެސް އެ ކޮމިޓީއަށް ހާޒިރުކޮށްފަ އެވެ. އެ ބައްދަލުވުން ވެސް ވަނީ ސިއްރު ކޮށްފަ އެވެ.\nރިލްވާނު މަރާލި މައްސަލައިގެ ތަހުގީގަށް ހުރަސް އެޅި ކަމަށް ރިޔާސީ ކޮމިޝަންގެ ރިޕޯޓްގައި ފާހަގަ ކޮށްފައިވާ ކޯޕްރަލް މުހައްމަދު ޖިނާހާއި، ކޯޕްރަލް އިބްރާހީމް ރިފްއަތު ހައްޔަރު ކުުރުމުގެ ކޯޓް އަމުރެއް ހޯދަން ބަންޑާރަ ނައިބު އިބްރާހިމް ރިއްފަތު ވަނީ ފުލުހުންގެ މުއައްސަސާގައި އެދިވަޑައިގެންފަ އެވެ.\nނަމަވެސް ފަހުން ފުލުހުން ބުނީ އެ ދެ ފުލުހުންގެ މައްޗަށް ޖިނާއީ ދައުވާ ކުރެވޭ ފަދަ ހެކިތައް އެ ކޮމިޝަން އާއި ފުލުހުން ގުޅިގެން ކުރި ތަހުގީގަށް ލިބިފައި ނުވާ ކަމަށާއި އެ މައްސަލައާ ގުޅިގެން ދެ ފުލުހުން ހައްޔަރު ކުރަން ޖެހޭ ފަދަ ގާނޫނީ ސަބަބުތަކެއް އޮތް ކަމަށް ނުދެކޭ ކަމަށެވެ.\nއެ ކަމާ ގުޅިގެން އާންމުންގެ ފާޑުކިޔުންތައް އަމާޒުވެފައި ވަނިކޮށް، ކޮމިޝަނާ އޮފް ޕޮލިސް ރޭ ވިދާޅުވީ ރިޔާސީ ކޮމިޝަންގެ ގާނޫނުގައިވާ ގޮތުން ރިލްވާންގެ މައްސަލަ ތަހުގީގު ފުރިހަމަ ބާރާއި އިހުތިޔާރު ލިބިގެން ވަނީ މަރުތައް ތަހުގީގު ކުރާ ކޮމިޝަނަށެވެ.\nރިލްވާން މައްސަލައިގެ ތަހުގީގު ހިންގީ އެ ކޮމިޝަނުން ކަމަށާއި އެ ތަހުގީގަކީ ފުލުހުން ހިންގާފައިވާ ތަހުގީގަކަށް ނުވުމުން، އެ ތަހުގީގުގެ މައްޗަށް ބިނާކޮށް، ފުލުހުންނަށް ހައްޔަރު އަމުރު ހޯދަން އެދުމުގެ ބާރު އެ މައްސަލައިގައި ނެތް ކަމަށް ވެސް ކޮމިޝަނަރު ވިދާޅުވި އެވެ.\nރައްޔިތުންގެ މަޖިލިސް ޓެރަރިޒަމް އަހުމަދު ރިލްވާން + މަރުތައް ތަހުގީގު ކުރާ ކޮމިޝަން ރިލްވާން ރިޕޯޓް